text:
واوہ صبحہ کہ یود ژہ واتکھ ملک امریکس اندر
لیک سکسس کونسلس منز حال سون ون سربسر
و ۅرہ مولا اوس اسہِ پانے بنیوومت خانہ دار
سانہِ رتہ سیتۍ گوو رچھان پننین تہ اسۍ رودۍ دربدر
اوس باپٲریاہ تمس مدتس، توے پوشس نہ کانہہ
اہرہ تمۍ سندِ سیتۍ ٲسۍ ویسران کم کم شیرِ نر
ہمتک ہول گونڈ لکو تم کاوہ آہنگر بنیۍ
ڈیرہ گنڈنووکھ کوڈکھ ییتہِ قصہ کورہس مختصر
یام ژول باپارۍ بب سون پست ہمت گوو سیٹھا
آے لاران سون گرہ ہمسایہ لوگکھ شور وشر
ویژ پنن ہیتھ راتھ کیت دراو لۅتہِ پاٹھۍ وۅرہ مول سون
اسۍ ژھنن ہونین تہ ژول ترٲون نہ اسہ کُن پوت نظر
بے کسی ہندۍ سانۍ آلو بوزۍ بالو سنگرو
آسمانن وود سیٹھا گوو نیک انسانن اثر
اسہِ بچاونہِ اکھ جماتھا آیہ لاران آسمانۍ
لتہ مۅنجہِ گیہ اسۍ سیٹھا دب لج گرس سٲنس اندر
نیبرہ اوس وتہ کون گومت اندرہ مۅکلیوو کارہ بار
بب تہِ ژول نب رود کٕھسہ نس، سانۍ حالتھ گیہ بتر
اکھ چھہ پاکستان ونان بیاکھا ونان ہندوستان
اسہ سپد فی الحال ڈاکستان یتھ ملکس زبر
بخشتن اسہِ تراوۍ تن ونۍ توکھ اسہِ کیت تی چھہ جان
اسۍ سنبالو گرہ پنن یم نیرۍ تن ساری نیبر
ملکہ منزہ کڈتوکھ یم داہ گار ٭اسہِ کیت تی چھہ جان
اسۍ کرو پانے حکومت دعوا یُتے اوس مختصر
دۅہ کشی گیہ وقت لوگ تاریخ گردانی سپنۍ
اسۍ چھہِ وۅنۍ زانان تۅہہ چھوہ نیتس اندر کھۅچر
غیرتس سٲنس کٔرو تہۍ کوت کالا امتحان
اسۍ مرو ، غیرس کھۅرن تل زانہہ تہِ نومراوو نہ سر
مہجور سند یہ نظم نما غزل چھہ کلچرل اکاڈمی ہندس کلیات مہجور کس (یتھ محمد یوسف ٹینگ ترتیب کار بنیومت چھہ) صفحہ نمبر 316-315 ہس پیٹھ درج۔ یہ کلیات چھہ زبانۍ ہنزن غلطین ہند پلندہ۔ یمن غلطین منز چھیہ زیادہ تر کٲتبن ہنزہ غلطی۔ کانہہ بٲتھ چھہ نہ یتھ منز کانہہ نتہ کانہہ غلطی آسہِ نہ۔ شرمناک حدس تام کتابت چہ غلطی چھیہ ہاوان اتھ کتابہِ (تہ اکاڈمی ہنزن اکثر کتابن ہند تہِ چھہ یوہے حال) چھہ نہ کانسہِ پروف پورمت۔ یژھہ ہشہ اہم کتابہِ پروف نہ پرنہ کنۍ غلطین ہند ذمہ دار گژھہِ خۅد ترتیب کار ٹھہراونہ یُن۔ اگر ترتیب کارس کلیاتس منز شامل کلام بیی جمع کٔرتھ دیت، تمچ ترتیب تہِ ببی دژ، پروف تہِ بیی پور (اگر پزۍ کنۍ پورمت چھکھ)، پتہ کمیک ترتیب کار چھہ ٹینگ؟ صرف مقدمہ لیکھنہ سیتۍ ما بنیوو کانہہ ترتیب کار؟ کتابہ چھہ اندرمس ورقس پیٹھ لیکھتھ "ترتیب کار، حواشی تہ مقدمہ”۔ حواشی چھہِ نہ کنی۔ البتہ چھہ بس مقدمہ بچان۔ یتھ غزلس منز تہِ چھیہ کتابت چہ کژ غلطی۔ غزلس چھہ نہ تلہ کنہِ کانہہ تاریخ دتھ تہ نہ حاشیہ، حالانکہ یہ غزل چھہ "کۅنگ پوش” (جلد 1، شمارہ 2) رسالس منز 1950 ہس منز چھپیومت۔ گۅنگ پوشس منز چھہ نہ ہندوستان، پاکستان وول شعر درج۔
٭ ٹینگ چھہ بہمس شعرس منز "داہ گار” بدلہ "دانا” لفظ دوان۔ خبر یہ دانا کتہِ آو؟ اتھ شعرس منز چھہ نہ دانا لفظک کانہہ مطلبے، نہ معنی رنگۍ تہ نہ وزنہ رنگۍ۔ کۅنگ پوشس منز چھہ داہ گارے چھپیومت۔ رحمن راہی چھہ "کہوٹ” کتابہِ منز "داہ گار” بدلہ "دہ گیر” دوان (ص 183)۔ سہ تہِ چھہ نہ صحیح۔ داہ گار مطلب گوو دہ کرن وول، نقصان واتناون وول، ڈاس کرن وول۔ راہی چھہ یہ شعر نقل کٔرتھ اتھ متعلق لیکھان "سیٹھہے بیہ زو تہ بیہ کیف”۔ مگر یہ یمہ تنازعک بیانیہ چھہ، سہ چھہ از 60 وری گذرنہ پتہ تہِ زندہ تہ ساسہ بدین کاشرین تنبہ لاوان۔ متہ ٲسۍ تن اتھ منز کانہہ شعری کمال، اتھ منز ٲسۍ تن ژھۅژرے، مگر یہ چھہ کشیرِ ہندس تنازعس متعلق مہجور سند نقطہ نظر پیش کران تہ ژھوٹۍ پاٹھۍ اکھ تاریخی واقعہ بیان کران یس مہجور نہ قلمہ آسنہ کنۍ میانہ خاطرہ واریاہ اہمیت تھاوان چھہ۔ امۍ سے مہجورس متعلق چھہ راہی اکھ نظم "کنۍ کتھ” لیکھان یۅس "سیاہ رودہ جرین منز” کتابہ اندر شامل چھیہ۔ اگر تتھ نظمہِ اسۍ "بیہ زو تہ بیہ کیف” ونو نہ، مہجور سنزِ نظمہِ کیازِ ونو؟


c: text/html

text:
نونس پیٹھ میانہ مضمونہ منزہ اکھ اقتباس:
نونس متعلق یم تہِ لفظ مختلف بحثن منزمثالن ہندۍ پاٹھۍ پیش کرنہ یوان چھہِ، حقیقت چھٮہ یہ زِ کانسہِ چھہ نہ تمن لفظن ہندس اصل مسلس کن ظن گوٚمت۔ حقیقت چھیہ یہ زِ یمن لفظن ہند تعلق چھہ سیدِ سیوٚد کاشرِ زبانۍ ہندس صوتی مزازس سیتۍ۔ اگر یمن لفظن ہندس معاملس منز کاشریو شاعرو غیرشعوری طورکانہہ اجتماعی فیصلہ نمت چھہ، تتھ پتہ کنہِ چھہ سانہِ زبانۍ ہند مزازہ اوسمت۔ رفیق راز چھہ ونان زِ "یہ چھٮہ نہ عروض نش بٮہ خبری ہنز مثال بلکہ عروضس سیتۍ سہل انگاری ورتاونچ مثال "۔ (انہار 2005، ص ۱۱۱) امہ بیانہ تلہ چھہ ظاہر زِ یمن لفظن متعلق یم فیصلہ ننہ آمتۍ چھہِ تم چھہِ نہ لاعلمی ہند نتیجہ بلکہ "سہل انگاری” یتھ بہ بہتر پاٹھۍ کاشرِ زبانۍ ہندِ مزازچ مجبوری ناو دمہ۔ سوال چھہ نہ قابلیتک زِ اسہِ تگیا یا نہ تگیا فارسی ؍اردو عروضس منز یمن لفظن ہندس معاملس منز کھرہ کرنہ آمت اصول پننٮن شعرن منز مہارت سان ورتاون بلکہ یہ زِ یہ اصول چھا سانہِ زبانۍ ہندس صوتی عادتس ستیۍ واٹھ کھٮوان ؟یہ چھہ نہ عروضی چابکدستی ہند معاملہ بلکہ پننہِ زبانۍ ہنزِ صوتی آسایشہِ ہند معاملہ۔
رفیق رازنۍ گۅڈنکۍ زہ نکتہ چھہِ یتھ کتھہِ کن اشارہ کران زِ عروض چہ تقطیع منز چھہِ ملفوظی اچھر شامل گژھان، مکتوبی نہ۔ یہ ملفوظی مکتوبی بحث آو عربی عروضس منز تشدید تہ زیٹھٮن مصوتن ہندس سلسلس منز بارسس، مگر امہِ بحثچ اہمیت ہرییہ ییلہ عروض باقی زبانن تام ووت یمن ہند ہیجلۍساخت عربی نش مختلف اوس۔ لہذا اوس سوال زِ کم اچھر نموکھ تقطیع منز مجرا تہ کم نموکھ نہ۔ اصول اوس بنتھے۔ اچھرن کن مہ گژھو۔ آوازن کن گژھو۔ اگر آواز اچھرہ وراے لفظس منز موجود چھٮہ، سۅ ییہ شامل کرنہ تہ اگر اچھرٲستھ تہِ آواز آسہِ نہ ، سہ اچھر ییہ نہ شامل کرنہ۔ یہ اصول چھہ آسان مگر کینژن اچھرن متعلق یہ فیصلہ کرن چھہ مشکل زِ تم چھا مکتوبی غیر ملفوظی کنہ مکتوبی ملفوظی، تکیازِ تمن آوازن متعلق چھہ اختلاف راے۔ یمن منز ہیکون اسۍ نونک معاملہ تہِ تھٲوتھ۔ یہ ملفوظی غیر مکتوبی تہ مکتوبی غیر ملفوظی معاملہ چھہ یتھ کتھہِ کن اشارہ زِ عروضس منز چھہِ نہ اچھر جسمانی طور اہم بلکہ چھہ یہند مجرد تصوری وجود اہم۔ تقطیع چھٮہ امی تصوری اچھرہ مطابق سپدان، زبانۍ ہندِاملا مطابق نہ۔ لہذا ہٮکو نہ اسۍمکتوبی غیر ملفوظی تہ ملفوظی غیر مکتوبی تجزیہ وراے کنہِ شعرچ تقطیع کرتھ۔کینہہ اچھر چھہِ تراونہ یوان تہ کینہہ چھہ تصور کرنہ یوان۔ ییتہِ نس روزِ نہ یہ دلچسپی نٮبر اگر اسۍ عربی تہ فارسی یس منز یمن ہند مختصر جایزہ ہٮمو۔ عربی زبانۍ منزاوس نہ اچھرن ہنزِ امہِ کمی بیشی ہند زیوٹھ فہرست مگر فارسی یس منز گوٚو اتھ ہرٮر۔
عربی یس منز چھہِ تقطیع منز بنم اچھر تصور کرنہ یوان یعنی ملفوظی غیر مکتوبی ماننہ یوان:
(1)تنوین؛(2) تشدید؛(3) اللہ، ھذی، ذالک ہوٮن لفظن منزالف؛ (4)مصرعہ کس ٲخرس پٮٹھ ژھوٚٹ مصوتہ۔
یمو علاوہ چھہ عربی زبانۍ منز ھمزہ الوصل تراونہ یوان (یعنی مکتوبی غیر ملفوظی ماننہ یوان)۔
فارسی زبانۍ منز ہریوو یہ فہرست سٮٹھا۔ مثلا بنم اچھر آیہ مکتوبی غیر ملفوظی قرار دنہ:
(1) (خ) پتہ ینہ وول ژھوٚپ واو(و)؛
(2)زیٹھہِ مصوتہ پتہ نون (ن) یعنی نون غنہ؛
(3)یکوٹہ ینہ والٮن ساکن اچھرن منز ترییم اچھر یعنی نیست (ن ی س ت )لفظک (ت) ۔
یمو علاوہ آیہ بنم اچھر اختیاری طور مکتوبی غیر ملفوظی قرار دنہ:
(4)خاص کرعربی لفظن منز تشدید (یتھ تم تخفیف ونان چھہِ۔ مثلا نیّت ، دُرّ، کفّ بیترِ لفظن منز تشدیداختیاری طور ختم کرنۍ۔)؛
(5) ہاے مخفی مثلا کہ، نامہ لفظن ہندٲخری (ہ)؛
(6) لفظک ٲخری واو (و) اگر امہِ نش مراد مصوتہ آسہِ۔ مثلا دو، تو، بیترِ ۔
بنم اچھر آیہ اختیاری طور ملفوظی غیر مکتوبی قرار دنہ:
(1) کینژن لفظن منز آیہ اختیاری طور تشدید تصور کرنہ۔ مثلا شکر بنیوو شکّر، امید بنیوو امّید؛
(2) اضافت آیہ اختیاری طور مشدد کرنہ۔ مثلا رنگِ گل آو (رنگے گل) تہِ گنڈنہ؛
(3) بہ ، نہ بیترِ آیہ (بی) تہ (نا) تہِ گنڈنہ۔
یمو علاوہ آے کینہہ متحرک اچھراختیاری طور ساکن تہِ بناونہ۔
مثلاگفتمش(گف۔ت۔مش) آو گفتمش (گف۔تمش) میم ساکن بنٲوتھ تہِ، بگذرد (ب۔گ۔ز۔رد) آو بگذرد (بگ۔ ز۔ رد) گاف ساکن بنٲوتھ تہِ ، تہ عربی لفظ برکت (ب۔ر۔کت) آو برکت (بر۔کت) رے ساکن بنٲوتھ تہِ گنڈنہ۔
یتھے پاٹھۍ آیہ ساکن اچھر اختیاری طورمتحرک بناونہ۔
(1)مثلا( عشق و حسن) آو (عشقو حسن) قاف متحرک بنٲوتھ تہِ ،(2) نصر تہ رقم ہوۍ لفظ آیہ (فع۔ل) علاوہ (ف۔عو) صۅاد تہ قاف متحرک بنٲوتھ تہِ گنڈنہ۔
امہ فہرست تلہ ہیکہِ کانہہ تہِ اندازہ کٔرتھ زِ فارسی یس منز کٲژا تبدیلیہ تہ اختیارات آیہ پیدہ کرنہ تاکہ شعرن ہیکہِ صحیح تقطیع گژھتھ۔ اردو والٮو کرِ نہ زیادہ تبدیلییہ تکیازِ فارسی والٮو یم تبدیلیہ کرِ مژہ آسہ تم آیہ تمن بکار۔ امہِ علاوہ رودۍ تم فارسی عروضس زیادہ تراچھ ؤٹتھ تقلید کران۔ اردوس چھہِ اسۍ ساری واقف، لہذا یمو اسۍ سیوٚدے کاشرس کن واپس۔
کلاسیکل عربی زبانۍ منزٲسۍ نہ ہیجلہِ کس شروعس تہ ٲخرس پٮٹھ(ٲخرس پٮٹھ خال خال) مصمتن ہندۍ خوشہ cluster مگر کینژن زبانن منز مثلا فارسی یس منزٲسۍواریاہن لفظن اندرٲخرس پٮٹھ مصمتی خوشہ یوان۔ فیصلہ سپد یہ زِ دوٚیمس مصمتس پٮٹھ گژھہِ نیم فتحہ تصور کرنہ ین تاکہ مصمتہ گژھہِ تقطیع منز شامل۔ یمن لفظن ہندۍ دۅشوےٲخری مصمتہ ٲسۍ ساکن۔ عربی عروض مطابق ہٮکن نہ زہ ساکن حرف اکۍ سے جایہ جمع گژھتھ، لہذا آوٲخری مصمتہ متحرک بناونہ، محسوس یا تصور کرنہ۔اگر امہِ ٲخری مصمتہ پتہ مصوتہ یوان آسہِ یہ چھہ پانے متحرک بنان تہ اگر مصمتہ یوان آسہِ،یا مصرعس منز تھکھ cesura لگان آسہِ، یہ چھہ متحرک تصور کرنہ یوان ۔ کاشرس منز چھہِ لفظہ کس آغازس منزتہِ مصمتی خوشہ تہ امہِ خوشک گۅڈنیک مصمتہ چھہ عربی عروضی اصطلاحن منز ساکن اچھر۔ عربی زبانۍ تہ عروضس منز چھہ نہ لفظہ کس آغازس منز ساکن اچھر ینک کانہہ سوالے۔ تتہِ لگاوہن اتھ ہمزہ الوصل بتھہِ تہ خوشہ کرہن دۅن حصن منز تقسیم۔ مگر اسۍ ہٮکو نہ تہِ کٔرتھ، لہذا بنوو اسہِ غیرشعوری طور یہ اصول زِ دویو منزہ ییہ اکوے مصمتہ تقطیع اندر۔ یعنی یمو منزہ بنیوو دوٚیم اچھر مکتوبی غیر ملفوظی، حالانکہ صوتیات چہ وچھن ترایہ کنۍ چھہِ یم دۅشوے مکتوبی ملفوظی۔” کرٮکھ” لفظس منز چھٮہ گۅڈنکس ہیجلس منز وارہ کارہ (ک) تہ (ر) دۅشونی مصمتن ہنزہ آوازہ موجود۔یتھے پاٹھۍ” رنگ” لفظک نون تہِ آو مکتوبی غیر ملفوظی اچھر بناونہ، حالانکہ آواز چھٮہ اکس یا بییس حالتس منز موجود۔

robotstxt: allowed

filter: keep


text:
شرکا: رفیق راز, شانتی ویر کول, ایاز رسول نازکی, برجناتھ بیتاب, شہناز رشید, خالد بشیر, محمد رمضان, علی شیدا, نثار عظم, ظفر مظفر, الیاس آزاد
یہ تبصرہ چھہ فیس بک کٮن گۅڈنکٮن دۅن مشاعرن منز (2011) فی البدیہہ، لگ بگ فی البدیہ تہ فرصت سان وننہ آمتین غزلن پیٹھ۔ یمن مشاعرن منز نیو کہنہ مشق کیو تازہ وارد شاعرو برابر دلچسپی سان حصہ ۔ تریمس مشاعرس منز مظفر عازم سنزِ شرکژ سیتۍ ہریوو اتھ سلسلس وقار۔
غزلس منز چھیہ ذاتی تجربن زیو دنچ کمے پہن ریوایت۔ زیادہ تر چھہ یہ مضمون آفرینی سیتۍ آوراونہ آمت تہ اکثر چھہ یمن مضمونن ہندۍ محرک قافیہ تہ ردیف رودۍ متۍ، یمہ کنۍ اتھ صنفس منز اکھ اجتماعیت تہ اکھ یکسانیت پیدہ گژھنک خدشہ روزان چھہ۔ حقیقت چھیہ یہ زِ مخصوص طرز تہ مخصوص نکتہ نظر تہِ چھہ کمنے شاعرن باگہِ یوان۔ غزلس چھیہ اکثر نوِ زمینہ تہ نوۍ ردیف قافیہ نہ صرف تازہ دم کران بلکہ امکان تہِ بخشان۔ یمن غزلن منز تہِ چھہِ امہ رنگۍ کینہہ تجریہ میلان۔ اکھ تجربہ یعنی متحرک حرفس پیٹھ اند واتن وول قافیہ/ردیف چھہ بیک وقت عروضس سیتۍ تہِ تعلق تھاوان۔ فارسی اردو عروضی مشقہ کنۍ چھیہ نہ مصرعہ کس اندس پیٹھ متحرک حرفس کانہہ جاے۔ امہ بندشہ کنۍ ٲسۍ نہ کاشر ۍ غزل گو تم بے شمار قافیہ/ردیف ورتاوان یم یک حرفی لفظ چھہِ تہ متحرک الاخر چھہِ۔ مثلا بہ، ژہ، تہ، تہِ، ہہ، بیترِ ۔ یتھے پاٹھۍ چھہِ بے شمار فعل تہِ مثلا کرہ، کرِ، گژھہ، گژھہِ، ونہِ، روزِ، روزہ، بیترِ۔وژنن منز ٲس نہ وزنچ کانہہ بندش مگر اتھ منز ٲسۍ گیونہ کنۍ ژھوٚٹٮن مصوتن پیٹھ مشتمل لفظ زیٹھراونہ یوان۔ خال کنُہِ لل واکھس، شیخہ شروکس منز یا نایاب پاٹھۍ کنہِ وژنس منز چھہ متحرک آوازِ پیٹھ مصرعہ اند واتان۔ امین کاملن کوٚر غزلس منز یہ تجربہ ابتدایی دۅہنے منز تہ تمہ پتہ رود سہ یم متحرک قافیہ/ردیف والۍ غزل منزۍ منزۍ ونان مگر تس ورٲے تل نہ اتھ خاص پاٹھۍ کٲنسہ فایدہ ، حالانکہ اتھ منز چھہِ سانہِ زبانۍ ہندِ نسبت واریاہ امکان موجود۔ اتھ تجربس تُل پتمین شٮن ستن ورین دوران محمد رمضانن فایدہ۔ تمۍ لیکھۍ غزل ہا یمن ہندۍ قافیہ/ ردیف متحرک حرفن پیٹھ اند واتان چھِہ (مطبوعہ نیب)۔ تمۍ ورتاوۍ متحرک حرفن پیٹھ اند واتن والۍ فعل تہِ ردیفن منز۔ مثلا:
رنگ برگن چھکہِ، خوشبو ژھٹہِ، دل شاد تہِ کرِ
تیتھ تہِ کانہہ پوش یمس باد صبا یاد تہِ کرِ (محمد رمضان)
یوٚہے تجربہ نظرِ تل تھٲوتھ دیت میہ متحرک مصرعس پیٹھ اند واتن وول اکھ طرح، اردو شاعر فرحت احساس سندِ اکہ اردو مصرعک ترجمہ
ہتٮن ہہ دشت مسلسل یتٮن مسلسل بہ
اتھ پیٹھ آیہ کم از کم 7 غزل وننہ یمو منزہ تقریبا سٲری فنی تہ معنوی لحاظہ سیٹھا مارۍ مندۍ چھہِ۔ یمن غزلن منز چھہ اتفاقا تقریبا پریتھ شاعرن گاش، ژونگ، واو استعاراتی طور مختلف معنی برآمد کرنہ خاطرہ ورتاوۍ متۍ تہ یم چھہِ پزۍ پاٹھۍ پننہِ پننہِ غزلہِ منز بہترین شعر:
رفیق رازہ مٮہ نارس اندر زمانا گوٚو
نہ تیز دروتھ بناں چھُس نہ تیز کرتل بہ (رفیق راز)
میہ روٚس نہ کانہہ تہِ اکھا واوہ ہالہِ زالاں ژونگ
گوٚمت خدایہ ظہرۍ پورہ پاٹھۍ پاگل بہ (شہناز رشید)
چھہ میون شہہ تہِ گوٚبے میانہِ براندہ کس ژٲنگس
ژہ سونچ پانہ زِ واوس ہیکا کڈتھ کل بہ (برجناتھ بیتاب)
چھہ گاشہ نوو ژۅاپارۍ اچھ کٔرتھ ژرژان
چھکن کپارۍ الہی یہ رٲژ ہند ملبہ (محمد رمضان)
وچھاں یتھے بہ چھُسن آنگنس اژان یہ گاش
دوان تارۍ برس چھس تہ دارِ ہانکل بہ (نثار عظم)
ہہ گاش ییہ تہ خبر ہییہ نہ رٲژ پہرن تام
فضول دارِ پٹٮن کیازِ تھاوہ ہانکل بہ ( الیاس آزاد)
رفیق راز سندس شعرس منز اگرچہ گاشک استعارہ ورتاونہ چھہ نہ آمت مگر نارچھہ بہرحال گاش تہِ ژھٹان۔ اتھ شعرس منز چھہِ بیک وقت زہ متضاد مضمون۔ گۅڈنچہ نظرِ منز چھہ باسان زِ متکلم چھہ نارس منز ٲستھ تہِ نہ دروت بنان تہ نہ کرتل، مگر "تیز” لفظہ چہ کلیدی حیثیژ کن وچھتھ چھہ یہ مضمون برونہہ کن یوان زِ نار ہیکہِ درٲتس یا کرتلہِ آکار دتھ مگر تیز ہیکیکھ نہ بنٲوتھ، چاہے تم کٍتس تہِ کالس اتھ اندر تپاونہ یِن۔ یہ چھہ "ساری دراے پۅختہ تے بے دراس اوم” کہ قبیلک اکھ نفیس مضمون ۔شہناز سندس شعرس منز چھیہ ناسازگار حالاتن منز کوشش کران روزنچ کتھ یۅس امہ کنۍ بظاہر پاگل پن باسان چھہ تکیازِ یہ شخص چھہ اتھ عملہِ منز کُنے زوٚن۔ ساری چھہِ لوٚب کتھتۍ متۍ۔ یہ مضمون تہِ چھہ نہ نوٚو البتہ موجودہ حالاتن مدنظر چھہ برمحل۔ برجناتھ بیتابن چھہ پننس شعرس منز اکھ بالکل نوٚو مضمون اوٚنمت یمہ مطابق ژونگ اکہ نوزک روایژ ہند استعارہ بنان چھہ یُس امس شخژہ سند گرہ روشن کٔرتھ چھہ۔ اتھ روایژ چھہ امس شخژہ سنزو زندہ روزنہ چیو پننیومجبوریو کنۍ تہِ خطرہ لاحق۔ یمس شخژس امہ روایژ ہند یوت خیال آسہِ زِ سہ کرِ یہ دپۍ زِ تہِ شہہ ہینس پیٹھ تہِ ضبط، سہ کتھہ پاٹھۍ دِیہ تتھٮن اسبابن دعوت یم اتھ روایژ پورہ پاٹھۍ ژھیتہ نِن کٔرتھ۔ امہ مضمونچ عذرخواہی چھیہ بیتابس اکس خاص صورت حالس پیش نظر سنیمژ یس اسہِ سارنی ویوٚد چھہ۔ محمد رمضان سند شعر تہِ چھہ بیتاب سندِ شعرکۍ پاٹھۍ اکھ نوٚو مضمون ہیتھ۔ مگر اتھ منز چھہِ گاشچ پرسانفیکیشن (اچھ کٔرتھ ژرژان) تہ "رٲژ ہند ملبہ” ہش اختراع کرنہ آمژ ترکیب تہ امکۍ استعاراتی معنی زیادہ توجہ طلب۔ رمضانن چھہ پننس غزلس منز غلبہ/ طلبہ/ملبہ ہوۍ قافیہ ورتٲوتھ جدتس کٲم ہیژمژ۔ یہ شعر چھہ معنوی طور مبہم تہ فکرمندی ہنز دعوت دوان۔ متکلمس چھہ منہدم رٲژ ہند ملبہ بار گراں بنیوومت یس نہ تس نیبر کن چھکنس وار چھہ۔ امچ شکایت خدایس کن کٔرتھ چھیہ امچ معنوی تہہ داری ہران۔ نثار عظم سندس شعرس منز چھیہ نہ فکرمندی مگرامۍ تہِ چھہ گاش رمضاننۍ پاٹھۍ شخژوومت تہ شعرس منز اکھ نوٚو مضمون تہ معنوی امکان پیدہ کرۍ متۍ۔ گاشس سیتۍ "یہ” لفظک ورتاو چھہ توجہ طلب۔ اکثر چھہِ یتھۍ ہریمانہ لفظ وزنہ برابری خاطرہ تولس تراونہ یوان مگر یہ شعر چھہ امۍ لۅکٹۍ لفظن کتہِ کور واتنوومت۔ شعرس چھہِ کم از کم زہ معنی ممکن۔ یہ گاش چھہ نہ عام گاش یا سہ گاش یمچ توقع چھیہ بلکہ تیتھ گاش یتھ متکلم "یہ گاش” ؤنتھ لگ بگ طنز کران چھہ۔ متکلم چھہ نہ اتھ قطعا گرس اندر دعوت دنہ خاطرہ تیار۔ غیر طنزیہ معنی ہیکیس یہ نیرتھ زِ متکلم چھہ نہ گرہ کٮن سِرن ننیر گژھنہ کہ خدشہ کنۍ گاشس اندر ینچ کانہہ وتھ دوان۔ دۅشونی صورژن منز چھہ یہ شعر المناک صورت حال پیش کران۔ نثار عظم سند شعرس قریب چھہ الیاس آزادن شعرمگر اتھ منز چھہ اتھ مخالف مضمون گنڈنہ آمت یس سیٹھا دلچسپ چھہ۔ یہ مضمون تہِ چھہ نوٚو تہ نایاب تہ اکھ تیتھ صورت حال خلق کران یس سیٹھا معنی آفرین چھہ۔ امہ خدشہ زِ گاش ہییہ سانٮن رٲژ پہرن تام حساب، چھہِ اسۍ بلیک آوٹ کٔرتھ ینہ والہِ وقتکۍ امکان پانس پیٹھ حرام کٔرتھ نوان۔ یہ چھہ اکھ بہترین مضمون۔
یم ساری شعر پٔرتھ چھہ یقین سپدان زِ سانۍ نوۍ نوۍ شاعر چھہِ نہ صرف نوٮن استعارن تلاش کران بلکہ پرانٮن استعارن منز تہِ نوۍ امکان تہ نوۍ معنی پیدہ کرنچ سۅد بۅد تھاوان۔ پیٹھہ کنہِ دنہ آمتۍ ہوۍ کامیاب شعر چھہِ پزۍ پاٹھۍ کاشرِ شاعری ہنزِ خۅش آیندگی ہنز ضمانت پیش کران۔
پیٹھمہِ طرح کس "بہ” ردیفس مقابلہ اوس بییس طرحس منز "سٲری” ردیف وول رفیق رازُن اکھ مصرعہ دنہ آمت۔ اتھ طرحس پیٹھ موصول غزلو منزہ چھہِ کینہہ شعر پیش یم توجہ طلب چھہِ۔
ژانگۍ ہوۍ اسۍ راتھ کیت شولاں چھہِ سٲری
زیر لج پردس تہ بس لرزاں چھہ سٲری (رفیق راز)
شرۍ جماتھا چھم تہ گرہ چھم ونہِ تہِ وہرتھ
کُس اتر کوٚرمت یہ چھکھ مندچھاں چھہِ سٲری (شانتی ویر)
اکھ ہوا رنگ، آبہ جۅے، بلبل تہ جنگل
یتھ دلس گدرس میہ تنبلاواں چھہِ سٲری (خالد بشیر)
ٲس کمہِ پوشچ سۅ خۅشبو اسہِ ژۅاپارۍ
وۅنۍ ستن وارٮن اندر ژھاراں چھہِ سٲری (محمد رمضان)
گاش کوٚرمت چھکھ دفن غارن گۅپھن منز
انہِ گٹس منز قد پنن میناں چھہِ سٲری (ظفر مظفر)
یس وسے سونچاں بہ دمہا نالہ اتھ منز
یتھ سیکستانس توے زاگاں چھہِ سٲری (نثار عظم)
رفیق راز نہِ غزلک مطلع چھہ اکھ پراسرار صورت حال پیش کران چھہ، یتھ منز نامعلوم خوف، پردہ، شولونۍ ژانگۍ اکھ داستان بیان چھہِ کران یتھ سانہِ نفسیاتی زندگی سیتۍ تعلق باسان چھہ۔ شانتی ویر سند شعر چھہ غزلہ کیو روایتی مضمونو نیبر نیرتھ اکس خاص سماجی، اقتصادی صورت حالس کن اشارہ کران۔ غزلکۍ ایمایی مضمرات چھہِ ییتیاہ قوی آسان زِ میہ چھہ شانتی ویر سند یہ شعر غالب سند مشہور شعر یاد پاوان” ہزاروں خواہشیں ایسی۔۔۔” خالد بشیر سند شعر چھہ اکھ عام مضمون اکس خوبصورت اندازس منز پیش کران۔ یہ شعر چھہ سٲنس مخصوص سیاسی صورت حالس کن تہِ اشارہ کران یتھ منز عام انسانہ سنز سادہ مزاجی ظاہر چھیہ۔ محمد رمضان سند شعر چھہ ہاوان زِ تمن چیزن ہندس راونس پیٹھ کتھہ پاٹھۍ چھہ انسان پایس پیوان یم سہ فار گرانٹڈ نوان چھہ۔ یہ شعر چھہ یقین تہ روحانی قدرن ہندس راونس کن اکھ بلیغ اشارہ۔ ظفر مظفر سند س شعر س منز چھہ گاش غارن منز دفن کرُن اکھ دلچسپ تضاد پیش کران۔ امہ شعرک علامتی پہلو چھہ ظاہر۔ یہ شعر گژھہِ پتمہ طرح کٮن گاش کس استعارس سیتۍ تعلق تھاون والٮن باقی شعرن سیتۍ پرُن۔ نثار عظم سند شعر تہِ چھہ سیٹھا دلچسپ ۔یتھ بیہ وقعت سیکستانس کن کانہہ کانہہ مجبورا لگان اوس تتھ چھیہ تیژ تھپہ تھپھ زِ پریتھ کانہہ چھہ یہ دپۍ زِ تہِ زاگان۔ یہ شعر چھہ جبر تہ مجبوری ہندِ حبسہ دمک صورت حال پیش کران ۔
بیاکھ طرحک مصرعہ اوس عبدالاحد آزاد سند اکھ مصرعہ "آسمانن دامنس تل رٹ زمین”۔ اتھ پیٹھ وننہ آمتٮن غزلن ہندۍ زیادہ متاثر کرن والۍ کینہہ شعر چھہ درج:
اسۍ چھہِ کوتر لامکانکۍ وپھ تُلو
تل پتالس سیتۍ کرۍ تن أٹ زمین (رفیق راز)
سیتۍ اوسم شنیہس منز سرۍیہ ژونگ
ٲس شانن پیٹھ میہ تجمژ مٔٹ زمین (ایاز رسول نازکی)
آسمانچ شبنم افشانی بجا
وقتہ کٮن زخمن چھیہ مرہم پٔٹ زمین (محمد رمضان)
تالہِ پیٹھ دوٚدمت شہل ون یارِ ہند
تل پدٮن شیدا چھیہ اڈ دٔز ۂٹ زمین (علی شیدا)
اتھ طرحس منز اوس غیر مستعمل قافیہ یمہ کنۍ شعر بناونۍ مشکل تہِ اوس تہ پرامکان تہِ۔ رفیق رازن شعر چھہ انسانہ سنزِ روحانی حقیقژ کن اکھ بلیغ اشارہ۔ انسان چاہے کنہِ تہِ سنگین دۅلابس پھسہِ، سہ ہیکہِ نہ تتھ منز زیادہ کالس قید روزتھ یوٚت تام تسند خمیر تہ ضمیر صاف آسہِ۔ تقریبا یژھے ہش کتھ وننہ خاطرہ یم پیکر تہ استعارہ ورتاونہ آمتۍ چھہِ تم چھہِ سیٹھا دلچسپ۔ کوتر چھہِ تمن جاناوارن منز یم زمینہِ تھوٚد آسمانس منز پرواز کران چھہِ۔ تلپتال چھیہ سۅ جاے یمہ منزہ نیرُن مشکلے اوت نہ بلکہ ناممکن تہِ چھہ۔ وپھہِ منز چھہ موٚر ترٲوتھ ژلنک تہِ معنی موجود۔لامکان، تل پاتال، کوتر لفظن ہند ورتاو ہ تہ زمین تہ تل پاتال سیتۍچھہ اتھ شعرس منز داستانوی رنگ پیدہ گوٚمت۔ ایاز رسول نازکی چھہ عجیب غریب صورت حالک اظہار کران۔ اتھ منز تہِ چھہ اکھ نیم داستانوی فضا قایم گژھان یتھ منز سرۍیہ ژٲنگس برابر مۅژان چھہ تہ زمین چھہ مچہ ہندۍ پاٹھۍ شانن لدتھ متکلم شنیاہ کس سفرس پیٹھ نیران۔ یتھٮن شعرن چھہِ نہ لفظی معنی قایم گژھان بلکہ چھہ اکھ مبہم تاثر وۅتلان یس معنوی امکاناتن کن اشارہ کٔرتھ ہیکہِ۔محمد رمضان سندس شعرس منز چھیہ قول نبنچ قابلیت موضوع مطلب تہ ارتکازہ کنۍ پیدہ گمژ۔ یہ چھہ غالب سند شعر "رگ لیلی کو خاک دشت مجنوں ریشگی بخشے” تہ اقبال سند شعر "آسماں تیری لحد پر شبنم افشانی کرے” دۅشوے یاد پاوان تہ یمن دۅشونی شعرن ہندۍ معنوی امکانات چھہِ اتھ منز داخل گژھان یم شعر کس مبہم صورت حالس روشن کران چھہِ۔ علی شیدا سندس شعرس منز چھہ تتھٮن مشکل حالاتن ہند اظہار یم سانۍ حقیقت تہ سون اعتبار دۅشوے اکی رنگہ اذیت ناک بناوان چھہِ۔ یہ ہشر چھہ ون یارِ (اعتبار/یقین) تہ اڈ دز ۂٹ (حقیقت) سیتۍ قایم گژھان۔ ون یٲر نہ بلکہ چھہ ون یارِ ہند شہل دوٚدمت یس سانہِ اعتبارک آسن، نہ آسنس منز تبدیل کران چھہ۔
یمن مشاعرن منز یتھۍ یتھۍ شعر برونہہ کن یُن چھہ کاشرِ غزلیہ شاعری ہندٮن توقعاتن منز بے شک ہرٮرکران۔
اسے پسند کریں:
پسند کریں لوڈ کیا جا رہا ہے۔۔۔


text:
چھکھ ژہ پھیران دربدر خالد
کمۍ ژیہ ووننے عروض پر خالد
چھُے نہ روزاں ژیہ یاد کالک سیُن
یاد تھاوکھ ژہ کیا بحر خالد
بحرِ منز بحرہ کیا یواں پھٹۍ پھٹۍ
زیٹھ کانہہ، کانہہ چھیہ مختصر خالد
فاعلاتن ـ مفاعلن ـ فعلن
بوزۍتھے چھُم یواں چکر خالد
رکن کیا گوو ہیجلۍ بناں کِتھہ کنۍ
پیش چھا زیر چھا زبر خالد
کم سخنور چھِہ اتہِ گمتۍ ہٲرتھ
اتِہ چھیہ ہیچھۍ ہیچھۍ تہِ بییہ کسر خالد
رومی ین تام وون عروضس پیٹھ
من نہ دانم ـ (میہ چھنہ خبر) خالد
بوز مشورہ ژہ گینگراوُن ہیچھ
وچھتہ شعرن گژھی سیزر خالد
یتھنہ باقی ژیہ کھوژھناوی کانہہ
شاعری چھے کرنۍ تہ کر خالد
منظور خالد سند یہ غزل چھہ تمۍ سند تازہ غزل۔ یہ شاعر چھہ زیادہ تر عقیدتی شاعری کران تہ شاید شاعری کن بنیادی طور امی جذبہ کنۍ لوگمت۔ حالانکہ امہ کارہ خاطرہ چھیہ شاعری زیادہ موزون تہ نہ مناسب۔ منظور خالد اگر امی جذبہ کنۍ شاعری کن آو مگر وۅنۍ کیتس کالس روزِ پھرِ پھرِ اکاے کتھ ونان۔ امۍ سنزِ کتھہِ تہِ ہُرِ معنی تہ مطلب اگر یہ اتھ دۅہدشک معاملہ بناوِ نہ بلکہ ییہ وقفہ پتہ وقفہ یتھین شعرن منز تیتھ نویر ہیتھ زِ پرون گژھہِ مشتھ۔ عقیدتی شاعری منز تہِ اگر نہ نویر پیدہ کرنہ ییہ، یہ چھیہ تکراری تہ بورنگ شاعری بنان۔ اتھ شاعری منز چھہ خدشہ روزان زِ شاعری بدلہ چھہ شاعری ہند مواد اہم بنان۔
پیٹھم غزل چھہ امۍ سنز اکھ کوشش تمہ موضوع منزہ نیبر نیرنچ۔ یہ غزل چھہ خود شاعری تہ امہ کس فنس متعلق شاعر سند ردعمل پیش کران۔ مخصوص موضوع کہ تکرارہ منزہ نیبر نیرنچ یہ کوشش گیہ میہ امۍ سندین یمن شعرن منز تہِ نظرِ، یم موضوعس تتھہ پاٹھۍ پیش کران چھہ زِ یمن منز چھہ جہات پیدہ گژھان۔
میلی نہ کہنی وچھ مہ تھدین پھریستہ کلین کن
گردن تہِ تھکی خطرہ چھے دستار پییی وسۍ
چھے قدرتن دیتمت ژیہ ہنر روز حدس منز
پننیو اتھو ینہ پانہ کانہہ شہکار پپی وسۍ
نِواں چُھم دل دہن شیرین تمۍ سُند
دُعاهن گوژھ میہ اکھ آمین تمۍ سُند
نظر ٹورے یہِ تس میانس کلس پیٹھ
خطا چھم یی پنن دستار دیتمس
میہ وچھمس اوش اچھن یس ووج ژیہ زونتھ
یہ کمۍ سند دود از للنوو شینن
شاعرس گژھہِ کامن سینس بدلہ سینس آف ہیومر آسن۔ سہ چیز چھہ خالد سندس کلامس منز کلہ کڈن ہیوان۔ لفظن تہ خیالن سیتۍ چھہ شاعر تمہِ ساعتہ گندان ییلہ تس منز خود اعتمادی پیدہ گمژ چھیہ آسان۔
مختلف موضوعن پیٹھ شعر وننہ سیتۍ چھہ نہ ایمان ڈلان۔ ضروری چھہ نہ زمینی تہ آسمانی عشقچی کتھ ییہ کرنہ۔ شاعری ہیکہِ کنہِ تہ چیزس پیٹھ سپدتھ۔ ہاکہ نلس پیٹھ تہِ تہ ہچوین چونچن پیٹھ تہِ، بشرطیکہ تتھ منز آسہِ پرن والۍ سندِ خاطرہ ذہنی تسکینک سامانہ۔ شفیع شوق سنز اکھ نظم چھیہ "ماگن”۔ تسنز بہترین نظم۔ نہ چھہ تتھ منز آسمانی عشق تہ نہ زمینی عشق۔ کانہہ تہِ نماز گزار شاعر اگر تژھ ہش نظم ونہِ، تس روزِ نہ ایمان راونک کانہہ خدشہ۔
منظور خالد چھہ عقیدتی شاعری علاوہ سماجی بدمعاشی ین شعرک موضوع بناوان۔ یہ ہن چھیہ جان مگر کوشش گژھہِ روزنۍ یہ گژھہِ نہ صرف موزون کلامی تام محدود روزن بلکہ گژھہِ امیک اظہار تخلیقی سطحس پیٹھ سپدُن، کم از کم زبانۍ ہندِ چالاک ورتاوہ تہ ذہانت سان۔ تخلیقی سطح نش چھہ میون مراد پیکر، تشبیہہ، استعارہ، اشاریت، تلمیح، بیترِ۔ رحمن راہی سند یہ قول چھہ ییتہ نس پھرُن لایق زِ ” فلسفیانہ بیان چھہ کنہِ ذہنی سرگرمی ہند انت تہ انجام آسان تہ توہ کنۍ حد بند سپدمت آسان۔ اتھ برعکس چھہِ ورتاونہ آمتۍ استعارہ تہ تشبیہہ یہ دپۍ زِ تہِ پانہ اکھ عمل، اکھ حرکت یتھ رنگہ رنگہ معنوی امکان نرِ آلوان باسان چھہِ۔”
منظور خالد چھہ مزاحیہ شعر تہِ لیکھان یمن ہند محرک تس اندۍ پکھۍ درینٹھۍ ینہ وول سماجی بدمعاشی ین ہند ماحول چھہ۔
منظور خالد چھہ فنی طور مستحکم شعر ونان، بس چھیہ موضوعن ہندِ تنوعچ ضرورت یۅس میہ چھیہ وۅمید سہ کرِ وارہ وارہ پورہ۔


text:
مَدَتھ:ظٲہِر اؠڈِٹ تَعارُف/3
اؠڈِٹ خانہٕ اِبتِدا
اؠڈِٹ خانٕچ اِبتِدا تہٕ باقی
اَوزار شَلف
اَوزار یِم اِستِمال گَژھان چھِ
لِنکہٕ تہٕ وِکی لِنکہٕ
صَفَن أکِس اَکھ سٟتؠ جوڈ دِیُن
تَبدیٖلی شایع کَرٕنؠ
اؠڈِٹ شایع کَرنُک طریٖقہٕ
نٔوؠ مَضموٗن تَخلیٖق کَرُن
نۆو مَضموٗن تَخلیٖق کَرُن
خُلاصہٕ
وُچھِو تُہؠ کیٛا ہیٚچھَو
لِنک یا وِکی لِنکہٕ چھِ وِکیٖپیٖڈیاہُک اَہَم حِصہٕ۔ اَکھ وِکی لِنک چھِ اَکھ صَفہٕ بیٚیِس صَفَس سٟتؠ جوڈَن تہٕ یَتھ پٲٹھؠ چھُ تَمام صَفَن پانہٕ ؤنؠ جوڈ آسَن۔
عام طور گَژھِ، کُنہِ خَیالُک گۄڈنٕچ ظٲہِریَتھ لِنک بَناونہٕ یِنؠ۔ لِنکہٕ چھِ ظأہِر اؠڈِٹ خانہٕ مَنٛز یَمہٕ بَٹنہٕ , یا Ctrl+K کُنٛز بوڈَس پؠٹھ دَباونہٕ سٟتؠ بَناونہٕ یِوان.
لِنک بَناوَن وول مینِو یا مۄختصر بَٹَن دَباونہٕ سٟتؠ چھُ اَکھ ڈَبہٕ ظٲہِر گَژھان یَتھ مَنٛز کانٛہہ مَخصوٗص صَفہٕ چھُ تَلاش یِوان کَرنہٕ تہٕ چھُ کامہِ تَل صَفہٕ پؠٹھ اور لِنک بَناونہٕ یِوان
۔ بَٹَن دَرٕج کٔرِو یا "دَرٕج" دَباونہٕ سٟتؠ چھِ لِنک تَخلیٖق گَژھان.
بیٖروٗنی لِنکہٕ (باقؠَن ویبساٹَن) چھِ "بیٖروٗنی ویب سایٹ" بَٹَن دَباونہٕ سٟتؠ تہٕ یو آر ایل دَرٕج کَرنہٕ سٟتؠ تَخلیٖق کَرنہٕ یِوان
مۆجودٕ لِنک اؠڈِٹ یا بَدلاونہٕ خٲطرٕ گَژھِ لِنکہٕ پؠٹھ کِلِک کَرنہٕ یُن.


text:
کٲشُر (کٲشُر وۄشژار: [kəːʃur]) یا کوشُر (کٲشُر وۄشژار: [koːʃur]) چھےٚ اَکھ زَبان یہِ جۆم تہٕ کٔشیٖر تہٕ آزاد کٔشیٖر رِیاستَس مَنٛز بولنہٕ یِوان چھےٚ۔[4][5][6]
کٲشِر زؠو چھےٚ اَلہٕ پَلہٕ سَتَتھ پؠٹھ شیٖتھ لَچھ لوٗکھ بولان۔ یہِ زؠو چھےٚ کٔشیٖر ہٕندؠن سارؠ نٕے عَلاقَن مَنٛز بولنہٕ یِوان یِتھ پٲٹھؠ زَن گِلگِتٕکؠ بٔنیِم عَلاقہٕ جیٚمٕکؠ ہیٚرِم عَلاقہٕ۔
کٲشِر زبان ٲس گۄڈٕ شاردا رَسمِ خَط مَنٛز لؠکھنہٕ یِوان مَگَر وۄنؠ چھِ یہِ فارسی رَسمِ خَط (نَستالیٖق) مَنٛز لؠکھنہٕ یوان تہٕ یہِ رَسمِ خَط چھُ کِتاب ،اخبار بیترِ لؠکھنَس مَنٛز اِستِمال گَژھان۔ دیوانگری چھُ بیٛاکھ رَسمِ خَط یُس کینٛہہ کٲشِرؠ پنٛڈِت چھِ اِستِمال کَران۔
فارسی رَسمِ خَط تہٕ دیوانگری چھُنہٕ مَذہَب مُطٲبِق اَکھ أکِس نِش دور بٔلِکہِ چھِ واریاہ کٲشِرؠ پنٛڈِت تِم تہٕ یِم فارسی رَسمِ خَط چھِ استِمال کَرن۔
لِکھٲرؠ نِظام[اؠڈِٹ]
أرؠ اَچھَر[اؠڈِٹ]
أرؠ اَچھَر[اؠڈِٹ]


text:
مَدَتھ:حِکمَتہِ عَملی تہٕ ہؠدایتَن ہُنٛد تَعارُف/تَمام
وِکیٖپیٖڈیاہَس پؠٹھ چھِ کیٚنٛہہ سخت قٲیِدٕ، یہِ چھُ بُنیٲدی پانژھ ستوٗنَن پؠٹھ مُشتَمِل۔ وِکیٖپیٖڈیاہٕچ حِکمَتہِ عَملی تہٕ ہؠدایَتھ چھِ وِکیٖپیٖڈیا ضٲرِف تَخلیٖق کَران۔ یِم اصوٗل چھِ تَمام صٲرفَن اَملاوٕن پیوان۔ یُہُنٛد مَقصد چھُ وِکیٖپیٖڈیا بَہتَر بَناوُن.
حِکمَتہِ عَملی یا پالسی چھِ بُنیٲدی اصوٗل بٲریکھ سان واضع کَران، تہٕ ہؠدایَت چھِ پالسی اَملاونَس مُتلِق مولوٗماتھ فَراہَم کَران۔ رَسمی حِکمَتہِ عَملی یا ہؠدایَت صَفَن چھُ اَکھ نوٹ آسان یَمہٕ سٟتؠ یہِ واضَہ چھُ گَژھان زِ یہِ چھِ اکھ حِکمَتہِ عَملی یا ہؠدایَت۔ عام پالسی یا حِکمَتہِ عَملی چھِ وِکیٖپیٖڈیا ناو جاے مَنٛز آسان.
وَقتَس سٟتؠ سٟتؠ چھِ حِکمَتہِ عَملی تہٕ ہؠدایَت تَخلیٖق کَرنہٕ یِوان، کیٚنٛہہ اَہَم حِکمَتہِ عَملی تہٕ ہیدایت چھِ برونٛہہ کُن:
مَواد
وِکیٖپیٖڈیا چھُ اَکھ اِنساکلوپیٖڈیا، صٲرِف چھِ یہِ صٔحیٖح تھاونہٕ خٲطرٕ واریاہ کوٗشِش کَران۔ اَمِیک مَضموٗن گَژھَن غٲر جٲنِبدارانہٕ آسٕنؠ تہٕ یِمَن مَنٛز گَژھِ تَصدیٖق کَرن واچٕن مولوٗماتھ آسٕنؠ بیٚیہِ گَژھن یِم کَتھٕ کُنہِ بَروسہٕ مَند ذَرایَس مَنٛز شایع یا کُنہِ تہِ طَرسزَس مَنٛز دٕستِیاب آسُن.
غٲر جٲنِبدارانہٕ مَواد آسُن چھُ اَکھ بُنیٲدی پالسی وِکیٖپیٖڈیا تہٕ باقی مَنصوبَن پؠٹھ۔ اَمیُٛک مَقصد چھُ تَمام وِکیٖپیٖڈیاہُک مَواد گَژھِ غٲر جٲنِبدارانہٕ طور لیکھنہٕ یُن، مَطلب یہِ گژھِ حِساب سان کُنہِ تعصُب وَرٲے آسُن۔ اَمہِ سٟتؠ چھُ وِکیٖپیٖڈیا اِشارُک ذٔرؠ یہِ بَنہٕ نِش بَچَن.
تَصدیٖقُق مَطلب چھُ مَضموٗن مَنٛز گَژھِ سُہ مَواد آسُن یُس کُنہِ بَروسہٕ مَند ذَرایَس مَنٛز شایع کَرنہٕ آمُت آسہِ، مِثال کانٛہہ بَرٛوسہٕ مَند اَخبار یا ویب سایٹ عام طور گَژھِ پرَٛتھ کُنہِ مَضموٗنَس حَوالہٕ آسُن۔ حَوالہٕ وَرٲے مَواد گَژھِ مِٹاونہٕ یُن.
ذٲتی تَحقیٖق نہٕ کیٚنٛہہ اَمیُک مَطلب چھُ زِ وِکیٖپیٖڈیاہَس پؠٹھ گَژھِ نہٕ سُہ مَواد آسُن یُس نہٕ کُنہِ جاے شایع آسہِ، صٲرفَس پَژھ نہٕ پَنٕنی راے پیش کَرٕنؠ۔ کُنہِ عُنٛوانَس مُتلِق گَژھِ نہٕ غَلَط لیٚکھنہٕ یُن.
طٔریٖقہٕ
وِکیٖپیٖڈیاہَس پؠٹھ مَضموٗن تَخلیٖق کَرٕنؠ چھِ اَکھ رَلہٕ مِلہٕ کٲم۔ زٕ چیٖز چھِ یِم باقؠن صٲرفَن سٟتؠ کَتھ باتھ کَرنَس مَنٛز واریاہ اَہَم چھِ۔ یِم چھِ جُرَت مَنٛدی تہٕ تَہزیٖب.
اؠڈِٹ کَرنَس دۄران، جُرَت مَنٛدی! زیٛادٕ تَر اؠڈِٹ چھِ وِکیٖپیٖڈیاہَس اَصٕل بَناونَس مَنٛز مَدَتھ کَران، غَلَط اؠڈِٹ ہیٚکَن کُنہِ تہِ ساتہٕ رَد کَرنہٕ یِتھ۔ اَگر تُہؠ وُچھِو کانٛہہ چیٖز مَضموٗن یا فَیِل یۄس اَصٕل بَناونہٕ ییٚہِ، اَتھ پؠٹھ گَژھِ کٲم کَرنہٕ یِنؠ۔ کُنہِ ساتہٕ چھُ حَوالہٕ وَرٲے مَواد ہَٹاوُن تہٕ مَضموٗن اَصٕل بَناوَن۔
وِکیٖپیٖڈیاہَس پؠٹھ تَہزیٖب دار آسُن چھُ مَطلب باقؠن سٟتؠ اَصٕل پٲٹھؠ کَتھ کَرٕنؠ، تہٕ باقؠن ہٕنٛز کامہِ احتِرام کَرُن۔ باقؠن سٟتؠ کَتھ باتھ کَرنَس مَنٛز گَژھِ نہٕ ذٲتی حَملہٕ کَرنہٕ یُن، یِم چیٖز چھِ سَختی سان وُچھنہٕ یِوان۔
صٲرِف چھِ اِتِفاقس پؠٹھ عام طور اؠڈِٹ کَرنہٕ سٟتؠ واتان؛ عام طور چھُ کانٛہہ تَبدیٖلی کَرن، بیٛکھ صٲرِف چھُ وُچھَن اَگر یہِ صٔحیٖح آسہِ تیٚلہِ چھُنہٕ سُہ کانٛہہ تَبدیٖلی اَنان، مَگر اَگر یہِ مَواد کُنہِ طور غَلَط چھُ آسان ییٚلہِ چھُ یہِ مَواد ہَٹاونہٕ یِوان۔ اَگر صٲرف آسَن نہٕ پانہٕ ؤنؠ کُنہِ چیٖزَن مَنٛز اِتِفاق، اَتھ حالَس مَنٛز گَژھِ مَضموٗنُک کَتھ صَفہٕ اِستِمال کَرنہٕ یُن، اِتِفاق پٲدٕ کَرنہٕ خٲطرٕ.


text:
مہینہ: 2014 نومبر
پتمس ستمس تھُنے
اکۍ نزدیکی دوستن پرژھ میہ یمی ہفتہ کامل صٲب کیازِ اوس ایس پی کالجہ چہ ملازمت نشہِ ڈسمس کرنہ آمت۔ یم چھہ ذاتی معاملہ مگر ییلہ اکھ شخص عوامی شخصیت بنان چھیہ، یم معاملہ تہِ چھہ زیر بحث یوان۔ کامل صٲبن چھہ اتھ متعلق اکھ تحریر لیوکھمت یس پیش چھہ۔ (منیب)
پتمس ستمس تھُنے
یکم اپریل 1953 آس بہ ایس پی کالجہ اندرہ بحیثیت اردو لیکچرار نوکری نشہِ برخواست کرنہ۔ لفظ ٲسۍ یم:
Dismissed on the grounds of misrepresentation and absence from duty.
میہ کرِ اتھ آڈرس خلاف اپیلہ مگر تمن دراو نہ کانہہ ہرتر۔ ٲخر کور یتھہ تتھہ ایجوکیشن منسٹری ہندۍ سیکریٹری ین چٹھۍ نمبر ED-226B-52 مورخہ 12 ستمبر 1956 ڈایریکٹر ایجوکیشنس ہدایت زِ سہ پرژھہِ میہ زِ بہ چھسا انکوایری خاطرہ تیار۔ ہرگاہ آسہ، تیلہِ گژھہِ رول 32 KCS مطابق یہ کٲم سرانجام دنۍ تہ اسہِ فوری رپورٹ کرُن۔
ڈایریکٹر چھم اکہِ دۅہہ لیکھان "ژیہ کیا چھے پننس برطرف گژھنس متعلق ونن، سہ سوز اسہِ باضابطہ لیکھتھ۔” میہ لیوکھمس بہ آس برطرف کرنہ، ونۍ توم کیازِ۔ نتہ گٔیہ چھاون دٲسی۔ تہۍ بنٲوو کمیٹی۔ یہ یہ سۅ پرژھیم تتھ تتھ دمہ جواب۔ اورہ نہ سر نہ صدا۔ 5 اگست 1958 کٔر میہ ڈایریکٹرس بییہ یاد دہانی مگر جواب ندارد۔
اگست 1963 تام ٲسۍ اتھ معاملس پورہ پانژھ ؤری گٲمتۍ۔ بہ تہ بییہ کینہہ نفر ٲسۍ ریذیڈنسی روڈ کافی ہاوسس نشہِ پٹرِ پیٹھ وۅدنہِ زِ اپارۍ کنۍ آو اکھ گۅگہ جلوسہ "استفعی کو واپس لو” نعرہ دوان۔ معاملہ اوس یہ:
پنڈت جواہر لال نہروس ٲسۍ ملکی سوتھرس پیٹھ ژور طاقتور منسٹراچھ کِٹُر بنیمتۍ۔ بخشی غلام محمد (کشیر) پرتاپ سنگھ کرون (پنجاب) ؟؟ (مہاراشٹر)، ؟؟ (بنگال)۔ یمن چھٹی کرنہ خاطرہ کٔر امۍ کانگریس سیکریٹری کامراجس سیتۍ رٔلتھ اکھ بٔڈ بارہ ژۅے تیار زِ سٲری چیف منسٹر کرن نہروس پننۍ استعفی پیش۔ سہ یمس یمس مناسب زانہِ سہ سہ تراوِ پننۍ کرسی تہ رٹہِ پارٹی مضبوط کرنچ کٲم دردس۔ پارٹی چھیہ ونۍ کین قابل انسانن ہنز سخ ضرورت۔ بخشی غلام محمد تہِ آو گٕرس لاینہ، شاید یہ سونچتھ زِ میہ ورٲے کیا اندیکھ کشیرِ کورن پنن استعفی پیش۔ کٔرمو پننی اتھہ پھٔرمو، یہ سپد منظور۔
امۍ سندیو گۅگہ پچلکو ہیتۍ جلوسہ کڈنۍ ” استعفی کو واپس لو” تکیازِ تمن ٲس سٲرے ایری پیری وسان تہ ذٲتی مفاد راوان۔ یتھے اکھ جلوسہ آو ریگل چوک کافی ہاوسہ کنۍ۔ ییتہِ بہ کھڑا اوسس۔ جلوسس برونہہ برونہہ ٲسۍ ناودار نفر پونشہ مۅچھہ ؤٹتھ تہ نرِ گلوان نعرہ دوان "استعفی کو واپس لو”۔ یمن منز اوس شام لال زیون تہِ۔ یہ آو ہٕکہ میہ کن تہ دژن میہ نرِ تھپھ، یتھہ پاٹھۍ گانٹھ پوتس دوان چھیہ۔ نرِ تھپھ تھٲوتھ تہ ہیور کن رٔٹتھ رود ونان استعفی کو واپس لو۔ اُکن پہن پکتھ ووننم لۅتی، وچھو بخشی تہ مۅکلیوو، سانیو کریکو سیتۍ ییہ نہ دوبارہ کینہہ تہِ۔ ژیہ ما مونتھ زانہہ تہِ میون۔ از زن مونتھ۔ پکھ اسہِ سیتۍ وچھ امیک تر کیا نیرِ۔ میہ کریایہ نٔر مۅکلاونچ سیٹھا کوشش مگر امۍ ٲسم تپالہِ ہنز تھپھ تھٲومژ۔
جلوسہ ژاو بخشی صابنہِ کوچھہِ اندر۔ استعفی کو واپس لو کریکہ نادس دراو بخشی صاب کوچھہِ ہنزِ ہیرِ پیٹھ یۅسہ اتھ نیبرۍ کنۍ دویمس پورس کھسان چھیہ۔ امۍ کور اتھہ سیتۍ خاموش روزنک اشارہ۔ بخشی صٲبن وچھنس بہ، پننین یمن برونہہ ژٲرۍ سلکن سیتۍ۔ یہ رود ہنہِ اکس میہ کن وچھان۔ تام ووتھس شامہ زیون "بخشی صٲب تۅہہِ کتھہ پاٹھۍ دیتوہ پٲنۍ پانے استعفی۔ کامل صٲب چھہ صحیح ونان تہۍ چھو کاشرۍ قومن ژارۍ متۍ۔ قومس پرژھوا تۅہہِ استعفی دنہ برونہہ۔ کامل صٲبن یہ ونن چھہ شراہ آنہ صحیح زِ اسہِ کیا چھہ کامراجس تہ کانگریسس سیتۍ واسطہ۔ اسہِ چھہ پنن نیشنل کانفرنس، پننۍ ورگنگ کمیٹی، بڈِ پایہ پنن ٲیین۔ کامراج تہ کانگریس کتھہ کنۍ دیہ اتھ سارۍ سے پھیش۔” میہ وون شامہ زیونس لۅتہِ لۅتہِ ہیو خجل ہا ہیوتتھس کٔرتھ۔ بہ کتھ نژنووتھس۔ کورمے کیا؟ امۍ کٔرم اورہ کرٕکۍ زِ ژھۅپہ۔ ہپارۍ دژ بییہ کمۍ تام کریکھ "بخشی صٲبا سرراہ حض ترٲوتھ۔ نہ رود ۍ اورکۍ نہ یورکۍ۔ استعفی نہِ حض واپس۔”
امہ واقعہ پتہ کینژی کٲلۍ چھہ میہ اچانک کلچرل اکیڈمی اندر ملازمتک آڈر واتان۔ دراصل اوس بخشی صٲبن میانہِ برطرفی ہند آرڈر کیبنٹ بلٲوتھ سبک دوشی اندر تبدیل کورمت۔ پتمس تھنے۔
[محمد یوسف ٹینگن چھہ پننہِ "رنگہ دوے” کتابہِ اندر میہ ڈسمس گژھنس طنز کورمت۔ ٹینگ صٲب چھہ شیخ عبداللہ نہِ دستر خوانکۍ پھلۍ تلان۔ خبر امس چھا معلوم زِ شیخ صٲب تہِ آیاو 1931 ہس اندر سرکاری ملازمت (ٹیچری) نشہِ ڈسمس کرنہ۔ کیاز؟ یہ پزِ ٹینگ صٲبس اورہ یور نوم دتھ زانن۔ تمۍ لڑیاو پننہِ بحالی خاطرہ تعلیمہِ ہندس ڈایریکٹرس تہ منسٹرس نشہِ۔ مگر اندیوس نہ کینہہ۔ میہ تہِ اندیوو نہ۔ مولوی عبداللہ وکیل نس مشورس پیٹھ کور شیخ صٲبن جامع مسجدِ اندر اپز اعلان زِ تمۍ ترٲو سرکاری نوکری تہ ییتہ یور کرِ سہ قومچ خدمت۔]


text:
کٲشر افسانہ اوس اکہ وقتہ داہ باہ صفحہ آسان۔ لۅکٹۍ افسانہ تہِ ٲسۍ مگر عام طور اوس افسانہ داہن صفحن اندۍ پکھۍ آسان۔ وارہ وارہ ژھوکیوو یہ۔ وجہ نامعلوم۔ شاید ژیون نثر لیکھن والیو زِ کاشر پرنک رفتار چھہ نہ تیز یمہ کنۍ زیٹھۍ افسانہ پرنۍ شاید وبال جان بنان چھہِ۔ نتہ ما چھیہ یہ افسانہ نگارن ہنز کہالت۔ کیہہ تام وجہ چھہ۔ بہرحال وجہ یہ چھہ تہ تہِ، امین کامل سندِ افسانک ہوجم تہِ ژھوکیوو تمن افسانن منز یم تمۍ 1980 یور کن لیکھۍ۔ گابہ گندر چھہ یُتھے اکھ مختصر افسانہ۔ یہ چھہ "سوال چھہ کلک” افسانکۍ پاٹھۍ خالص ڈایلاگس پیٹھ مشتمل۔ کامل چھہ یمن افسانن منز کنہِ علاوہ تبصرہ ورٲے اکھ صورت حال پرن وٲلس برونہہ کنہِ تھاوان۔ یہ افسانہ چھہ اکی آنہ واریاہن سطحن پیٹھ پرنک مطالبہ کران۔
از اوس نہ ٹرینہِ منز پرن کیت کہنی، لہذا نیوم یہ افسانہ ٹایپ کٔرتھ۔
گابہ گندُر
امین کامل
(دسمبر 1996)
"وچھو گابہ گندرا، یہ بہ ونے تی چھے کرُن، تی چھے ونن تہِ۔ چھُیہ منظور؟” میہ وونس دو ٹوک فیصلہ پاٹھۍ۔
قصہ سپد یہ۔ میہ آو اکھ پلاٹ ذہنس اندر تہ ہیوتم افسانہ لیکھن۔ اکھ کردار ژورُم گابہ گندر تہ ترووم پلاٹ چہ استتھۍ (سچویشنس) اندر، یہ پریتھ افسانہ نگار کران چھہ۔ مگر امس بدبختس آیہ خبر کیا ہۅنگہ تہ کورنم واد۔
استتھۍ ٲس یہ۔ اکھ وٲناکھ صحراو۔ نہ کُنہِ زن نہ زانپٹ۔ اسمانس ووکھہ بتھہِ کٹہ کال اوبر نال ؤلتھ۔ باسان سہ واو پھیریس زِ انسانس نیہِ ژپندر کٔرتھ تُلتھ تہ ٹھاسیس خبر کتھ شایہ تڑاخ کٔرتھ پٔتھرس۔ گابہ گندرس اوس تن تنہا اتھ وٲرانس اندر مویوس نظر تلِتھ اسمانس کن ونن "خدایہ یہ کتھ شنیاہس اندر آس ہینہ۔ یہ کمن پاپن ہند چھم سزا۔ میانہِ خدایہ یمہِ وٲراگہ منزہ نیرنچ کڈتم کانہہ وتھ، نتہ آسیم چھۅچھہ کتُر کرۍ کرۍ زو دین۔” امہِ پتہ اوسس گہے دچھنۍ تہ گہے کھورۍ وٲراگہ مژرس اندر دورُن نیرن وتھ ژھارنہ مۅکھہ۔ ادہ یہ گابہ گندر ووتھم بٔڈتھ تہ بولتھ "بہ پکے نہ اتھ وٲناکھس اندر، نہ دمے خدایس کن بداد۔ ژیہ ہیوتتھس بہ سیاست کارن ہندِ اندرے استعمال کرُن۔ ژیہ چھے ظہرا ہٲل گٲمژ کردار اننۍ تہ وانہِ لاگنۍ۔ مگر بہ چھہ سے نہ تمو سیدہ بوٹو منزہ۔ بالکل نہ۔”
"ہیا ما لاگ یہ بکھ” میہ وونس بُتھ کٔرتھ "سیود کرو کلامہ۔”
"ژہ کیا سیود چھکھ پانہ” امی دتم جواب "ژیہ آیی نا کُنہِ کانہہ آدم بستیاہ اتھہِ۔ کانہہ خۅش یِون اوند پوکھا۔ زنانہ مرد دۅہ دینک ویوہار کران، پھیران تھوران۔ شرۍ یمے لالہ پھلۍ ہوۍ گندان درۅکان۔ خبر ژیہ کیازِ چھے انسانن سیتۍ کھٔر۔ چھرا ویران تہ دٔدون سوچان۔ سیزن ویزن کتھن دم پھٹۍ تہ کھرۍ دار بناوان۔ میہ چھے نہ اتھ سیتۍ بروبدی۔ بہ چھہ سے نہ میژِ لۅپن کینہہ تہِ۔”
"ہیو لۅپنس ہا چھہ ٹھوس آکار پرکار آسان” میہ گوو امۍ سند واد موت "ژیہ نہ پنن بتھ، نہ تھر۔ یہ چھے تہِ چھے میون دیت، کلہ پیٹھہ نلس تام۔”
"ہنہہ۔ بڈہ منت چھیتھم تھٲومژ۔” امی کورم خندہ "ہیو میہ اوس نا پنن وجودے کانہہ، تیا؟ بہ ہا اوسس چانین کاڈین منز مزس اندر تکیس سیتۍ ڈوکھا دتھ بہت۔ ادہ پیی میہ پیٹھ نظر تہ اونتھس کڈتھ۔ میانیو شانو پیٹھۍ پننہ افسانہ نگاری ہند بندوق چلاونہ خاطرہ۔”
"ہیو ژہ چھکھ کسو تیوت” میہ آو جان منس پیٹھ "گژھو مر کنہِ نالہِ منز، یوت گُرِ میہ کرُم۔”
"نالہِ منز؟” امۍ تروو شیطانۍ کھنگالہ "تتہِ ہا کھالہم ژہ پانس مور کٔرتھ واپس۔”
"تلو تلو چھہم نا ژہ توتہِ خبر کیا لاس۔” میہ وونس اتھہ گلوتھ۔
"آسہ ہا نے لاس تہ ژورتھس کیازِ، ہہ ہہ ہہ” امس ویژ نہ میانۍ کتھ۔
"شہمت ہسا پھٔرم، بییہ کیا” میہ اوس شرارتہ سیتۍ پان الان "میہ دوپ سیدِ پدِ چھکھ، ادہ ژیہ ہیو ورہ ہولے چھم نہ وچھمت۔”
"ادہ سا تہ ژھن سارۍ سے بلایہ۔ نیایی کتھ چھہ کرُن۔” امۍ وون اطمینانہ سان ہیو "آیہ نہ پانوانۍ بروبدی، پان ماریی کتھ چھیہ۔ بہ اژے اورۍ کاڈین منز واپس۔”
"ہیو تھوہ تھوہ، تور ہا دمے اژنہ۔ خبر ژیہ کیا بوزتھس بہ۔”
"وچھ کُس دیم نہ اژنہ۔ ہیو تیلہِ لجیا میانہِ اور اژنچ خبر زِ وۅنۍ لگی۔” امۍ وونم تھیکتھ۔
"ہیو دوپمے ہا، بہ چھسے نوکر۔ تل سا تھپھ۔” میہ گنڈس گلۍ "میہ نسا چھہ نہ افسانے لیکھن۔ انس بلایہ۔”
"ژہ کسو گوکھ افسانہ نہ لیکھن وول، ہونہہ” امۍ کورم طنز ہیو "بہ ہا لیکھناوتھ، بییہ تی یہ بہ یژھہ۔ چون مجال چھا نہ ونن۔”
"کورم کُس خطا” میہ دژ ڈیکس ژنڈ "یا ژہ بنوومکھ کردار تہ ییتہِ پیٹھہ ہور تام تھوومے ناو گابہ گندر۔” بہ آس سخ ہینہ "ادہ سا تہ ون کیا چھم لیکھن، ونُو؟”
"گیہ کتھ، وۅنۍ آکھ نا لیہ” امۍ گلنوو باز زینتھ ہیو کلہ۔
"ژہ ہا تراوکھ میہ ذلیل کٔرتھ، افسانہ نگارن اتھہِ ہا اسناوہم۔”
"کینہہ تہِ اسناوے نہ” امۍ وونم اسونہِ نرم دہانہ "ژہ مان صرف میانۍ اکھ کتھ۔”
"ہیم سا مچلکہ لیکھتھ۔ بد بتھس ہے کردار بنوومکھ۔” میہ وونس پھوشتھ۔
"ادہ ژہ چھکھ بڈہ لڑایہ گور۔ یتھہ پاٹھۍ ما اندِ۔ ہنا ہیچھ تاب تحمل” امۍ دژم داے۔
"ہتہ سا ہیوچھم تاب” میہ وونس دزتھ "ون سا کیا چھم کرُن۔”
"آ، بہ ونے۔ ژہ کر میہ سیتۍ رسا مسا۔”
"ہیو، بہ کرا ژیہ سیتۍ رسا مسا؟” میہ گنڈن ریہہ "پننس کردارس سیتۍ؟ یہ ہا گوو تاون۔”
"مسا کر” امۍ وون ژٹتھ ہیو "بہ تہِ چھس نہ سوۍ پونز زِ چانین رزہ درسن پیٹھ تلہ وۅٹہ تہ لتھوہ پان۔”
"ہیو کلہ دود ہا تلتھم۔ یہ کۅسا بلایہ کٔرم پانس اگادِ” میہ تراوۍ ہتھیار "ہتہ سا کورم رسا مسا۔ ون سا کرُن کیا چھم؟”
"کرُن چھے نہ کہنۍ۔ صرف یہ زِ بہ کرے تمہ آیہ رول یُتھ میون ناو ہمیشہ خاطرہ زندہ روزِ۔۔ فلانۍ کہانی ہند کردار گایہ گندر۔”
"گوو میہ چھہ چون نگارہ واین۔ ژہ علمن کھالن” میہ ترکراویس اچھ "ہیو گایہ گندرا، تمہ ہا چھے رایہ، بوزتھا۔ بہ ہا لیکھہ تمہِ آیہ افسانہ یُتھ میون ناو ژۅپارۍ شہرہ لبہِ۔ ژہ کۅسا پھۅپھس مج گوکھ؟”
"ہہ، ہہ،ہہ،ہہ” امۍ تروو ٹھہہ ٹھہہ اسن "میہ دوپ ژیہ چھے گوج۔۔ مگر ژہ چھکھ ژکہِ ژھوژ ڈون۔ کینہہ نبا کہنۍ نہ” یہ ونان ونان لوگ ژلنہِ۔
"ہیو ہیو، ژلان کوتو چھکھ؟ میہ دژس تھانتھرتھ کریکھ "کتھ بوزو، گابہ گندرا، کتھ بوزو” امۍ بوز نہ کہنۍ۔ یہ ہیوتن میانین اچھن دیدمانہ زنتہ ہواہس اندر تحلیل سپدُن۔ بہ اوسس اتھہ موران۔ تھپھ دمہس تہ کتھ تہ کمس۔ اتھۍ منز گیم امۍ سنز پھسرارے کنن۔۔ "میون نگارہ ہے وایہ ہکھ، چونے ناو کھسہِ ہے علمن زِ کیا زبر کردار چھن تخلیق کورمت۔ تتھ چھنے ژھنمت کردار سند نہ بوزُن۔ بیہہ تہ وۅنۍ قلم رٔٹتھ دٕینہِ۔”
اسے پسند کریں:
پسند کریں لوڈ کیا جا رہا ہے۔۔۔


text:
وادس منز چھپن والین غزلن منز آسہ تمہ وقتہ چہ کینہہ نوِ تہ توانا آوازہ یمو منزہ قاضی غلام محمد، رفیق راز، م ح ظفر تہ شفیع شوق سند ذکر خاص طور ضروری چھہ۔
قاضی غلام محمد سندۍ چھپییہ کل شیہ غزل – زہ شمارہ 1، زہ شمارہ 4 تہ اکھ اکھ شمارہ 6 تہ 8 منز۔ قاضی سند غزل سپد امہ چہ متاثر کن تازگی کنۍ سیٹھا مقبول، مگر کم گو آسنہ کنۍ ہیوک نہ یہ غزل پورہ پاٹھۍ شعری منظرنامس منز کاڈ کڈتھ۔
قاضی سندِ غزلچ تازگی چھیہ امہ کین شعرن ہنزِ طلسمی حیرت انگیزی علاوہ ویدۍ تہ عام مضمون ژیتس منز درن واجنین دلکش/غیر معمولی بصری صرژن ہندِ ورتاوہ کنۍ۔ امۍ سندۍ غزل چھہِ عصری حقیقت نش دور (شاید فرار کٔرتھ) پننس پانس منز اکھ طلسمی، حیرت آمیز (سہ حیرت یتھ منز خوفہ بدلہ احترام تہ کرامٲژ ہند جذبہ آسہِ)، خوبصورت تہ وفا شعار دنیا آباد کران۔ شاعر چھہ تخیل کہ قوتہ سیتۍ امکاناتن ہنزہ تژھہ صورژہ تخلیق کران یم ظاہری دنیاہس سیتۍ مماثلت تھٲوتھ تہِ تمہ نیبر باسان چھیہ۔ دویمین لفظن منز ونو ز قاضی سندین شعرن ہنز سیٹنگ چھیہ حقیقی منظرن بجایہ خوابن ہنزہ صورژہ باسان۔
بنمین شعرہ مثالن منز چھہ گۅڈنیک شعر قاضی سنزِ شاعری ہنز کونز۔
بقول شہناز رشید قاضی سنز شعرہ سۅمبرن چھیہ "صورت خانہ” ناوہ چھپیمژ یتھ منز الہ پلہ غزل 25 مرہ چھہِ۔
اچھ وٹتھ بیہہ یہ اوند تہ پوکھ مشراو
صورژن ہند نگار خانہ سجاو
میون دل رنگہ موت چھہ معصوم شُر
چانۍ یاداوری چھیہ سبز الاو
خاصہ جامن کزلۍ ونن تس گٔے
تاپھ کیا کرنہِ میون کُٹھ ژایاو
تتھہ پاٹھۍ ژہ پیہم راتھ ژیتس
زن کاوہ قمیر ژول بونیو تلۍ
پوت ژھایہ کزلۍ اچھ ٲنہ بدن
تمہ بازرہ ہیمہا کیا کیا ملۍ
درایکھ میہ نش تہ ٲنہ لبن دہہہ ہیوتن وۅتھن
آیکھ میہ نش تہ دٲن تھرین تل گنداں چھہِ خواب
میہ تھوو ٲنہ لبن منز سہ ساتھ مٲنتھر دتھ
دپیوتھ بییہ تہِ گژھیا زانہہ یہ دستیاب وۅلو


text:
منیب الرحمن
[یتھ مضمونس منز چھیہ یہ ہاونچ کوشش کرنہ آمژ زِ کاشرِ زبانۍ منز چھہ نہ لفظہ کس اندس پیٹھ زیٹھین مصوتن ہند رحجان۔امہِ رجحانہ کنۍ چھہ فارسی عروض ورتاونک عمل تہِ متاثر سپد مت۔یہ چھہ مضمونک گۅڈنیک حصہ۔ دویمس حصس منز ییہِ پرانین شاعرن ہندس کلامس منز امیک عملی ورتاو وچھنہ۔]
ییلہِ کٲشریو شاعرو فارسی عروض ورتاوُن ہیوٚت تمو کرۍ لفظن ہندس مینہ تولس متعلق غیر شعوری طور کینہہ فیصلہ یم میانہِ خیالہ زبانۍ ہندِ مزازہ مطابق ٲسۍ، مطلب زبانۍ ہندیو صوتی عادتو مطابق ٲسۍ۔ کینہہ پکناوۍ اسہِ برونہہ کُن تہ کینژن پیٹھ کوٚر تہنز عروض ناشناسی زٲنتھ اعتراض۔
پتم وری ترہ پانژترہ مرہ ووت اسہِ اکثر زبانۍ ہندِ مزازچ کتھ کران مگر عمومی طور۔ وجہ چھہ یہ زِ کاشر بولن والۍ ٲستھ چھیہ نہ مزازچ مخصوص نشاندہی سہل۔ عام کتھ چھیہ زِ زبانۍ ہنزن خصوصیژن کُن چھنہ سون ظۅن توت تام گژھان یوت تام نہ اسۍ تم بدِ کڈنچ کانہہ شعوری کوشش کرو۔ بہ کرہ کینژن خصوصیژن ہنز نشاندہی کرنچ کوشش یم سٲنس لسانی آہنگس تہ عروضی ورتاوس متاثر کران چھیہ۔
گۅڈنچ نشاندہی چھیہ یہ زِ کاشرِ زبانۍ منز چھہ نہ لفظن ہندس اندس پیٹھ خاص طور زیٹھین مصوتن (long vowels) ہند کانہہ رحجان۔ یہ چھہ فارسی تہ اردوس خلاف۔ اتھ کتھہِ کر بہ یتھہ پاٹھۍ وضاحت۔
کاشرس منز چھہِ پانژھ زیٹھۍ مصوتہ یمن اسۍ خالص پننۍ ؤنتھ ہیکو۔ یم مخصوص مصوتہ چھہِ یم:
[تٍر] لفظک / ٍا/
[کٲر] لفظک /ٲ/
[گول] لفظک /او/
[سۅاد] لفظک /ۅا/
[تیز] لفظک /اے/
یمو منزہ چھنہ کانہہ اکھ کُنہِ لفظس پتہ کنہِ یوان۔ ممکن چھہ اکا دکا ما آسہِ کانہہ[ رٍ رٍ ] ہش صوتی ترکیب یتھ منز یمو منزہ کانہہ مصوتہ اندس پیٹھ یوان آسہِ۔ مثلا
کھساں کوہ تٍرہ ہارنہِ تاپہ رٍ رٍ (کامل)
یا کُنہِ آلوس والوس منز ما آسہِ یمو منزہ کانہہ پۆت لگہِ چہ صورژ منز جوڑنہ یوان[مثلا یتِمو، چھُہمو]۔ پۆت لگہِ چہ صورژ منز کانہہ زیٹھ آواز جوڑنۍ چھہ اکھ چیز تہ خۅد مختار صورژ منز لفظ زیچھہِ آوازِ سیتۍ اند واتُن چھہ بیاکھ چیز۔ لہذا پیٹھم مخصوص مصوتہ چھہِ نہ عام طور خۅد مختار لفظن مثلا اسمن، صفتن پتہ کنہِ یوان۔ یہ چھیہ کاشرِ زبانۍ ہنز صوتیاتی خصوصیت۔
یمو پانژو مصوتو علاوہ چھہِ تریہ زیٹھۍ مصوتہ یم اردو تہ فارسی یس سیتۍ اسہِ مشترک چھہِ۔ مشترک مصوتہ چھہِ یم :
[تنہا] لفظک /آ/
[زندگی] لفظک/ای/
[گفتگو] لفظک /اوٗ/
صرف چھہِ یمے تریہ مصوتہ یم لفظن پتہ کنہِ یوان چھہِ۔ یمن تہِ ہیمو اکہِ اکہِ سام۔
اسۍ تلون گۅڈنی [گفتگو] لفظک /اوٗ/ ۔ امہِ زیٹھہِ مصوتہ سیتۍ چھہ نہ کانہہ کاشر لفظ اند واتان۔ ذہنس منز ما ہیکہِ زوٗ ہیو لفظ یِتھ۔ [ژہ چھکھ میون زوٗ]۔ مگر وارے سنو، اتھ پتہ کنہِ چھہ نہ واو مصوتہ (vowel) بلکہ مصمتہ (consonant) یعنی /v/ ۔ یہ چھہ نہ /zoo/ بلکہ /zuv/۔ سٲنس رسم خطس منز چھہ /و/ اچھر /o/ تہ /u/ مصوتن ہندِ خاطرہ ورتاونہ یوان تہ مصمتہ /v/ خاطرہ تہِ۔ اچھا، /اوٗ/ زیٹھس مصوتس پیٹھ اند واتن والۍ تقریبا سٲری لفظ چھہِ دراصل فارسی اردو پیٹھہ آمتۍ۔ گفتگو، خوشبو بیترِ۔ صوتیاتک تربیت یافتہ کن ہیکہِ یہ ژینتھ زِ یم فارسی اردو لفظ تہِ چھہِ کاشرس منز پتہ کنہِ ہلکہ (نصف) مصمتہ /v/ لگٲوتھ یا تصور کٔرتھ بولنہ یوان۔
تلیون وۅنۍ زندگی لفظک /ای/ زیوٹھ مصوتہ۔ امہ مصوتہ سیتۍ تہِ چھہ نہ کانہہ کاشر لفظ اند واتان۔ صرف چھہ یہ پۆت لگہِ چہ صورژ منز لفظن پتہ کنہِ جوڑنہ یوان:
(1) گرامر – گردان کہ ذریعہ فعلس سیتۍ ضمیر مخاطب (second person) جوڑنہ کنۍ۔ مثلا۔ گنی
ہے لتی یتھنہ دلس لولہ مژھیل شوق گنی (کامل)
گنُن لفظک گردان: گنہِ، گنیم، گنی، گنیس، گنیکھ۔
(2) مخاطب کرنہ خاطرہ مونث اسمن (ناوتین) پتہ کنہِ جوڑنہ یوان مثلا پیٹھمس مصرعس منز [لٔتی]۔ اسۍ چھہِ ونان "ہتے کوری کتھ بوز۔۔۔”۔ یعنی کور لفظس سیتۍ چھہ /ای/ جوڑتھ [کوری] بناوان مخاطب کرنہ خاطرہ۔
(3) کُنہِ تہِ لفظس پتہ کنہِ /ای/ جوڑنہ سیتۍ تتھ لفظس پیٹھ تاکید (زور) تراونہ خاطرہ۔ مثلا
اسہِ> اسی
اپٲرۍ > اپٲری
سُلہِ > سُلی
مگر یم چھہِ پۆت لگۍ۔ کانہہ کاشر لفظ چھہ نہ یُس بذات خۅد زیٹھس /ای/ مصوتس پیٹھ اند واتہِ۔ اتھ مصوتس پیٹھ اند واتن والۍ لفظ تہِ چھہِ دراصل فارسی اردو پیٹھہ آمتۍ۔ مثلا سردی، چابی، بھابی، روشنی، زندگی بیترِ۔ چونکہ اسہِ چھہ نہ لفظہ کس اندس پیٹھ زیٹھہِ مصوتک عادت اوسمت، اسہِ تروو اتھ زیٹھس مصوتس پتہ کنہِ ہلکہ (نصف) /y/ یعنی اسہِ تالروو یہ مصوتہ۔ تربیت یافتہ کن ہیکن یہ ژینتھ۔
ٲخرس پیٹھ تلون تنہا لفظک /آ/ زیوٹھ مصوتہ۔ یہ مصوتہ تہِ چھہ کاشرس منز پۆت لگہِ چہ صورژ منز لفظن پتہ کنہِ جوڑنہ یوان:
(1) سوالیہ پۆت لۆگ مثلا : چھا، ونا، گژھا، بیہما
(چھہ +آ)،(ونہ+آ)،(گژھہ+آ)، (بیہمہ + آ)
(2) کانہہ کس معنی یس منز یعنی کُنہِ اسمس (ناوتس)سیتۍ جوڑتھ ، سہ غیر متعین بناونہ خاطرہ۔
کان>کانا
لواسہ> لواسا
جاے> جایا
نفر > نفرا
کینہہ > کینژھا
(3) خواہش تہ فرضی صورت حال ظاہر کرنہ خاطرہ "ہا” واحد متکلم پۆت لٔگس منز
ونہ ہا۔ گژھہ ہا (گردان: ونہ ہا، ونہ ہو، ونہِ ہے، ونہ ہن)
(4) آلو والو دنس تہ ژۆر توجہ حاصل کرنہ خاطرہ لفظن پتہ کنہِ جوڑنہ یوان۔ مثلا دلبر> دلبرا، منیب > منیبا یا "ہا”، "نا”، "ہتہ با” بیترِ۔
یم سٲری چھہِ پۆت لگۍ۔ یم بذات خۅد زیٹھس (آ)مصوتس پیٹھ اند واتان چھہِ، تم لفظ تہِ چھہ دراصل فارسی، اردو پیٹھے آمتۍ ۔ مثلا: تنہا، تمنا، اچھا بیترِ۔
چونکہ کاشر زبان چھیہ نہ لفظن ہندس اندس پیٹھ زیٹھۍ مصوتہ پسند کران، اسۍ چھہِ یمن لفظن منز /آ/ مصوتس پتہ کنہِ ہلکہ (نصف) /ہ/ جوڑان یا تصور کران۔
کیا > کیاہ>کیہہ
دنیا> دنیاہ>دنیہہ
فضا> فضاہ > فضہہ
فنا > فناہ>فنہہ
کینژن لفظن منز چھیہ زیوٹھ مصوتہ /آ/ یتھہ پاٹھۍ لفظہ کس اندس پیٹھ نہ اننچ صورت پیدہ کرنہ آمژ:
ہوا > ہواو
دریا > دریاو
صحرا > صحراو
کینژن غیر فارسی لفظن چھہ /آ/ مصوتہ ژھۆٹس /إ/ (یعنی عینہ زیر)مصوتس منز تبدیل گژھان۔
لڑکا> لڑکہ
تڑکا > تڑکہ
لہنگا > لہنگہ
اگر اسۍ 1950 تہ 1960 کس کاشرس املاہس پیٹھ نظر تراوو اکثر لفظ یم /آ/ مصوتس پیٹھ اند واتان چھہِ مثلا چھا، نفرا، دنیا بیترِ، یم سٲری لفظ چھہِ پتہ کنہِ /ہ/ جوڑتھ لیکھنہ آمتۍ۔
پیٹھمہِ تبصرہ مطابق چھیہ یمن ترین مشترک زیٹھین مصوتن یم تبدیلی سپدان:
/ اوٗ/چھِن وٹھن نزدیک انان (labialization)۔
/ ای / تالس نزدیک انان (palatalization) تہ
/ آ / مصوتس پتہ کنہِ چھہِ ہکٲریتھ جوڑان (aspiration)۔
یمو صوتی عملو سیتۍ چھیہ یمن مصوتن منز دراصل صوتی تدریج (glide) ہش صورت پیدہ گژھان۔ چاہے پننۍ مخصوص مصوتہ آسن یا فارسی اردوس سیتۍ مشترک مصوتہ، چاہے خالص کاشرۍ لفظ آسن یا فارسی اردو پیٹھہ آمتۍ لفظ، کاشرس منز چھہ نہ لفظن پتہ کنہِ زیٹھین مصوتن ہند رحجان، بلکہ وار ہے سنو، کاشرس منز چھہ نہ لفظن اندر تہِ زیٹھین مصوتن ہند زیادہ رحجان۔ اتھ دویمہ نشاندہی کرہ بہ یتھہ پاٹھۍ وضاحت۔
یم مصوتہ ٲسہ کس برونہمس حصس یا پتمس حصس منز بناونہ یوان چھہِ یعنی برونٹھم تہ پتم مصوتہ (front and back vowels)، تم چھہِ تمے مصوتہ یمن اسہِ مشترک مصوتہ وۆن۔دوبارہ یاد پاونہ خاطرہ مشترک مصوتہ مطلب یم مصوتہ فارسی، اردوس سیتۍ اسہِ مشترک چھہِ۔ فارسی، اردوس منز چھہِ نہ "منزم مصوتہ” (central vowels)۔ مگر کاشرس منز چھہِ ۔ "منز مصوتہ ” چھہ زیوِ ہندس منزمس حصسس نش بناونہ یوان۔ یم "منز مصوتہ” چھہِ برونٹھمین ہندِ کھوتہ پتمین مصوتن سیتۍ زیادہ تعلق تھاوان۔ سۅ کتھ الگ، مگر ییتہِ برونٹھم تہ پتم مصوتہ ریزونسس (resonance) کنۍ زیادہ زیچھر لبان چھہِ "منزم مصوتہ” چھہِ ریزوننس خاطرہ مناسب جاے میسر نہ آسنہ کنۍ زیچھرس منز کم آسان۔ یہ کتھ چھیہ سیٹھا ٹیکنکل لہذا کٔر میہ مختصر پاٹھۍ بیان۔ (یہ معاملہ چھہ بییہ ہن تجربہ تہ تجزیہ منگان یُس ونکیس ممکن چھہ نہ۔) کاشرس منز "منزم مصوتچ” کٹگری آسنک مطلبے چھہ یہ زِ سانۍ تمام مصوتہ چھہِ زیچھرس منز نسبتا کم۔ یہ چھہ سانہِ زبانۍ ہند کلہم رحجان۔ اتھ پیٹھ سپدِ بییہ کُنہِ مضمونس منز وضاحت سان کتھ۔فی الحال تلیوکھ یم لفظ:
فارسی/ اردو: خالی، شاعری، آزمائش، آسمانی، آفتاب
یمن لفظن منز چھہِ زہ زہ زیٹھۍ مصوتہ۔ خالی لفظس منز چھہِ /آ/ تہ /ای/۔ یمے ز مصوتہ چھہِ شاعری لفظس منز تہِ۔ آزمائش لفظس منز چھہِ زہ زیٹھۍ مصوتہ /آ/ تہ /آ/۔ آسمانی لفظس منز چھہِ تریہ زیٹھۍ مصوتہ: /آ/، /آ/ تہ /ای/۔ آفتاب لفظس منز چھہِ زہ زیٹھۍمصوتہ /آ/ تہ /آ/۔
لفظن منز اگر زہ یا دۅیو کھوتہ زیادہ زیٹھۍ برونٹھم یا پتم مصوتہ (front or back long vowels) آسن، کاشر زبان چھیہ امہ قسمہ کین زیٹھین مصوتن ہنز عاشق نہ آسنہ کنۍ یمن لفظن منز یتھہ پاٹھۍ تبدیلی کران۔
خالی تہ شاعری چھہِ خٲلی تہ شٲعری بنان۔ یعنی پتم مصوتہ /آ/ چھہ /ٲ/ منز مصوتس منز بدلان۔
آزمائش تہ آسمانی چھہِ آزمٲیش تہ آسمٲنی بنان یعنی دۆیم /آ/ چھہ دۅشونی منز /ٲ/ مصوتس منز بدلان۔
آفتاب چھہ افتاب بنان یعنی /آ/ چھہ ژھۆٹس مصوتس منز (زبرِ منز) بدلان۔
ٲخری لفظ “آفتاب” ترٲوتھ، اسۍ چھہِ یمن لفظن ہند پتم مصوتہ (back vowel) منز م مصوتس (central vowel) منز بدلاوان۔ یہ چھہ نہ صرف فارسی اردو لفظن سیتۍ سپدان بلکہ کاشرین لفظن سیتۍ تہِ۔ مثلا:
کڈان چھہ نہ کڈانی بلکہ کڈٲنی بنان
لڈان چھہ نہ لڈانی بلکہ لڑٲنی بنان
وجہ یہ زِ کاشر زبان چھیہ نہ لفظن منز اکہ کھوتہ زیادہ مشترک مصوتہ(آ، ای، او) برداشت کران۔ دویم مشترک زیوٹھ مصوتہ چھہ "مٔنزمِس زیٹھس مصوتس” منز بدلان (آ>ٲ)۔ میانہِ خیالہ چھہِ "منز م مصوتہ” پتمین مصوتن ہنزہ صوتی ماحولہ مطابق تبدیل شدہ شکلہ۔ یہ چھہ الگ بحث یتھ پیٹھ سیٹھا محنتچ ضرورت چھیہ۔
زیٹھین مصوتن ہنز ناپسندیدگی ہیکون اسۍ علاقہ وار پھیرن منز تہِ وچھتھ۔ مثلا
ونان > ونن
تھٲوۍ> تٔھوۍ
یہ تجزیہ واتناوون اسۍ یتھہ پاٹھۍ اند۔ کاشرِ زبانۍ ہند کانہہ تہِ تحریر تلیون تہ تتھ منز وچھو زیٹھین تہ ژھۅٹین مصوتن ہند تعداد۔ مثلا یم اقتباس:
"ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
کتھ چھیہ وری واد پرانۍ ییلہ ترہ ترہ گام ژھنڈتھ تہِ کانہہ پن ناون واجینۍ ٲس نہ میلان۔ سۅ تہِ بۅنہ کوٹ چہ جان دیدِ ہش یمۍ سنزہ کرامٲژ ونہِ تہِ اتھ سٲرۍ سے علاقس منز پھرنہ چھیہ یوان۔” قصاص، امین کامل
زیٹھۍ مصوتہ تعداد: 35
ژھۆٹۍ مصوتہ تعداد: 53
"چالیس پچاس لٹھ بند آدمیوں کا ایک گروہ لوٹ مار کے لیے ایک مکان کی طرف بڑھ رہا تھا۔
دفعتہ اس بھیڑ کوچیر کر ایک دبلا پتلا ادھیڑ عمر کا آدمی باہر نکلا۔ پلٹ کراس نے بلوائیوں کو لیڈرانہ انداز میں مخاطب کیا۔’’بھائیو، اس مکان میں بے اندازہ دولت ہے۔ بیشمار قیمتی سامان ہے۔” مزدوری، سعادت حسن منٹو
زیٹھۍ مصوتہ تعداد: 55
ژھۆٹۍ مصوتہ تعداد:39
زیٹھین مصوتن ہند تناسب چھہ کاشرس منز اردو کھوتہ کم۔ کاشرس منز چھہِ مشترک زیٹھۍ مصوتہ 35 ہو منزہ صرف 3 لفظہ کس اندس پیٹھ، اردوس منز چھہِ 10 لفظہ کس اندس پیٹھ۔ یہ کتھ ونو یتھہ پاٹھۍ تہِ زِ کاشرس اقتباسس منز چھہِ کل 61 ٹھن لفظن منز صرف 3 لفظ یمن اندس پیٹھ مشترک زیٹھۍ مصوتہ یوان چھہِ۔ اردو اقتباسس منز چھہ 56 ہن لفظن منز یمن ہند تعداد 10 ۔
پیٹھمہ تمام بحثہ منزہ ہیکوکھ یم نتیجہ کڈتھ:
(1) فارسی، اردوس مقابلہ چھہ لفظن منز زیٹھین مصمتن ہند تعداد کم
(2) کینہہ مخصوص زیٹھۍ مصوتہ (منزم مصوتہ) چھہِ زیچھرس منز مشترک مصوتن مقابلہ کم ۔
(3) لفظہ کس اندس پیٹھ چھہ نہ زیٹھین مصوتن ہند رحجان۔
(4) لفظہ کس اندس پیٹھ چھہ مصوتن عموما سیٹھا کمزور شکلہِ منز تالرۍ /ۍ/ جوڑنہ یوان، یا وٹھل /او/ جوڑنہ یوان، یا ہکارۍ /ہ/ جوڑنہ یوان۔
ٲخری اہم کتھ چھیہ زِ اردو تہ فارسی زبانن منز چھہِ نہ لفظہ کس اندس پیٹھ ژھۆٹۍ مصوتہ یوان، لہذا چھہ نہ لفظہ کس اندس پیٹھ کُنہِ زیٹھس مصوتس تہ ژھۆٹس مصوتس درمیان مقابلہ یعنی معنوی مقابلہ ییلہ زن کاشرس منز کینژن مصوتن درمیان یہ مقابلہ محدودے سہی مگر ممکن چھہ۔ مثلا:
اسی/ اسہِ
أتی/أتۍ
تلا/تلہ
نا/نہ
ہو/ہہ
یہ تجزیہ تہ یم نتیجہ چھہِ یہ کتھ سمجنہ خاطرہ کافی زِ اردوس منز کیازِ چھہِ وزنن منز لفظہ کہ پتمہ اندکۍ /آ/، /او/ تہ /ای/ ژھوٹرنہ(دباونہ) یوان تہ کاشرس منز کیازِ چھہِ نہ۔ تم اگر یم زیٹھۍ مصوتہ ژھوٹران چھہِ تمن چھہ نہ (1) معنوی کنفیوجنک امکان تکیازِ تمن چھہ نہ لفظہ کس اندس پیٹھ کاشرکۍ پاٹھۍ ژھوٹین تہ زیٹھین مصوتن درمیان معنوی مقابلہ۔(2) لفظہ کس اندس پیٹھ ینہ والین سانین زیٹھین مصوتن چھہ پتہ کنہِ یا تہ ہلکہ /و/ یا ہلکہ /ۍ/ یا ہلکہ /ہ/ یوان یا تصور کرنہ یوان۔لہذا چھہ نہ مصوتہ ژھوٹراونچ کانہہ گنجایش۔
یم کتھہ مدنظر تھٲوتھ، یم مسلہ فارسی عروض کس ورتاوس منز کاشرین شاعرن پیش آمتۍ چھہِ، تم چھہِ غور طلب تکیازِ فارسی عروضک دارہ مدار چھہ زیٹھین تہ ژھۅٹین مصوتن ہنزن مخصوص ترتیبن پیٹھ۔
(باقی آیندہ)
زمرے:تحقیق


text:
مسرور امین
ماجہ زیوِ متعلق کینہہ وننہ برونہہ چھہ یہ زانن ضروری زِ زبان کتھ چھہِ ونان ؟ زبانۍ متعلق چھہِ مختلف نظریہ قائم تہ مختلف رایہِ چھیہ دنہ آمژہ۔ آکسفوڈ ڈکشنری مطابق چھیہ زبان لفظن تہ آوازن ہند اکھ سہ نظام یمہ ذریعہ انسان پننین جذباتن تہ خیالاتن ہند اظہار چھہ کران ۔
شفیع شوق چھہ زبانۍ متعلق پننِہ کتابہ زبان تہ ادب منز لیکھان زِ "زبان چھیہ تِمن رسمن تہ قاعدن ہند ناو یمو مطابق أسۍ لۄکچہ آوازہ رلأوِتھ لفظ چھہِ بناوان تہ لفظ رلاوِتھ جملہ چھہِ بناوان ۔ زبان چھیہ آوازن لفظن تہ جملن ہندین رشتن ہند نظام ۔”
Kamus Besar Bahasaیس زن انڈونیشاہچ اکھ عظیم ڈکشنری چھیہ منز چھہ زبانۍ متعلق وننہ آمت :
Language is an arbitrary sound system that is used by the members of a society to interact, communicate, establish coordination and identify among themselves۔
لہذا زبان چھیہ آوازن ہند اکھ سہ جبری نظام یمہ ذریعہ اکہ سماجکۍ لوکھ پانہ وانۍ جڑتھ چھہِ روزان۔ انسانس اگر وراثتس منز کانہہ قیمتی چیز ملیومت چھہ سۄ چھیہ زبان یمہ کہ ذریعہ انسان پننین خیالاتن، جذباتن، دۄکھن تہ دادین ہند اظہار کران چھہ۔ پریتھ کانہہ انسان چھہ 3 وہرۍ پیٹھے سۄ زبان بولان یۄس تس اندۍ پکھۍ لوکھ بولان آسن یا یۄس زبان سہ ہیچھناونہ ییہ۔ فرڈنیڈ ڈی سوسیر سند مطابق چھیہ زبان دۄن سوٚتھرن پیٹھ وجود تھاوان اکھ گوٚو باشہ بل تہ بیاکھ باشہ ورتاو۔ اکھ فرد چھہ سماجس منز روزتھ کانہہ تہِ زبان ہیچھان تہ پتہ چھہ ضرورتہ مطابق سۄ زبان موقعہ محل تہ پننہ مقصد مطابق ورتاون۔
زبان چھیہ انسان سند تہذیب و تمدن، ثقافت، تواریخ، فلسفہ بیترِ رژرتھ تھاونک انسانس نش اکھ اہم ذریعہ۔ یہ چھہ اکہ پیہ پیٹھ بیکس پیہ تام پنن میراث ہیتھ یوان یس اتھ پننۍ قومن دیتمت چھہ آسان۔ دنیاہس منز چھیہ ساسہ واد زبانہ بولنہ یوان۔ آکسفوڈ یونیورسٹی مطابق چھیہ دنیاہس منز تقریباً 6912 زبانہ بولنہ یوان یمن منز 516 زبانہ ختم چھیہ سپزمژہ ییمک شاید یہ وجہ چھہ ز اکثر لوکھ چھہ پننہِ ماجہ زیوِ حقارت چو نظرو وچھان۔ دنیاہس منز چھیہ ساروے کھوتہ زیادہ زبانہ پاپواگنی منز بولنہ یوان، اتہ چھیہ 860 زبانہ بولنہ یوان تہ دویمس نمبرس پیٹھ چھہ انڈونیشیا۔ اتہ چھیہ 742 زبانہ بولنہ یوان، نائیجیریا چھہ تریمس نمبرس پیٹھ۔ اتہ چھیہ 516 زبانہ بولنہ یوان۔ بھارت چھہ ژورمس نمبرس پیٹھ ییتہ تقریبا 430 زبانہ بولنہ یوان چھیہ۔ پریتھ کانہہ زبان چھیہ پننہ قومچ ترجمانی کران یۄس زن تمہ قومچ مادری زبان یعنی ماجہ زیو آسان چھیہ۔
رود سوال ماجہ زیوِ ہند یہ گیہ سۄ زبان یۄس زن اکھ فرد پننس اندۍ پکھۍ سماجس منز ہیچھان چھہ، امہ آگاہی ہند سفر چھہ ماجہ ہنزِ کۄچھہ منز شروع سپدان۔ ماجہ زیو چھیہ انسان سنزِ زندگی منز اکہ میلہ کنہِ ہنز اہمیت تھاوان۔ پننہِ ماجہ زیوِ منز چھہ انسان پننین خیالاتن، جذباتن، غمن تہ خوشی ین ہند اظہار بیہ پھیرکۍ پاٹھۍ کران۔ اکھ بچہ چھہ ماجہ ہنزِ کۄچھہ منزے پننس پانس تہ اندۍ پکھس متعلق زانکاری حاصل کران۔ سہ چھہ باقی زبانن آسانی سان تیلہ حاصل کٔرتھ ہیکان ییلہ تس گۄڈہ ماجہ زیوِ پیٹھ عبور آسہ تکیاز ماجہ زیو چھیہ دوٚیمن زبانن ہیچھنس منز مدد کران۔ سۅ چھیہ بیین زبانن ہندین لفظن تہ جملن اندرۍ ترجمہ کرتھ سمجھنچ کوشش کران تہ پننین خیالن ماجہ زیوِ منزے سونچتھ بییس زبانۍ منز بولنچ کوشش کران۔ تحقیق تلہ چھہ واضح سپدمت زِ دماغی نشوونما چھہ تمن بچن منز جلدی سپدان یمن ماجہ زیوِ منز تعلیم چھیہ دنہ یوان۔ بقولِ نیلسن ماندیلا
"If you talk to a man in a language he understands, that goes to his head۔ If you talk to him in his language, that goes to his heart۔”
مگر یہ چھہ المیہ ز ازکل چھہِ نہ بچہ پننین گرکین ہنز کتھ باتھ پور پاٹھۍ سمجتھ ہیکان ییمک وجہ یہ چھہ ز تمن چھہ گرن کیو سکولن منز کاشر پاٹھۍ کتھ کرنس ٹھاک یوان لاگنہ ییمہ کہ وجہ سیتۍ تمن عمرن ہند میراث روو یس زن تہنزِ ماجہ زیوِ منز شرپرتھ اوس۔ ازیک بچہ چھہِ اجنبیتکۍ شکار سپدمتۍ تکیاز تہند چھہ نہ گرکین زِٹیھن سمجھ یوان تہ گرکین ہند چھہ نہ تمن پورہ فکرِ تران۔ اتھ چھہ گٔمژ تژھے ہش باش کوا چلا ہنس کی چال اپنی چال بول گیا۔
پریتھ کنہ قومس چھیہ پننۍ مادری زبان آسان یمہ سیتۍ تمہ قومچ پہچان چھیہ۔ ماجہ زیو چھیہ قومک تہذیب و تمدن زندہ تھاوان۔ وننہ چھہ یوان ز اگر کانہہ قوم نیست نابود آسہ کرن سہ گژھِہ پننہ ماجہ زیوِ نِش محروم کرنہ ین۔ کنہِ قومس متعلق زاننہ خاطرہ چھہ ضروری گۄڈہ تمہ قومچ زبان زاننۍ تکیاز ترجمہ کہ ذریعہ ہیکو نہ اکس قومس متعلق پور پاٹھۍ زانتھ۔ یونیسکوہن چھہ قومن ہند تہذیب و تمدن رژھراونہ کہ غرضہ 1999 منز مادری زبانن پوچھر دنہ خاطرہ 21فروری عالمی ماجہ زیوِ ہندِ دۄہ رنگۍ مناونک اعلان کورمت۔
زمرے:Uncategorized, تبصرہ


text:
شکیل الرحمان
زنگہِ کینہہ دۅہ برونہہ ٹاس ینہ تہ لگنہ پتہ اوس سہُ حبہ صٲب یُس آٹو وس تہِ ماتھ اوس دِوان سٮٹھاہ لوٚت لوٚت پکان۔ تسُند نیچو اوس خۅش زِ تس چھہ گۅڈنچہِ لٹہ ووٹ تراوُن۔ سیٲسی نظریہ اوٚک طرف ترٲوتھ اوس یہندِ نظریہ کنۍ ووٹ تراوُن ضروری تکیازِ نہ تراونہ سیتۍ چِھہِ غلط نفر بارسس یوان تہ لوکن مختلف کامٮو وقتہ نا جٲیز فٲیدہ تُلان تہ تمن ووٹ نہ تراونہ کس تلفس تل دباوان۔
یمو وچھ نہ کانہہ تہِ نفر پولنگ سٹیشنس کُن گژھان بلکہ ژۅپاسے کینژن جاین پولیس استادہ۔ یمن باسیوو سُنسان۔ یمن گوٚو اندازہ یم آسن کُنۍ زٔنۍ پولنگ سٹیشنس منز۔ پولنگ سٹیشنس نش واتانے گے یم ٲنتہ روٚس لٲن وچھتھ حٲرتن تہ لٔگۍ سارنے پتہ کنہِ لٲنہِ منزوۅدنہِ وارِ پیارنہِ۔
حبہ صٲب تہِ اوس نہ زیادہ وٲنسہِ شیٹھ، پانژہٲٹھ وُہُر۔ شرۍلہ منز خاندر سپدنہ کنۍ اوس بُڈۍ بب بنیومُت۔ دۅن کورٮن خاندر کٔرتھ اوسُس یۅہے کوٗنسہ کوٚٹ نیچو خاندر کرنے۔حبہ صٲب نٮن کتھن منز ٲس مُدبری صاف لبنہ یوان۔ حبہ صٲبن ٲسۍ اتھ وٲنسہِ منز واریاہ سیٲسی بدلاو وُچھ متۍ۔مثالے
“خون گوٚو جٲری۔۔۔۔۔”
” واپس کرو اے ظالمو۔۔۔۔”
” اصلی ملزم کو ۔۔۔۔۔”
” ۔۔۔۔۔۔۔۔فوراً کرو ۔”
” ہیرِ کیاہ بۅنہ کیاہ۔۔۔۔۔ ”
“۔۔۔۔۔۔ غٲزۍہےَ آو ۔”
بیترہ پیٹھ ازتام پرٮتھ بدلاو کۍ سٲری نعرہ ٲسۍ أمۍ سندس ذہنس منزپھرۍ پھرۍ پرٮتھ وِزِگتھ کران۔سہُ تہِ اوس وخ ییلہ پرٮتھ گرکۍ پٲٹھۍأمۍ سند گرہ تہِ سیٲسی بحثن ہُند اکھاڑہ بنیومُت اوس۔ پرٮتھ شامس ٲسۍ کینہہ ہمسایہ أمس اتھ منز پورِ پوٗر ساتھ دِوان۔ پنُن سیٲسی نظریہِ اوٚک طرف ترٲوتھ اوس حبہ صٲبس الیکٹرانک میڈیا عام نہ آسنہ کنۍ یمن دۅہن BBC سے اوت پیٹھ بھروسہ تہ با سان اوسُس یمے اوت زانن خبر وننۍ ۔ یہ اوس ونان ۔” بی بی سی بوزنس چھم مز یوان۔” تسندۍ واریاہ ہم خیال ٲسۍ نہ بی بی سی یس پیٹھ زیاد ہ بھروسہ کران۔ تہُند مانُن اوس بی بی سی چھہ خبرہ کیو تبصرہ سنسنی خیز بنٲوتھ پیش کرنُک مٲہر۔ تم چھِ گگرِ ہُند کن زیٹھراوان۔ یہِ حال اوس نہ ٲمۍ سُندے اوت۔ أمس ہی کتٍۍ حبہ صٲب ٲسۍ بی بی سی یکۍ فدوی۔ حال اوس یہ زِ واریاہن لوٗکن ٲس نہ بی بی سی بوزنہ وغیرنٮند ر یوان۔ تم تہِ ٲسۍ لُکھ یم بی بی سی یس پیٹھ اہم اعلانس پیٲرۍ پیٲرۍ قبرن ٲسۍ ژامتۍ۔
یوٚدوے وونۍ الیکٹرانک میڈیاہن وایس میڈیا پتھ دٲرتھ دتمُت اوس تہ FM ریڈیو کیو فلمی بٲتہ مجلسو سیتۍ اوس ریڈیو کیو ژھۅکہ وُنٮو شہو ہنا قرار لوٚبمُت۔ مگر حبہ صٲب اوس وُنہِ تہِ بی بی سی بوزان۔ ہرگاہ حبہ صٲبس بی بی سی بوزنُک وجہ پرژھہاو تس ٲس نہ پانس تہِ پے مگر بلا ناغہ اوس بوزان۔ تس اوس مارک ٹیلی، بی بی سی کارسپانڈنٹ شہر خاصک اکھ اہم بسکین باسان تہ تسندس برٹش آسنس پیٹھ اوسُس شکھے۔ مگر امہ پتہ تہِ اوس نہ مارک ٹیلی ین حبہ صٲبُن ’’ بجلی کوٗٹ ‘ ‘ بدلٲوتھ ہیوٚکمُت۔ سہُ اوس پرٮتھ تس أکس واو کران یُس پرٲنس پھیر دِتھ تتھ تعریف کرِِ ہا۔ نوِ پُیہِ ہنُد آسنہ کنۍ اوس حبہ صٲبنۍ نیچی پنُن سیٲسی نظریہ بدلومت تہ تس اوس حبہ صٲبنہِ نش الگ نظریہِ۔ حبہ صٲبس تہ تس اوس بی بی سی کس تبصُرس پیٹھ زچہِ ژٹوُن بحث گژھان تہ دۅشوے ٲسۍ اتھ پننہ پننہِ ہنہِ لمان۔
کینژِ کالہ پیٹھ اوس یمو بحثو حبہ صٲب کینہہ کتھہ سوچنس پیٹھ مجبوٗر کوٚرمُت تہ کینہہ وری برونہہ اوس حبہ صٲبُن سیٲسی نظریہ بدلیو مُت۔ سہُ اوس پتمٮن خیالا تن وۅنۍ فرسودہ سمجھان۔ تس اوس پتۍمہِ دَہلہِ پیٹھہ پنُن پان نوِ ” مر حم ” کرنکہِ نظریُک اہم جُز باسان۔ تسنزن کتھن اوس پرٮتھ اکھ دل کیو گوشو بوزان۔تمو اوس نوٚو درس پریتھ أکس دِتھ تہند نظریہ بدلومت۔ پرٮتھ اکھ اوس یہنز نوِ گیجہ گنڈنہ یوان۔
یم مٲلۍ پۅتر ٲسۍ لٲنہِ منز پیاران زِ اچانک پییہ کینژن نفرن یمن کُن نظر تہ لٲن ژٔٹتھ أنکھ یم لأنہ برونہہ کُن ووٹ تراونہِ۔ حبہ صٲب تہ تسُند نیچو ژاے پولنگ بوتھس منز بشایہ جم تہ ووٹ ترٲوتھ ییلہ واپس دراے یمن اوس بُتھس دُروے انہار۔سارنے ٲسۍ زن اپُز تسلی دوان۔
دۅشوے ٲسۍ پولنگ بوتھ پیٹھہ لگ بھگ گرہ تام ژھۅپہ دَم کٔرتھ پکان۔ نہ اوس حبہ صٲب نیچوس کُن أچھ تُلان تہ نے اوس نیچو حبہ صٲبس سیتۍ أچھ رلاوان۔ ٲخر ووچتھ أچھ بۅن کُن ترٲوتھے نیچو حبہ صٲبس کُن تہ پرُژھنس ووٹ کس ترووُتھ۔ حبہ صٲبن وونُس یہِ چھہ سِر ۔نہَ گژھِہ یہِ پرژھنُ تہ نے گژھِہ یہِ ونُن۔ نیچی کٔرس زیر زیر ۔حبہ صٲبن کوٚر اسُناہ تہ ووٚننس۔
“گوبریا بہ ہبا ژایوس کُس تام تیر مارنہِ ،ادہ اندر أژِتھ زن لۅتییم دگ تہ پانے گوم مرہم ۔ ”
یہ ونِتھ ترٲو حبہ صٲبن نیچوس کُن نظر ۔ نیچی وونُس۔
” بہ چھُس دپان میہ کوٚ ر ٹھیکھ۔”
” کیاہ؟”
یمن دۅشونی ژوٚل اسُن نیرِتھ تہ نیچی ووٚن مٲلس۔
” پزر چھہ یی زِ ووٹ کس تروو چھہ سِر۔ یہِ گژھِ نہ باوُن ۔۔ ۔۔۔۔۔ دَپھ ووٹ ترو۔ “
زمرے:افسانہ


text:
رفیق راز، نیب
نیب: یوٚدوے ژٮہ ردیف ورٲے تہِ غزل ونۍ متۍ چھِتھ مگر چانۍ ردیف والۍ غزل کھتۍ علمن ۔ چانٮن غزلن پٮٹھ لٲج واریاہو شاعرو مشق کرنۍ ۔ اکھ بوٚڈ وجہ اوس نوۍ، زیٹھۍ تہ دلچسپ ردیف۔ ردیف کوتاہ ضروری چھہ غزلس منز ؟ ییلہ قافیہ تہ ردیف غزلس منز یکوٹہ ورتاونہ یوان چھہِ ، غزلک موڈ چھہ ہیرہ پٮٹھہ بۅن تام برقرار روزان مگر اسۍ چھہِ وچھان زِ شعر چھہِ زن گنڈِتھ فارمولاہن منز تبدیل گژھان۔ اتھ سلسلس منزکیا چھہ چون خیال ؟ اتھ پٮٹھ کرتہ کھل کے کتھ؟
رفیق راز: پرانہِ زمانہ پٮٹھے، ییلہ انسانس پیوٚو خیال زِ روزنہ باپتھ گژھہِ مکانہ بناونہ یُن۔ تمۍ بنو و یتھے تیتھے مکانہ۔ طاق تہ طاقچہ بنٲون ضرورتاً۔ مگر یوت یوت زمانہ برونہہ پوٚک تیوت تیوت گوٚو انسانہ سنزن ضروژن منز اضافہ تہ طاقچ آیہ یمہ ضرورژ پورہ کرنہ باپتھ نوِ نوِ آیہ بناونہ۔ یمن آیہ بیک وق سجاوٹچ کٲم تہِ ہٮنہ۔ بالکل سپد مشرقی شاعری منز یا غزلس منز تہِ ردیفس ستۍ یۅہے معاملہ۔ ردیف چھہ غزلہ باپتھ ضروری یوٚدوے غیر مردف غزل تہِ لٮکھنہ چھہ یوان۔ اہم تہ بڈۍ شاعر تہِ چھہ غزلس منز ردیف تخلیقی ضروژن تحت ورتاوان۔ یہ چھٮہ الگ کتھ زِ ردیف چھہ غزلس منز سجاوٹچ کام تہِ دوان۔ یا شعرن منز اکھ مزید لطف یا سرورتہِ پیدہ کران۔
اہم تہ بڈٮن شاعرن ہندۍ شعر چھہِ ردیف کنی سپاٹ بیان بننہ بجایہ اکھ استعارہ بنان۔ غزلہ کٮن شعرن ہنز منتشر خیالی چھہ ردیف اکھ ضبط تہ ربط عطا کران۔ غزلک شعر چھہ تیلی اسہِ متاثر کران ییلہ اتھ منز استعار چ تۅژھ آسان چھٮہ۔ یہ تۅژھ چھہ شعرس منز ردیفے پیدہ کران بلکہ چھہ دۅن مصرعن منز پھہلتھ اکھ استعارہ یا زہ ترٮہ استعارہ ردیفہ ستی اکھ کُنے توثر وۅتلاوان۔ ازۍکس ڈکشنس منز کرو کتھ تہ تیلہ چھہ ردیف اکس شعرس explosiveتہِ بناوان تہ پانے چھہ detonatorتہِ بنان۔ مثالے۔
رنگ بالۍ ڈوٚلم تازہ گُلس
یہ چھہ اکھ سپاٹ بیانstatement۔یہ چھہ نہ ژیونمت تجربہ کینہہ۔ یا
سنگ کالۍ ژوٚلم رازہ بلس
یہ تہِ چھہ چھرا بیان۔ مصرعس منز باونہ آمژ شٮچھ چھٮہ محض اکھ شٮچھ یتھ ستۍ نہ کٲنسی کانہہ دلچسپی ہیکہِ پیدہ گژِھتھ۔ یم دۅشوے مصرعہ چھہِ قافیہ بند تہ وزنہ لحاظہ اکھ اکس برابر تہِ۔ دۅن مصرعن منز چھہِ زہ الگ الگ بیان۔ یم دۅشوے مصرعہ چھہِ دو لخت۔ یمن دۅن مصرعن منز نہ چھہ کانہہ ظاہری ربط تہ نہ کانہہ معنوی ربط۔ وۅنۍ ہرگاہ یمن دۅن مصرعن منز ردیفک اضافہ کروتہ لیکھوکھ یتھہ کنۍ۔
رنگ بالۍ ڈوٚلم تازہ گلس سے مٮہ دلس کان
سنگ کالۍ ژوٚلم رازہ بلس سے مٮہ دلس کان
وۅنۍ بنیوو یہ مطلع تہ ردیفن کوٚر دۅن الگ الگ مصرعن منز اکھ بامعنی ربط پیدہ تہ دۅن مختلف تہ معمولی مصرعن منز گوٚو استعارک ہیو زوزٮتہ پیدہ۔
اہم تہ بوٚڈ شاعر چھہ ضرورتاً تہ تخلیقی جبرس تحت ردیف ورتاوان۔ تمس چھہ ردیف تگان بناوُن ییلہ زن معمولی تہ تقلید کرن والۍ شاعر چھہِ محض سجاوٹہ باپتھ ردیف ورتاوان۔ تہند ردیف چھہ نہ استعارک رنگ روپ ہٮکان رٹِتھ۔ تہندٮن غزلن منز چھہِ شعرفارمولاہن منز زنتہ گنڈتھ باسان۔
نیب: چانہِ غزلک اکھ امتیاز چھہ صوفیانہ خیال وننہ یوان۔ یہے چھٮہ یمن ہنز کمزوری تہِ وننہ یوان۔ سانٮن صوفی شاعرن ہنزِ شاعری منز کوتاہ چھہ باسان زِ شاعرن چھہ سوٚرمت ؟ یہ کتھہ پاٹھۍ ییہِ وننہ زِ کانسہِ چھا صوفی تجربہ سٔرتھ بیان کوٚرمت کنہ سرنے؟ پننہِ شاعری ہنزِ روشنی منز کرتہ اتھ پٮٹھ صراحت سان کتھ؟
رفیق راز:یہ کم چھہِ ونان؟ اسہِ کم سنجیدہ نقاد چھہِ اندۍ پکۍ ؟یمن تہِ قلم اتھس منز چھہ تم چھہِ اتھ پننٮن مفادن برونہہ پکناونہ باپتھ تہ یہنز رٲچھ راوٹھ کرنہ باپتھ استعمال کران۔ میانہ غزلک امتیاز چھہ نہ صوفیانہ خیال بلکہ میون اسرارۍ طرزِ فکر ۔اتھ چھہ بوٚڈ وجہ یہِ زِ مٮہ چھٮہ اکھ باگہِ بٔرژ روایت ڈکھِس۔ بڈۍ تہ اہم شاعر چھہِ نہ ہوہس منز معلق روزِتھ بڈۍ تہ اہم بنان بلکہ چھہِ تم روایژ ہنزِ ہانکلہِ منز اکہِ نتہ بییہِ رنگہ وٲٹِتھ آسان تم چھہِ اتھ ہانکلہِ توسیع کراں۔ تم چھہِ ہانکلہِ منز جوڑتھ آسنہ باوجود پتھ کالہ کھۅتہ تازہ دم، سٲدروار تہ مختلف باسان۔
مٮہ چھٮہ ہتہ واد ؤرین ہنز صوفی روایت ڈکھِس۔ بہ گژھہ یُن مۅلناونہ ،پرزناونہ تہ پرکھاونہ اتھۍ پس منظرس منز۔ تصوفس متعلق چھٮہ شاعری منز زہ کتھہ اہم۔ اکھ گے سۅ شاعری یتھ منز تصوفکۍ مضمون چھہِ آمتۍ گنڈنہ۔ شاعرچھا پانہ صوفی کِنہ نہ یا تمۍ سند طرزِ فکر چھا صوفیانہ کِنہ نہ تہِ چھہ نہ ضروری۔ بیاکھ گے سۅ شاعری یتھ منز نہ تصوفکۍ مضمون بالکل نظری چھہِ گژھان مگر یتھ منز اسرار ہوۍ ژھایہ گتۍ چھہِ کران۔ یہ شاعری چھٮہ تمو شاعرو دسۍ تخلیق سپدان یمن زندگی تہ کاینات کٮن چیزن ہند ظاہری روپ کم پہن متاثر چھہ کران تہ یم شاعر چھہِ زندگی تہ کاینات کٮن چیزن ہندس باطنی پہلووس ستۍ زیادہ دلچسپی تھاوان۔ یم گے تم یم کاینات کس خالقس تام واتنہ باپتھ مخلوقاتن ہندس باطنی پہلووس پٮٹھ غور چھہِ کران۔ یمے گے تم یمن اسرارۍ طرزِ فکر باگہِ چھہ آمت آسا ن۔ سانۍ تمام صوفی شاعرما آسہ ہن حقیقی زندگی منز صوفی مگر شاعری منز چھہِ تم صرف اسرارۍ تہ رومانی طرز فکر تھون والٮن شاعرن ہندۍ پاٹھۍ نمودار سپدان۔ سانۍ صوفی شاعر چھہِ نہ ہرگز تہِ فارسی یا عربی صوفی شاعرن ہوۍ باسان۔ تہنز شاعری چھٮہ نہ ہرگز تہِ نصیحت آموز یا تم چھہِ نہ حکایتن ہندس لباسس منز تصوفکۍ یا اسلامکۍ نکتہ باوان یا وٮژھناوان۔ اوے چھُس بہ ونان زِ اسۍ چھہِ یمن عظیم شاعرن صوفی شاعر ؤنتھ محدود کران۔ سانۍ یم شاعر یمن عام پاٹھۍ صوفی شاعرچھہِ ونان چھہِ عظمتہ والۍ شاعر، یمو زندگی ہندۍ سنۍ تہ وۅگنۍ وچھِتھ رنگا رنگ تجربہ حاصل کرۍ تہ تمنے تجربن ہنز باوتھ کٔرکھ شاعری منز۔
شنۍیا گژھۍ تھے اوس میون اولُے؍ امۍ عشقہ نارن زولیے
اتھ منز کُس تصوف چھہ؟ اتھ منز چھٮہ انسانی فکر ہندِ تمہِ سفرچ دردناک داستان یمیک اند گۅڈہ گۅڈ ہ شنیا گژھتھے چھہ باسان تہ پتہ باسان زِ یہ چھہ محض اکھ پڑاو۔ وۅں گوٚو یمن شاعرن ہنزِ فکرِ منز چھٮہ اکھ پژھ تہ اخلاص ٲڈرِتھ۔ اوے چھٮہ یہ فکر پراسرار باسان۔ چونکہ پژھ تہ اخلاص چھہِ نہ محض سوچنہ ستۍ مضبوطی لبان بلکہ سرنہ ستۍ، سرنہ تہ ژیننہ پتہ یۅس فکر جہار ہ چھٮہ لبان سۅ چھٮہ دٮماغن ستۍ ستۍ دلن تہِ متاثر کران۔ سانۍ صوفی شاعری تہِ چھٮہ براہِ راست دلن پٮٹھ اثر کران تکیازِ یمو شاعروچھہِ سرۍ متۍ تہ ژ ینۍ متۍ تجربہ بیان کرۍ متۍ۔ رود یہ سوال ز تموچھا صوفی تجربہ سرِتھ بیان کرۍمتۍ کنہ سرہ نے؟ جواب چھہ زِ تمو چھہ سوٚرمتے سوٚرمت۔ فارسی تہ عربی شاعرو چھہِ صوفی خیال صوفیتکۍ نکتہ، شریعتکۍ تہ طریقتکۍ مسایل حکایتن ہندس لباسس منز یا تمثیلن ہندِ ذریعہ باوۍ متۍ۔ سانیو صوفی شاعرو چھہ پنن گدرُن بوومت۔ عربی تہ فارسی شاعرو چھہ خدایہ سندِ آسنک ، تمۍ سندِ بجرک ذکر کوٚرمت۔ ییلہ زن سانیو صوفی شاعرو چھہ خدایہ سندِ آسنک تہ تمۍ سندِ بجرک ہیبت پننس دلس منز محسوس کوٚرمت۔ یم کیفیژہ تہ احساس اتھ ہیبتس منز وۅتلیمژہ چھٮہ تمنے ہند اظہار چھہ تمو شاعری منز کوٚرمت۔ خداے چھہ رحمان تہِ رحیم تہِ تہ قہار تہِ ۔سہ چھہ دنہ وول تہِ تہ نِنہ وول تہِ۔ سانیو شاعرو چھہ خدایہ سندٮن مختلف صفاتی ناون ہند اثر قبول کٔرتھ مختلف تہ متضاد تجربہ حاصل کرمتۍ یمن ہند اظہار تمو شاعری منز کوٚرمت چھہ۔ عربی فارسی صوفی شاعری پٔرتھ چھہ تصوفس متعلق سٲنس علمس منز اضافہ گژھان ، ییلہ زن کاشر صوفی شاعری پٔرتھ چھہ سانٮن احساسن تہ جذبن وتش ہیو لگان۔ اسہِ منز تہِ چھٮہ پراسرار کیفیژ وۅتلان یا دوٚیمٮن لفظن منز اسۍ تہِ چھہِ تہندس تجربس منز شریک سپدان۔
ہرگاہ پژھ مضبوط تہ دٔر آسہِ تہ پژھہِ ہنز بنیاد آسہِ اخلاصس پٮٹھ قایم لازماً چھہ انسانس اندر اکھ اسرارۍ طرز فکر پیدہ گژھان۔ ضروری چھہ نہ امہِ اسرارۍ طرز فکرِ ہندس نتیجس منز یۅس شاعری پیدہ گژھہِ سۅ کرِ پرن والۍ سندِس علمس منز کانہہ اضافہ۔ اہم تہ بٔڈشاعری چھٮہ نہ علمس منز اضافہ کران بلکہ چھٮہ پرن والۍ سندۍ ساری حٮس آوراوان تہ تمس ذہنی تہ روحانی طور گیر تہ گرفتار کران یُتھ زن سہ مقدور تہ وا تنیارہ مطابق شاعر سندِس تتھۍ تجربس منز شریک سپدِ یمیک اظہار شاعری منز کرنہ آسہِ آمت۔
سانٮن صوفی شاعرن منز چھہ میر تقی میر سند ہیو دود، ٹھہراو تہ بے قراری تہ بییہِ احساسن تہ جذبن وتش دنہ وول اسرارۍ لہجہ۔ میرس چھہ نہ کانہہ صوفی شاعر ونان۔ اسۍ کیازِ ونان شمس فقیرس ، رحمان ڈارس، صمد میرس تہ وہاب کھارس صوفی شاعر؟
وۅنۍ یوٚتام میانہ شاعری ہند تعلق چھہ بہ تہِ چھس اکس حدس تام سری لہجک شاعرے۔ میانہ سوچنک طرز تہِ چھہ اسرارۍ۔ دۅیہ قسمکۍ اسرار چھہِ انسانی عقلہِ پریشان کران۔ اکھ شیطانی اسرار تہ دوٚیم رحمانی اسرار۔ یعنی ژھوٚٹۍپاٹھۍ بازۍ گر سند طلسم تہِ چھہ عقلہِ پریشان کران تہ فقیرن تہ قلندرن ہنز کرامت تہِ۔ میانہ شاعری منز چھہِ تم اسرار ژھایہ گتۍ کران یم فقیرن تہ بادم قلندرن ستۍ منسوب چھہِ تہ یمن اسرارن ہنز بنیاد چھٮہ پژھ تہ اخلاص، جود تہ طلسم نہ کینہہ۔ میانہ شاعری ہند انداز تہ انہار چھہ نہ رومانی یا عشقیہ یتھہ کنۍ سانٮن صوفی شاعرن ہند چھہ۔ تمن تہ مٮہ منز چھٮہ صرف اسلوب بیانچ فرق تہ بس۔ تم تہِ چھہِ رحمانی اسرارن متۍ گامتۍ تہ بہ تہِ چھس اتھۍ متۍ گوٚمت۔
نیب: غزل چھہ کاشرس منز ونہِ مقبول ترین صنف۔ اتھ کیا وجہ چھہ۔ نظمہِ منز ییژ آزادی ٲستھ کیازِ چھہِ نوجوان ونہِ غزلس کُن لاران؟
رفیق راز: غزلس کیا چھٮہ ونہِ وٲنسے کاشرس منز؟ غزل کوٚر پننٮن کۅٹھٮن پٮٹھ صحیح معنیس منز کھڑارسول میرن، اسد میرن ، مہجورن، آزادن تہ حقانی ین۔ امین کاملن دیت غزلس استحکام تہ اسۍ ہوۍ نابکار چھِس تلان ہرتر۔ ہرگاہ نہ یم پٮٹھہ کنہِ درج شاعر آسہ ہن غزل آسہِ ہے تتی یتٮن محمود گامی سندِ پٮٹھہ وازہ محمودس تام ٲس۔ کاشرس منز چھہِ غزل صنفکۍ ساری امکانات اتۍ۔ اتھ منز چھٮہ بٔڈ تہ اہم شاعری ممکن۔ غزل چھٮہ سانہِ تہذیبچ علامت۔ ییلہ بہ تہذیبچ کتھ چھس کران بہ چھس اتھ منز زبان، رسم رواج علاوہ مذہب، عقیدہ تہ پژھ تہِ شامل زانان۔
سون تہذیب چھہ نہ دنیاوی لہلاوس، رنگ تہ روپس یا کاینات کٮن ظاہری پہلوون زیادہ اہمیت دوان۔ سون تہذیب چھہ نٮبرہ پٮٹھہ اندر کُن سفر کرنک تلقین کران۔ گوٚو داخلیت پسندی چھٮہ سانہ تہذیبک جوہر۔ یہے داخلیت پسندی چھٮہ غزل صنفس براہ۔ اوے چھٮہ غزل سانہِ باپتھ ونہِ تہِ دلکشی تھاوان۔ نظم چھٮہ مغربی تہذیبک مظہر۔ نظم ہیکہِ نہ داخلیت پسندی ہند بار تُلتھ۔ مغربس منز چھہ اندرہ پٮٹھہ نٮبر کُن سفر ونہِ تہِ جاری۔ لہذا چھٮہ تمن خارجیت پسند صنف (نظم) براہ آمژ ۔ تتہِ چھٮہ مینفٮسٹو manifestoجاری کٔرتھ شاعری یوان کرنہ۔ تتہِ چھٮہ تحریکن تابیا روزِتھ تہِ شاعری یوان کرنہ۔ تتہِ کس تہ مشرقی ماحولس تہ تہذیبس چھٮہ زمینچ تہ آسمانچ فرق۔
انسان چھہ زمینس تہ آسمانن منز قید۔ کوشش کٔرتھ تہِ ہیکہِ نہ یہ یمو حدو منزہ نیرِتھ۔ مغربی ماحولس منز پروردہ انسان چھہ یمو حدو منز تہِ نیرنچ لاحاصل کوشش کران۔ اوے چھٮن شاعری ہندِ باپتھ تہِ نظم ہش آزاد صنف منتخب کرمژ۔ زمینو تہ آسمانو منزہ چھہِ تمے نٮبر ہٮکاں نیرِتھ یم زمینن تہ آسمانن ہنز پابندی عقید تاً قبول تہِ چھہِ کران۔ غزلہ چٮن پابندین ہنز پاسداری کرۍتھے چھہِ مشرقی تہذیبکۍ پروردہ زمینہ کیو تہ آسمان کیو حدو نٮبر درامتۍ۔
شنۍیا گژھۍ تھے اوس میون اولے
امۍ عشقہ نارن زولیے
نیب: ازیک غزل کورکُن چھہ گژھان؟ نوٮن شاعرن منز کٲژا وۅمید چھٮہ ژٮہ نظرِ گژھان؟
رفیق راز: امین کاملن یتٮن غزل تروو مٮہ تل تتۍنے تہ پکنوم برونہہ کُن تہ ہاوۍ مس نوۍ طرفات۔ وۅنۍ یی کانہہ شاعرا تہ سہ ہاوٮس بالکل نوۍ طرفات۔ فی الحال چھہِ مٮہ اندۍ پکۍ نقال تہ تقلید کرن والۍ زیادہ۔ غزلک صنف چھہ زبردست تخلیقی صلاحیژن ہند تقاضہ کران۔ آسہِ کانہہ وق زِ کانہہ شاعر گژھہِ پیدہ یمس منز امین کامل تہ رفیق راز نہِ کھۅتہ زیادہ تخلیقی صلاحیژ آسن تہ سہ نی غزلس بییہِ ہن تھزرن کُن۔
ونکٮن چھہِ برونہمہِ کھۅتہ زیادہ شاعر غزلس کُن مایل مگر اکثر چھہِ عروض ناشناس۔ غزل لیکھنہ باپت چھٮہ عروض شناسی ضروری۔
نیب: چانہ شاعری منز کیا چیز چھہ سہ یتھ نہ ونہِ چون پرن وول یا نقاد ووتمت چھہ؟
رفیق راز: نقاد آسہِ ہے تہ واتہِ ہے۔ ویسے غزلہ باپت گژھہِ غزلہ خاطر موزون تہ مناسب لفظت آسُن۔ قلی قطب شاہ سندِ پٮٹھہ میرس تام یم شاعر آیہ تمو کوٚر غزلک اکھ مخصوص لفظت تیار۔ میر تہ غالب آیہ تہ تمو کوٚر یۅہے لفظت تخلیقی تہ احساسی سطحس پٮٹھ کامیابی سان استعمال۔ کاشر زبان چھٮہ نہ تیژ خۅش نصیب۔ امین کامل سندِ پٮٹھہ ہیوٚتن غزلک لفظت تیار سپدُن۔ سٲنس دورس منز چھہ وژن لٮکھنہ باپت اکھ باگہِ بوٚرت لفظت موجود۔ مگر کہنی چھہ نہ اوکُن مایل سپدان۔وژنک لفظت نے کاشرس منز تیار آسہ ہے ، صمد میر ، احد زرگر، مہجور تہ آزاد مالبہ ہن وہمہِ صدی منز سہ قدیس تمو وژن لیکھِتھ پروو۔ وچھوے تہ بہ تہِ چھس کاشرِ غزلہ باپت لفظتے تیار کران۔ اتھ سلسلس منز چھس وژنک لفظت تہِ پیش نظر تھاوان یمہِ نش واریاہ استفادہ تہِ چھس کران تہ امی لفظتیک کورہ نقل چھہِ میانۍ ہم عصر کران۔ اگر کانہہ نقاد کاشرس منز چھہ سہ چھہ نہ ونہِ یمنے نکتن ووتمت۔
نیب: شاعری کاژا چھٮہ لفظن ہند کھیل تہ کٲژا معنی آفرینی؟ چون غزل تہ چانہِ غزلہ علاوہ کاشر غزل کتہِ نس چھ امہِ لحاظہ؟
رفیق راز: معنی آفرینی ہند عمل چھہ سپدان کینژھا شاعر سندس ذہنس منز، کینژھا پرن والۍ سندس ذہنس منز۔ شاعری چھٮہ بے شک لفظن منز آسان مگر معنی چھہ نہ لفظن منز آسان۔ معنی چھہ پرن والۍ سندس ذہنس منز آسان۔ ییتۍ پرن والۍ تیتۍ معنی۔ یتھ دورس منز شاعری پرنہ یی معنی گژھہِ تمی دورکس پوٚت منظرس منز ظاہر۔
میون غزل تہ میانہ غزلہ علاوہ کتٮن چھہ کاشر غزل؟ امہِ سوالک جواب میلہِ ہیرۍ مٮن جوابن منزے۔
زمرے:انٹرویو


text:
ایکس باکس وان ایکس XBOX ONE X 2 محصول وجود دارد
خرید فروش انواع دستگاه کنسول بازی ایکس باکس وان ایکس XBOX ONE X ایکس باکس وان ایکس یک ترابایت خوبه دارای دسته ایکس باکس ایکس رنگ مشکی در فروشگاه گیم امین حضور
ایکس باکس وان ایکس دست دوم ,ایکس باکس وان ایکس ویکی پدیا ,ایکس باکس وان ایکس بازی ,ایکس باکس وان ایکس قیمت ,ایکس باکس وان ایکس اقساطی ,ایکس باکس وان ایکس انباکس ,ایکس باکس وان ایکس یا اس ,...
خرید فروش انواع دستگاه کنسول بازی ایکس باکس وان ایکس XBOX ONE X ایکس باکس وان ایکس یک ترابایت خوبه دارای دسته ایکس باکس ایکس رنگ مشکی در فروشگاه گیم امین حضور
ایکس باکس وان ایکس دست دوم ,ایکس باکس وان ایکس ویکی پدیا ,ایکس باکس وان ایکس بازی ,ایکس باکس وان ایکس قیمت ,ایکس باکس وان ایکس اقساطی ,ایکس باکس وان ایکس انباکس ,ایکس باکس وان ایکس یا اس ,دسته حرفه ای ایکس باکس وان ایکس ,رمز جی تی ای ایکس باکس وان ایکس ,ایکس باکس وان ایکس بهتر است یا ایکس باکس وان اس ,ایکس باکس وان ایکس بخریم یا نه ,ایکس باکس وان ایکس بخریم یا وان اس ,کار با ایکس باکس وان ایکس ,گیم پلی با ایکس باکس وان ایکس
مقایسه ps4 با ایکس باکس وان ایکس ,ایکس باکس وان ایکس با کینکت ,ایکس باکس وان ایکس پروژه اسکورپیو ,ایکس باکس وان ایکس یا پلی استیشن 4 پرو ,ایکس باکس وان ایکس یا پلی استیشن ۴ پرو ,خرید ایکس باکس وان ایکس پروژه اسکورپیو ,ایکس باکس وان ایکس یا پلی استیشن پرو ,ایکس باکس وان ایکس گیم پلی ,ایکس باکس وان ایکس تقلبی ,ایکس باکس وان ایکس 1 ترابایت ,ایکس باکس وان ایکس دو ترابایت ,قیمت ایکس باکس وان ایکس 1 ترابایت ,ایکس باکس وان ایکس جعبه گشایی ,ایکس باکس وان دیجی کالا ,جعبه ایکس باکس وان ایکس ,ایکس باکس وان جدید قیمت ,لوازم جانبی ایکس باکس وان ایکس ,جعبه گشایی ایکس باکس وان ایکس زومجی ,جعبه گشایی ایکس باکس وان ایکس دوبله فارسی ,بازگشایی جعبه ایکس باکس وان ایکس ,ایکس باکس وان ایکس چیست ,ایکس باکس وان چند مدل دارد ,ایکس باکس وان چند تومان است ,ایکس باکس وان چند است ,ایکس باکس وان چنده ,ایکس باکس وان چند دسته دارد ,ایکس باکس وان چند بازی دارد ,ایکس باکس وان چیه
همه چیز درباره ایکس باکس وان ایکس ,کیف حمل ایکس باکس وان ایکس ,ایکس باکس وان ایکس کپی خور شده ,خرید ایکس باکس وان ایکس کپی خور ,خرید ایکس باکس وان ایکس قسطی ,ایکس باکس وان خوب است یا ps4 ,خرید ایکس باکس وان ایکس از بانه ,ایکس باکس وان ایکس دیجی کالا ,ایکس باکس وان ایکس دست دو
قیمت ایکس باکس وان ایکس در بازار ایران ,قیمت ایکس باکس وان ایکس در ایران ,فیفا 19 در ایکس باکس وان ایکس ,gta v در ایکس باکس وان ایکس ,کیفیت بازی در ایکس باکس وان ایکس ,گیم پلی بازی در ایکس باکس وان ایکس ,ایکس باکس وان ایکس در ایران ,ایکس باکس وان ریفر ,ایکس باکس وان رفرش ,ریجن ایکس باکس وان ایکس
قیمت روز ایکس باکس وان ایکس ,راه اندازی ایکس باکس وان ایکس ,راهنمای خرید ایکس باکس وان ایکس ,راه اندازی ایکس باکس وان ایکس فارسی ,روکش دسته ایکس باکس وان ایکس ,رونمایی از ایکس باکس وان ایکس ,آموزش راه اندازی ایکس باکس وان ایکس ,انباکس ایکس باکس وان ایکس زومجی ,بررسی ایکس باکس وان ایکس زومجی ,زومجی ایکس باکس وان ,زمان عرضه ایکس باکس وان ایکس ,قیمت ایکس باکس وان ایکس در شیپور ,ایکس باکس وان شارژر ,کالبد شکافی ایکس باکس وان ایکس
شارژر دسته ایکس باکس وان ایکس ,کپی خور شدن ایکس باکس وان ایکس ,صفحه اصلی ایکس باکس وان ایکس ,ایکس باکس وان طرح دار ,ایکس باکس وان طلا ,ایکس باکس وان طرح کال اف دیوتی ,عکس ایکس باکس وان ایکس ,ایکس باکس وان علم فردا ,تاریخ عرضه ایکس باکس وان ایکس ,عکس دسته ایکس باکس وان ایکس ,عینک واقعیت مجازی ایکس باکس وان ایکس ,ایکس باکس وان ایکس فروش ,ایکس باکس وان ایکس فورتنایت ,انباکس ایکس باکس وان ایکس فارسی ,ایکس باکس وان فت
ایکس باکس وان فوتبال ,فیلم ایکس باکس وان ایکس ,قیمت ایکس باکس وان ایکس 500 گیگ ,ایکس باکس وان ایکس کارکرده ,ایکس باکس وان ایکس دیجیکالا
آیا ایکس باکس وان ایکس کینکت دارد ,کیفیت ایکس باکس وان ایکس ,گرافیک ایکس باکس وان ایکس ,قیمت ایکس باکس وان ایکس ۵۰۰ گیگ ,ایکس باکس وان گلد


text:
کَشٹٕوار
کَشٹٕوار یا کَشٹٕواڑ چھُ اَکھ مُنسِپَلٹی تہٕ شَہَر جۆم تہٕ کٔشیٖر ۂندِس کَشٹٕوار ضِلَس مَنٛز۔ کَشٹٕوار ضِلہٕ آو ڈوڈا ضِلہٕ پؠٹھ بَناونہٕ ۲۰۰۸ مَنٛز
کَشٹٕوار قَصبہٕ چھُ جۆم پؠٹھ 211 کِلومیٖٹَر دور
شُمارٕ[اؠڈِٹ]
2011 مُطٲبِق چھِ کَشٹٕوارٕچ مُکَمَل آبٲدی 14865۔ مرٕد چھِ 63% تہٕ زنہٕ 37%
رٲبطہٕ[اؠڈِٹ]
ہَوٲیی[اؠڈِٹ]
کَشٹٕوارَس مَنٛز چھُنہٕ ہَوٲیی اَڈٕ، مَگر اَکھ ہیلیپیڈ چھُ کَشٹٕوار شَہَر پؠٹھ 3 کِلومیٖٹَر دور.
حَوالہٕ[اؠڈِٹ]
- ↑ "Kishtwar City Population". Census India. Retrieved 11 July 2021.


text:
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ قاف، الفتح ہوۍ نوِ طرزکۍ افسانہ لیکھتھ تہ اکھ نٔو وتھ کڈتھ کاشرس ادبس منز اکھ معتبر مقام حاصل۔ نیب پرن والین ہندِ خاطرہ چھہ یہند نو٘و افسانہ "یا بار صاحبو” پیش، یہنزی آوازِ منز۔
افسانس منز سپدۍ وہمہِ صدی پیٹھہ فارمہِ ہندۍ تجربہ، الگ زبانن منز الگ الگ پاٹھۍ مگر اکھ چیز یُس افسانہ چہ کامیابی ہند آفاقی راز چھہ سہ چھہ یہ زِ افسانہ گژھہِ پرن وٲلس تھپھ کٔرتھ ، تس تہ تسندس تخیلس پانس سیتۍ اندس تام پکناون تہ افسانس منز موجود تجربہ کہ مۅلک احساس تہ اقرار کرناون۔ سہ افسانہ ٲسۍ تن پتہ گنڈتھ موضوع تہ سکہ بند فارم یا یمن دۅشونی ہندِ اعتبارہ نافرمان۔ افسانہ روایتی اندازہ سیٹنگ تہ کردار متعارف کٔرتھ شروع گژھہِ یا منزے کُنہِ عملہِ دوران ، افسانس منز کردار غالب روزِ یا امیک پلاٹ، افسانہ خالص ڈايلاگ بٔنتھ پنن مقصد پورہ کرِ یا چھرا بیانیہ، افسانس منز ظاہری تصادم آسہِ، یا باطنی، افسانہ کانہہ تہِ فارم رٹہِ، پرن والۍ سند امہِ کس تجربس منز آورنہ یُن تہ تجربچ تشفی حاصل سپدنۍ چھہ افسانہ چہ کامیابی ہند گۅڈنیک تہ ٲخری قدم۔ کُنہِ تہِ افسانچ قوت چھیہ یتھ کتھہِ منز زِ سہ کتھ حدس تام چھہ پرن والۍ سند تخیل افسانہ کیو حدو نیبر واتناوان۔ "یا بار صاحبو” افسانہ چھہ امہ معیارہ سیٹھا کامیاب افسانہ۔
"یا بار صاحبو "چھہ ہیتی طور ترین منظرن منز تقسیم یمن منز مصنف سنز فلم کاری ٹاکارہ چھیہ۔ اکھ اکس نش مختلف آسنہ باوجود تہ انفرادی طور مکمل آسنہ باوجود چھہِ تریشوے منظر یمن ہندِ ذریعہ پرن وٲلس منز وۅتلاونہ ینہ والہِ تاثرہ کنۍ اکوے موضوع گاشراوان۔ گوڈنکس حصس منز چھیہ اکھ روحانی مایوسی تہ محرومی، یۅس دویمس حصسس منز مرشد سندِ اجاذتہ حیرت انگیز روحانی سفر س منز تبدیل گژھان چھیہ۔ یہ سفر چھہ اکہ حادثک شکار گژھان۔ کہانی ہند آخری حصہ چھہ تتھۍ گھرس تہ تتھۍ قبرِ منز اند واتان ییتہ پیٹھہ کہانی ہند سفر شروع گو٘و۔ یہ افسانہ چھہ انسان سندِ روحانی تلاشک، لبنک تہ راونک داستان۔ اتھ منز چھیہ مایوسی تہِ تہ اطمینان تہِ۔ اطمینانس منز مایوسی تہ مایوسی منز اطیمنان نظرِ گژھان۔
زمرے:افسانہ


text:
مَدَتھ:صَفہٕ تَوٲریٖخ
صَفہٕ تَوٲریٖخ چھِ یَتھ ترتیٖبہِ ظٲہِر کران یَتھ مَنٛز کُنہِ تہِ اؠڈِٹ کرن وٲلِس وِکیٖپیٖڈیا صَفَس مَنٛز ترمیم آسہِ آمٕژ کرنہٕ۔ کُنہِ تہِ دۄن مُختلف رِوِجنَن مَنٛز فرق، تہٕ خصوصی بیٖروٗنی اَوزارَن ہِیوٚنٛد مِینوٗ۔ صَفہٕ تَوٲریٖخ چھِ کُنہِ ساتھن رِوِجن توٲریٖخ یا اؠڈِٹ تَوٲریٖخ. تُہؠ ہیٚکِو وُچھِتھ صَفٕچ تَوٲریٖخ "تَوٲریٖخ وُچُھو" پؠٹھ کِلِک کرنہٕ سٕتی۔ یُس ہؠرِ کَنہِ چھےٚ مُنتَخٕب تَصویٖرِ مَنٛز ہٲوِتھ۔ بیٚیہِ وُچھِو § موبائیل ؤرجن یُس موبائیلس مَنٛز یُس مُختلف اَندازَس مَنٛز چھُ چلان.
صَفہٕ تَوٲریٖخ چھِ جمع تھاوان پٕتِم رِوِجن صفن ہِنٛز فِہرِست، اَتھ سٟتؠ سٟتؠ اَمِک تٲریٖخ تہٕ وَقٕت—UTC مَنٛز — ہر کُنہِ اؠڈِتُک، صٲرفہٕ سُنٛد ناو تہٕ IP پتاہ إکِس صٲرفہٕ سُنٛد ییٚم اؠڈِٹ آسن کٔرمٔتؠ تہٕ تَمہِ علاوٕ تفصیٖلہٕ یا تبدیٖلی ہٕنٛز وَضاحَتھ بیان کران.
ویڈیو تَعارُفاؠڈِٹ
یَتھ ویڈیوَس مَنٛز چھُ ہاونہٕ یِوان زِ صَفٕچ تَوٲریٖخ کِتھ پٲٹھؠ چھِ وُچھنہٕ یِوان تہٕ تَوٲریٖخ صَفَس پؠٹھ کٔم کٔم لِنکہٕ چھِ آسَن. کیٚنٛہہ خاص کَتھٕ یِم اَتھ ویڈیوَس مَنٛز چھِ؛
- تَوٲریٖخ کِتھ پٲٹھؠ چھِ وُچھنہٕ یِوان.
- اَتھ مَنٛز کٔم لِنکہٕ چھِ دٕستِیاب.
- گَردانَن مَنٛز کِتھ پٲٹھؠ چھِ فَرَق وُچھنہٕ یِوان.
"صَفہٕ تَوٲریٖخ" صَفن پؠٹھ بیروٗنی اَوزاراؠڈِٹ
ہَر کُنہِ "صَفہٕ تَوٲریٖخ" صَفس پؠٹھ، توأریٖخ شۆروٗع سپدن برونٛہہ، کُنہِ صفٕچ وؠژھنے کرٕنی یا شہرنہٕ کھأترٕ چھِ بیروٗنی اَوزارَن ہِنٛزٕ لِنکہٕ آسان۔ یِمہٕ چھِ وِکیٖپیٖڈیاہَ پؠٹھ یِتھہٕ پٲٹھی:
- ژھٲریوٚ ہُرؠر کرن/گٹاوَن وول اَوزار یَتھ ونٔنہٕ چھُ یوان وِکیٖبٔلیم، یُس صَفہٕ تَوٲریٖخ ژھاران چھُ (نَہ کہِ صَفن ہِنٛز صوٗرتھ) سِٹرِنٛگٕس کھٲترٕ، یہِ چھُ رِپورٹ کران زِ کُس صٲرِف (صٲرِفیٖن) چھُ سِٹرِنٛگہِ ہُرؠر کران یا ڈِلیٖٹ کران.
- اؠڈِٹ ژھارٕنی یِمہٕ صٲرفہٕ سٕنٛدی ذٕریعہ چھِ آمٕتی کرنہٕ.
- صَفٕہٕچ اعداد و شمار لفٕظ، کردار تہٕ لِنکہٕ شمٲری، خصوٗصی اؠڑٹرٕز، تہٕ رؠتٕچ تہٕ ؤریٕچ اؠڑت شمٲری. "صَفٕہٕچ مَعلوٗمات"، چھےٚ ہَر إکِس صَفس واریاہ کم خوٚوِرِ طرفہٕ، یوٚس اَمہِ مَعلوٗماتہِ ہِنٛز جلکھ چھ ہاوان.
صَفہٕ تَوٲریٖخ ہِیوٚنٛد استعمال کرُناؠڈِٹ
جٲئزٕ أکِس صَفہٕ تَوٲریٖخس پؠٹھ: سٲری پتھ کُن گژٕھنہٕ آمژٕ تبدیٖلیٖیٕہ
موبائیل ؤرجناؠڈِٹ
وِکیٖپیٖڈیا موبٲیِل سایِٹہٕ پؠٹھ کٔرِو "ٲخری اؠڈِٹ" لِنک پؠٹھ کِلِک یۄس صَفَس بۄنہٕ کَنہِ چھِ آسَن، تَوٲریٖخ وُچھنہٕ خٲطرٕ۔ دَرٕج صٲرِف ہیٚکَن "تَوٲریٖخ" بَٹُن یا نِشان تہِ اِستِمال کٔرِتھ تَوٲریٖخ وُچھنہٕ خٲطرٕ، یِم بَٹَن چھِ صَفَس پؠٹھٕ آسَن. یَمہٕ صَفٕک حِصہٕ چھِ ڈیسکٹاپ سایِٹ پؠٹھ مولوٗماتھ فَراہَم کَران یۄس موبایِل سایِٹہٕ نِش مُختَلِف چھِ آسَن۔ موبایل سایِٹ اِستِمال کَرَن وٲلؠ صٲرِف ہیٚکَن ڈیسکٹاپ سایِٹ تہِ اِستِمال کٔرِتھ، تَتھ خٲطرٕ چھُ صَفَس تَلہٕ دِنہٕ آمُت "ڈیسکٹاپ" بَٹُن دَباوُن.
اتھ مُتلق مسٲئلاؠڈِٹ
موٗوٕڈ تہٕ مِٹاونہٕ آمٕتی صَفہٕاؠڈِٹ
یَمہِ ساتھہٕ اَکھ صَفہٕ چھُ یِوان موٗو(ناو بدلاونہٕ) کرنہٕ، اَمہِ صَفہٕچ سٲری پٕتِم بروٚہِم اؠڑٹ تَوٲریٖخ چھِ ہاوٕنہٕ یِوان۔ اَمِیوٚک پرون ناو چھُ رُجوٗع مُکرَر تہٕ اَمِچ ایڑِٹ توأریٖخ چھنہٕ روزان کِہینتہٕ.
صِرف مووٗ کرنہٕ آمٕتؠن ہِنٛز توٲریٖخ وُچھنہٕ کھٲترٕ تہٕ بییہٚ نہٕ کانٛہہ تہِ ایڑِٹ، وُچھوٗ خاص:لاغ/مووٗ تہٕ درٕج کٕریٚو مَضموٗنُک ناو "ٹارگؠٹ" جایہِ مَنٛز.
اگر مووٗ کرنہٕ بجایہِ، سورٕے مواد کَٹ، کاپیٕڈ، تہٕ پیسٹٕڈ آسہِ آمُت أکِس نٕوِس مُقابل مَضموٗنس مَنٛز مُنتخب کرنہٕ، صَفہٕ تَوٲریٖخ پھألہِ دۄنہٕ وٕنی مَضموٗنن۔ یَتھ سلسلس مَنٛز ہیکہِ توأریٖخ مٔرِج تہِ گٕژِتھ.
ییلہِ زٕ صَفہٕ مٕرٔج چھِ گژھان، عام طور پٲٹھی چھُ اَکھ رُجوٗع مُکرَر بنان۔ یَتھ سلسلس مَنٛز چھےٚ اَمہِ رُجوٗع مُکرَر گأمتی صَفٕہٕچ تَوٲریٖخ موٗجوٗد روزان.
یَمہِ ساتھہٕ اَکھ صَفہٕ چھُ مِٹاونٕہ یوان، اَمِچ دۄراوٲیی توأریٖخ چھےٚ توتہِ تہِ ڈاٹابیسَس مَنٛز روزان تہٕ اَتھ ہؠکہِ اَکھ مُنتظمٕی واپس أنِتھ، تہٕ سُہ ہؠکہِ مِٹاونٕہ آمُت صَفہٕ واپس تہِ أنِتھ. (وُچُھو وِکیٖپیٖڈیا:وُچھن تہٕ مِٹاونٕہ آمٕتی صَفہٕ بییہٚ کاپہِ اَنٕنی) .
کارکُن ہؠکَن صَفہٕ تَوٲریٖخہِ مَنٛز مُنتخب سپٕدی مٕتی رِوِجنَن تہِ ہَٹاوِتھ، مِثالے اگر تِمن مَنٛز توہیٖنی مَتن موجود ٲسی۔ زانٔنہٕ کھٲترٕ، وُچھو مُنتخب ڈِلیٖشَن.


text:
کاشرۍ ادبی رسالہ
کونگ پوش
گلریز
1945 ہس منز بنوو مرزا عارفن اکھ ادبی تنظیم "بزم ادب” امی تنظیمہ کہ طرفہ دراو گلریز رسالک گۅڈنیک شمارہ نومبر 1952 ہس منز۔ اتھ چھہ بانی مرزا عارف تہ ترتیب امین کامل تہ پرنٹرپبلشرمحمد صدیق کبروی چھپتھ۔ فروری 1953 منز آو کامل سبکدوش کرنہ تہ محی الدین حاجنی تہ عبدالحق برق بنییہ کامل سنزِ جایہ ترتیب کار۔ 1955 ہس منز بند گژھتھ، آو 1961 منز یہ رسالہ دوبارہ کڈنہ، مرزا عارفن رٹۍ غلام نبی خیال تہ مرزا حبیب الحسن پانس سیتۍ۔
بزم ادب اوش کاشر ادبک اکھ اہم تنظیم۔ اتھ منز ٲسۍ کاشرِ ادبکۍ بڈی بڈۍ ادیب حصہ نوان۔ پننۍ نگارشات پران تہ تمن پیٹھ اوس بحث سپدان۔
امہِ رسالکۍ تقریبا سٲری شمارہ چھہِ ییتہ نس پی ڈی ایف چہ شکلہِ منز دستیاب۔
کاشر ادب
اکتوبر 1966 منز کو٘ڈ غلام رسول سنتوشن اکھ رسالہ یتھ "کاشر ادب” ناو اوس۔ سانین بہترین رسالن منز چھہ یہ یقینا شامل۔ ادبی صلاح کارن منز تھٲون دینا ناتھ نادم، علی محمد لون، امین کامل تہ بنسی نردوش۔ تم ادیب یم سنتوشس نزدیک ٲسۍ۔ دۅیو شمارو پتہ چھہ کامل صلاح کارو منزہ نیران تہ رسالہ چھہ اپریل 1967 شییم شمارہ نیرتھ بند گژھان ۔
کاشر ادب کہ گۅڈنکہ شمارہ پتہ برابر دۅیہ وہرۍ تہ بند گژھنہ پتہ برابر نوِ ریتۍ چھہ کامل پنن رسالہ نیب شروع کران۔ کاشر ادب چھہ نیبک ژورم شمارہ نیرنہ پتے اکھ ؤری ژور ریتہ کہ وقفہ پتہ اگست 1969 منز دوبارہ نیران۔ ٲٹھمہِ شمارہ (دسمبر 1969) پیٹھہ چھہ اتھ اکھ ادارہ بنان یمن منز محمد یوسف ٹینگ، اوتار کرشن رہبر تہ فاروق نازکی آسان چھہِ۔ میانہِ علمہ مطابق چھہِ یہندس ناوس تل اتھ نیب رسالس لرِ لو٘ر بییہ تریہ شمارہ نیران تہ ٲخری کہم شمارہ نیرتھ چھہ 1969 یک ؤری سورنس سیتی بند گژھان۔ نیب تہِ چھہ برابر ترییہ وہرۍ 17 شمارہ نیرتھ اکتوبر 1971 منز بند گژھان۔
امہِ رسالکۍ تقریبا سٲری شمارہ چھہِ ییتہ نس پی ڈی ایف چہ شکلہِ منز دستیاب۔
نیب
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ آو دوبارہ باسٹن امریکہ پیٹھہ 2005 منز کڈنہ۔
امہِ رسالکۍ تقریبا سٲری شمارہ چھہِ ییتہ نس پی ڈی ایف چہ شکلہِ منز دستیاب۔


text:
لَل دؠد
لَل دؠد (۱۳۲۰ - ۱۳۹۲) ( کٲشُر : /lal dʲad/ ) چھےٚ کٲشِرِ زَبٲنؠ ہٕنٛز گۄڈنٕچ تھَدِ پایٕچ شٲعِر ماننہٕ یِوان۔ أمِس چھِ لَل مٲج تہٕ لَلیشوَری تہِ وَنان۔ سۄ زایہِ سیٚم پور ناوٕ گامِس مَنٛز۔
أمِس کۆرُکھ لۄکچہِ وٲنٛسہِ پَدمان پورٕ أکِس برَٛہمَن گَرَس مَنٛز خانٛدَر ۔ پَدمان پورَس چھِ از کَل پونٛپَر وَنان۔ دَپان أمِس میٛوٗل نہٕ وٲرِو گَرَس مَنٛز سۄکھ۔ ہَش ٲس تَنگ کَران۔ یوٗت تہِ کھؠن تہِ ٲسٕس نہٕ پوٗرٕ دِوان۔ کٲم ٲسٕس پوٗرٕ ہؠوان ۔
لَل دیٚدِ دِتؠ نہٕ وؠداکھ۔ تَمہِ کۆر صَبٕر۔ تَمہِ کۆر پَنہٕ نِس گۄرٕ شَبدَس تھَپھ۔ تَمہِ وۆن «گۄرَن دۆپنَم اکُے وَژُن، نیٚبرِ دۆپنَم انٛدرَ اژُن...» ۔ امہِ ژھونٛڈ سارِنٕے مُشکِلَن ہُنٛد حَل پانَس مَنٛز۔ وَق ووت أمِس گۄو پَرماتما ہَس سٟتؠ میُل۔


text:
تژھ تٍر یواں ٲس زِ رتھ شٹھہے رگن منز
اکھ پرانۍ چٹھیا ٲس ہتین دارِ مٔرم راتھ
یہ چھہ مظفر عازم سند اکھ زبان زد عام شعر۔
سیٹھا کم شعر چھہِ زبان زد عام گژھان۔ اکثر چھہِ امہ مۅکھہ یاد تھاونہ یوان یا روزان زِ تم چھہ اکس بییس موقعس پیٹھ بکار یوان۔ زبان زد عام گژھنک وجہ چھہ عموما شعری حسن کم تہ اکار بکار ینچ قابلیت زیادہ آسان۔ مثلا یہ شعر۔
یاد ماضی عذاب ہے یارب
چھین لے مجھ سے حافظہ میرا
یہ شعر چھہ ضرب المثل بنیومت تکیازِ اتھ منز چھہ انسانی تجربک اکھ تیتھ پزر موجود یس اکثر اوقاتن پیٹھ سانہِ احساسچ ترجمانی کران چھہ۔مگر اتھ منز چھہ نہ خیالہ کہ ورتاوہ علاوہ بییہ کانہہ شعری حسن یا خوبی۔ خیالن ولگیتُن دین چھہ نہ یکسر شعری عملہِ نیبر تکیازِ امہ سیتۍ چھہ کُنہِ معمولی خیالس منز کانہہ غیرمعمولی یا بالکل نوو پہلو نیران یمہ کنۍ پرن والۍ سندس ذہنس منز تعجب، سوال، تجسس، تحیر ، بیترِ ہوۍ جذبہ پیدہ گژھان چھہِ۔ پیٹھمس شعرس منز چھہ سوال پیدہ گژھان زِ یہ شخص کیازِ چھہ پتھ کال چہ ژیتہ آوری سیتۍ یوت پریشان؟ اتھ شعرس چھہِ واریاہ معنی ممکن۔ متکلم سند تکلیف چھہ یا تہ اوہ مۅکھہ زِ تسند پتھ کال چھہ تسندس ازکالس برعکس (1) سیٹھا مارۍ موند اوسمت، نتہ چھہ (2) سیٹھا تکلیف دہ اوسمت یس نہ تس ونیک تام مشان چھہ۔ یتھے پاٹھۍ چھہِ عذاب، یارب تہ حافظہ ہوۍ لفظ معنی چہ باریکی منز اضافہ کران۔ شعرس منز یتھہ پاٹھۍ اکہ کھۅتہ زیادہ (تہ بعضےمتضاد) معنی پیدہ کرنۍ تہِ چھہ اکس حدس تام شعری حسن ماننہ یوان۔ اتھ شعرس چھہ بیاکھ پہلو یس فلسفس سیتی تعلق چھہ تھاوان۔ سہ گوو انسانی قوت حافظہ یمہ کنی انسانی تواریخ تہ سانی ترقی ممکن چھیہ۔ یہ تواریخ چھیہ انسانہ سند خاطرہ اکھ بوڈ عذاب تہ بنان۔ امکی سبق چھہ اسہ برونہہ کنہ۔ امہ کشادہ معنی کنی چھہ خدایس کن مخاطب گژھن اہمیت تھاوان۔ امہ خیال آرایی تہ کارآمدی ورٲے چھہ نہ اتھ شعرس منز بییہ کانہہ زبردست شعری حسن۔ اتھ مقابلہ چھہ مظفر عازم سند شعر محسوساتن ہند دنیا سٲنس ذہنس منز آباد کران۔
عازم سندس شعرس منز تہِ چھہ اردو شعرس رلوُن مگر برعکس خیال ۔ اظہار تہِ چھہ نہ اردو شعرکۍ پاٹھۍ سیدِ سیود بلکہ چھہ اکھ منظر اچھن برونہہ کنہِ واقع سپدان تہ تٍرِ ہند تہِ چھہ کم کاسہ احساس گژھان۔ شعرس منز چھہ لغوی تہ استعاراتی معنین ہند سنگم۔لغوی سطحس پیٹھ چھیہ شعرس منز وندہ کالچ تہ ناداری یا غفلتچ عکاسی۔کریٹھ راتھ۔ دارِ گول یلہ۔ تٍر۔ اخبار کاغذ تہِ نہ موجود۔ مجبوری۔ یہ چھہ اکھ عام ، ممکن تہ سطحی صورت حال ۔ اتھ منز چھہ ناسٹالجیا۔ استعاراتی سطحس پیٹھ چھہ یمنے عام چیزن منز علاوہ (تہ الگ) معنیچ دریافت سپدان۔ استعاراتی معنی چھہ نہ لغوی معنی یکۍ پاٹھۍ مقرر آسان۔ لہذا ہیکو اسۍ تٍرِ، دار، چٹھہِ واریاہ معنوی تعبیر کٔرتھ۔ یعنی تٍر ہیکہ اتھ شعرس منز نامساعد حالات یا اشکال تہِ، دٲر ہیکہ نظریہ یا زندگی ہند کانہہ تجربہ تہِ ٲستھ۔
شعرہ کین لفظن ییلہ اکہ اکہ سنان چھس، معنی چہ کٲژٲ باریکی چھیہ برونہہ کُن بوان۔ "اکھ پرانۍ چٹھیا” یا "دارِ مٔرم راتھ” یم لفظ کوتاہ چھہِ باوان۔ مثلا
اکھ: کُنی، غیر معین۔
پرانۍ: مشراونہ آمژ، شاید وقت بدلنس سٍتۍ بے مصرف، یا مۅلج ۔
چٹھیا: اکے، کتھہ تام پاٹھۍ پتھ کن روزمژ، اکھ بلا تعین خط۔
ٲس: پانے ٲس، شاید پیتھ، رژھراونہ ٲس نہ آمژ ، عدم دلچسپی۔
مٔرم: تکلیف دہ عمل، ناقدری، احساسہ روس۔
راتھ: مشکل وق، لاتعلقی۔
نوٹ: مظفر عازم چھہ کاشرِ شاعری ہنز اکھ سنۍ تہ گنۍ آواز، یمو پنن سفر جدید کاشرِ ادبہ کین تھنگین لرِ لور شروع کور تہ تمن لرِ لور پٔکتھ نظم تہ غزل دۅشونی صنفن منز اظہارکۍ نوۍ نوۍ پڑاو پرٲوۍ۔ بہ چھس نہ فی الحال اتھ لایق زِ بہ کرہ یہنزِ "حرف ڈاے” تازہ شعرہ سۅمبرنہِ پیٹھ کانہہ تبصرہ، البتہ ونہ بہ زِ اتھ کتابہِ منز چھیہ بے مثال غزلو علاوہ ویتھ، الف،دم، زاڈیک پوش، سفراتھ ہشہ کامیاب ترین نظمہ تہِ شامل۔ یہند غزل چھہ شروع پیٹھے اکھ نون انہار ہیتھ اوسمت، یمچ مثال یہند بنم شعر چھہ یتھ پیٹھ میہ پیٹھم کینہہ لفظ نیب 27 منز شایع کرۍ۔ افسوس چھہ زِ سٲنس اکس بڈس نقادس آو نہ گنتی ہندین سانین شاعرن منز غزلہ کس سفرس منز عازم صٲب کُنہِ پڑاوس پیٹھ نظرِ۔ کشمیر یونیورسٹی ہندس غزلک فن سیمینار منز "کاشرِ غزلک سفر، کینہہ ننۍ پڑاو” کلیدی مقالس منز پننہِ غزلہ خاطرہ اکہِ الگ مقامچ گنجایش کڈنہ خاطرہ چھہِ امۍ نقادن غزلکۍ شاعر پننہ آسایشہِ مطابق ترین درین منز باگراوۍ متۍ یمن منز شاد رمضان، عزیز حاجنی، مجروح رشید تہ برجناتھ بیتاب ہوۍ جونیر شاعر تہِ اکس پڑاوس پیٹھ براحمان چھہِ، مگر مظفر عازم چھہ نہ تریشونی درین منز کنہِ نظرِ گژھان۔ یہ چھیہ افسوسچ کتھ۔


text:
نظم ژہ اوسکھ کیہہ تام ونان
منیب الرحمن
ژہ کتھہ پٲٹھۍ چھکھ دۅہ گزاران —کتھہ پٲٹھۍ؟
بہ چھس پانس برونہہ کنہِ چہ ژھۅپہِ —یڈ بٔرتھ —مدعے گنڈتھ — وچھان
کیاہ ونے کم نژن گتھ چھیہ یہ دوان!
دپان چھس بہ وچھا امس کنہِ امۍ سنزِ ژھایہ؟
بہ چھُسس نہ کہنی ونان —میہ چھیہ پننۍ ژاس تام مشان۔
ژہ کتھہ پاٹھۍ چھکھ پننہِ ژاسہِ قابو کران؟
نیٹھس تہ اونگجہ رلٲوتھ — باقی اونگجن واش کڈتھ —
(خبر ژیہ آسیا وۅنۍ یہ تگان؟)
کم ور چھیہ یہ تانس تانس دوان!
وٹھن پیٹھ چھِس کمن کمن زمانن ہندۍ بٲتھ—
یم ییتۍ دوریمتۍ چھہِ— زِ —زِ کنن تام چھہِ نہ وٲتتھ ہیکان۔
ژہ کتھہ پٲٹھۍ چھکھ کنو بوزان ؟
میہ چھہ کنن منز ژھۅپہِ ہندیو جاناوارو اول کورمت۔
پنن پچ تہِ چھس نہ ٲسہ کڈان ۔
دپان چھُس یُتھ نہ تھۅتھ گژھیکھ —
دپان اوسکھ نا — جاناوارن ہندس ٲلس گژھہِ نہ اتھہ لاگن
تم چھہِ نہ دوبارہ تتھ ٲلس کن یوان —
ژیہ کتھہ پاٹھۍ چھے اتھن قرار؟
میانین اتھن ہنز حرکت چھیہ زن — زن —طبلہ وایان—
تہ میہ برونہہ کنچ ژھۅپہ چھیہ پانس ور دی دی — ننگے نژان۔
یہ لفظ چھا ننگے کنہ نہنگے؟
ژہ اوسکھ کیہہ تام ونان —
ڈکشنری؟ آ — ڈکشنری چھم مگر —
مگر— میہ چھہ نہ تتھ منز تہِ —ژھۅپہ ورٲے —کینہہ اچھ تلۍ یوان!


text:
ہیجلۍ وزنن منز چھیہ آہنگچ بنیاد ہیجلین ہندس یکسان تعدادس پیٹھ ۔ ہیجلۍ وزن سمجھنہ خاطرہ چھیہ ہیجلہِ کہ تصورچ زان ضروری۔یہ زان کرو اسۍ یتھہ پاٹھۍ حاصل:
زبانۍ ہنزہ آوازہ چھیہ موٚٹۍ پاٹھۍ دۅن قسمن منز باگرنہ یوان: مصمتہ (consonant) تہ مصوتہ (vowel)۔
مصمتہ چھیہ تمہ آوازہ یم ٲسس منز شہس بولن تانو سیتۍ کنہِ قسمک روٚٹ، ٹھوٚر یا دباو تراونہ سیتۍ بناونہ یوان چھیہ ۔مثلا /ب/، /ر/، /س/، /م/، /ی/، /ہ/ بیترِ۔
مصوتہ چھیہ تمہ آوازہ یمن ہندس پھورس منز شہس کانہہ ٹھوٚر یا دباو تراونہ چھہ نہ یوان بلکہ چھیہ ٲسہ وتھ بالکل یلہ حالژ منز آسان۔ کاشرس منز چھہِ 14 مصوتہ، یمن منز ستھ ژھوٚٹۍ تہ ستھ زیٹھۍ چھہِ۔ /اَ/، /اِ/، /اُ/، /أ/، /إ/، /وٚ/ تہ /ۅ/ چھہِ ژھوٚٹۍ مصوتہ۔ /آ/، /ای/، /اوٗ/، /ٲ/، /اٍ/، /او/ تہ /ۅا/ چھہِ زیٹھۍ مصوتہ۔
یموے مصمتہ تہ مصوتہ آوازو سیتۍ چھہِ ہیجلۍ ترتیب لبان۔ یمنے آوازن ہنزن لۅکچین تنظیمن یم اکۍ سے شہہ ژیلس منز بولنہ یِن چھہِ ہیجلۍ ونان۔ اکھ ہیجل ہیکہِ خالص مصوتس پیٹھ مشتمل ٲستھ یا ہیکہِ اتھ منز مصوتس بتھہِ یا پتہ یا دۅشونی اندن مصمتہ ٲستھ۔ ہیجلیک منزیم حصہ یس اکثر اکھ مصوتہ چھہ آسان چھہ ہیجلیک تھوٚنگ بناوان۔
زبانن منز چھہ ہیجلین منز تھوٚنگ آسن عام طور ضروری۔ گۅڈہ آوازہ چھیہ زبانن منز سیٹھا عام بلکہ چھیہ کینژن منز ضروری۔ پوٚت آوازہ چھیہ نہ ضروری۔ یمن ہیجلین منز پوٚت آوازہ چھیہ نہ آسان تمن چھہِ یلہ ہیجلۍ ونان تہ یمن منز پوٚت آوازہ آسان چھیہ تمن چھہِ بند ہیجلۍ ونان۔ ہیجلہِ چہ گۅڈہ تہ پوٚت آوازہ چھیہ عام طور مصمتہ آسان۔ مثالہِ پاٹھۍ نمون ہیجل "نور”۔ امچ گۅڈہ آواز چھیہ مصمتہ /ن/، امیک تھوٚنگ چھہ مصوتہ /و/ تہ امچ پوٚت آواز چھیہ مصمتہ /ر/۔ چونکہ اتھ ہیجلس منز چھیہ پوٚت آواز، لہذا چھہ یہ بند ہیجل۔ یلہ ہیجلچ مثال چھہِ لفظ "بہ” یا لفظ "ما”۔ یمن پتہ کنہِ چھہ نہ کانہہ مصمتہ۔ یم چھہِ مصوتس پیٹھ اند واتان۔ لفظ "بہ” چھہ مصمتہ /ب/ سیتۍ شروع گژھان۔ امچ دوٚیم آواز چھیہ مصوتہ /إ/۔ لفظ "ما” چھہ /م/ مصمتہ سیتۍ شروع گژھان تہ /آ/ مصوتس پیٹھ اند واتان۔
ہیجلۍ چھہِ اکثر لوٚتۍ تہ گوٚبۍ یا ژھوٚٹۍ تہ زیٹھۍ قسمن منز بٲگرنہ یوان۔ ژھوٚٹۍ ہیجلۍ چھہِ اکس مصمتس تہ اکس ژھوٚٹس مصوتس پیٹھ مشتمل آسان۔ مثلا یم لفظ چھہِ ژھوٚٹین ہیجلین ہنزہ مثالہ: [بہ]، [چھہ]، [زِ]، [تہِ]۔
زیٹھین ہیجلین منز چھہ ترییہ قسمکۍ لفظ یوان۔
(1)تم لفظ یہنز ترکیب( مصمتہ+ ژھوٚٹ مصوتہ + مصمتہ) چھیہ ۔ مثلا [بر]، [دب]، [کوٚر]، [زٕل]، [نٔر]، [کٔنۍ]، [کیُل]۔ (‘بر’ تہ ‘دب’ لفظن ہند ژھوٚٹ مصوتہ چھہ زبر یۅس اکثر لیکھنہ چھیہ نہ یوان۔)
(2)تم لفظ یہنز ترکیب ( مصمتہ+ زیوٹھ مصوتہ) چھیہ ۔ مثلا [ما]، [زو]، [تی]۔
(3)تم لفظ یہنز ترکیب ( مصمتہ+ زیوٹھ مصوتہ + مصمتہ) چھیہ ۔ مثلا [جار]، [زان]، [تیر]، [گور]، [چانۍ]، [پاوۍ]۔ (اوٚڈ /ۍ/ چھہ نہ الگ مصمتہ بلکہ امہِ برونہہ ینہ والہِ مصمتچ تالریت یعنی palatalization ظاہر کران۔)
یم تریمہِ قسمکۍ لفظ چھہِ زیٹھۍ پہن ہیجلۍ۔ فارسی عروض کنۍ چھہِ اسہ یمن منز زہ ہیجلۍ بوزنہ یوان (کیازِ ؟تتھ پیٹھ سپدِ بُتھہِ کتھ)۔ مگر یم چھہِ لسانی طور اکۍسے ہیجلس پیٹھ مشتمل۔
ہیجلۍ چھہِ زبانۍ ہندین لفظن ہندۍ تعمیری ٹکرہ تصور کرنہ یوان۔ یا ونو دوٚیمین لفظن منز زِ ہیجلۍ چھہِ پھورکۍ بنیادی رکن۔ لفظن ہنزِ ہیجلۍ ژھینہ بندی ہند چھہ زبان بولن والین غیر شعوری علم آسان۔ وچھو کینژن لفظن ہنز ہیجلۍ ژھینہ بندی۔
(نوٹ: /یاد/ تہ /دراس/، /زور/ تہ /دار/ چھہِ اکس اکس ہیجلس پیٹھ مشتمل۔ چونکہ فارسی عربی عروضس منز چھہِ یم دۅن حصن منز ژٹنہ یوان اوہ کنۍ گژھہِ نہ یمن پیٹھ دۅن ہیجلین ہند مغالتہ گژھُن۔* یتھین لفظن ہندۍ ٲخری مصوتہ چھہِ تقطیع اندر بشمول فارسی عروض تراونہ یوان۔ اگرچہ یمن منز تحریر کہ لحاظہ تریہ ہیجلۍ تصور کرنہ یوان چھہِ، یم چھہِ حقیقتا دوٚنۍ ہیجلین پیٹھ مشتمل۔)
وۅنۍ وچھوکھ بنم شعر تہ یہنز ہیجلۍ حصہ بندی:
کژتاں عاشق گامتۍ متۍ
دنیا سورے دنیا دار
ساسن دادین تن دتھ دراس
اکۍ عشقن کوٚرنس کمزور
تارکھ نب پیوٚو ٹھس ٹھس وسۍ
یاد کریمکھ پوٚت شامن
یمن شعرن منز چھہِ دۅشونی مصرعن منز ستھ (۷) ہیجلۍ ورتاونہ آمتۍ:
بحر متقاربکۍ مزاحف وزن (مثلا پیٹھم اثلم: فعلن فعلن فعلن فع/فاع) چھہِ ژکہِ ہیجلۍ وزن۔ امہِ وزنک آہنگ ورتوو امین کاملن یسلہ پاٹھۍ۔ یہ آو تسندس لۅتہ وٲے، بیہ تکلف تہ طنزیہ اظہارس سیٹھا براہ۔ کاشرِ زبانۍ ہندس گفتاری یا خۅد کلامی ہندس آہنگس تہِ نکھہ آسنہ کنۍ ورتوو یہ وزن کاملس سیتۍ واریاہو شاعرو۔ مثلا یم غزل:
کھسوُن سریہِ تہ رامن راج
وسوُن سریہِ تہ راوُن دوٚد (نادم)
تارکھ وسۍ پییۍ لژھہِ گیہ لال
دِلہ یتھ گٹہِ منز ژے کینہہ زال (راہی)
اتہِ کیا چھے کلۍ تہرس پیٹھ
بۅن وس کٲر وُٹھی ونۍ واو (کامل)
واوس کمۍ ؤٹھ از تاں کٲر
بہتر گوٚو دِتھ تھاونۍ دٲر (فراق)
یمن سارنی غزلن ہند وزن چھہ دراصل ہیجلۍ وزن۔ وژنن منز چھہ یۅہے ہیجلۍ وزن ورتاونہ آمت۔ یعنی یتھ اسۍ پنن عروض ونان چھہِ، سہ چھہ دراصل یوٚہے ہیجلۍ وزن یس واریاہن مشرقی کیو مغربی زبانن منز ورتاونہ یوان چھہ۔ ہیجلۍ وزن چھہِ سادہ وزن تکیازِ یمن منز چھہ ژھوٚٹین زیٹھین ہیجلین کنے قیمت۔ ہیجلین تہ ہیجلین منز چھیہ نہ کانہہ فرق کرنہ یوان۔ امہِ خصوصیژ کنۍ چھہِ نہ ہیجلۍ وزنن منز پدۍ آسان۔ یعنی ہیجلۍ چھہِ نہ مزید پدین منز گنڈنہ یوان۔ پدۍ چھہِ تمن عروضن منز یمن منز ژھوٚٹین تہ زیٹھین ہیجلین الگ مۅل مقررچھہ، یمہِ کنۍ آہنگس منز دوٚگن امتیاز قایم گژھان چھہ۔ ہیجلۍ وزنن منز چھہ پدین بجایہ تھکھ اہم، یس آہنگک خاص نمونہ تہ تنوع قایم کران چھہ مثلا وژنکۍ ژھوٚٹۍ مصرعہ۔ یتھ شاعری منز سارنی ہیجلین کنے مۅل مقرر آسہِ تتھ منز چھیہ آہنگچ بنیاد یہند تعداد بنان یعنی تتھ شاعری منز چھیہ مصرعن ہنز تنظیم مقرر ہیجلۍ تعدادہ سیتۍ ترتیب لبان۔ وۅنۍ کرو اسۍ حبہ خاتونہِ ہندس بنمس بٲتس ہیجلۍ وزنہ مطابق تقطیع:
کاوۍ ویہنم ارۍ ننہِ نیہے
از ییہ یار بہ ناوسے
کۅنگہ کوفورہ بییہ عنبرے
سندِ زلہ تن بہ ناوسے
مارۍ مندس ترہنہِ روٚستس
پارۍ لگس بہ ناوسے
سارۍ ترٲوتھ تس پتہ لجس
کیاہ کرہ ویسۍ بناوسے
(کلیات حبہ خاتون، ص 185)
ہیجلۍ وزنن منز چھہِ ہیجلین ہندِ تعدادہ علاوہ بندن یا مصرعن ہنز حصہ بندی تہ قافیہ بیترِ آہنگک نمونہ پیدہ کران یمہ کنۍ ہیجلۍ وزن شاعرن تہ پرن والین دۅشونی ہندِ خاطرہ ورتاوُن تہ پھِرُن آسان سپدان چھہ۔ ہیجلۍ وزنن منز چھہ نہ مصرعن منز ہیجلین ہندِ یکسان تعدادہ علاوہ کانہہ مخصوص التزام آسان۔ البتہ چھہ شعری فارمہِ منز یہند مخصوص التزام تنوع پیدہ کران۔ یہ التزام چھہ واکھن تہ وژنن منز ظاہر۔ مثلا واکھن ہند اکھ التزام مگر غالب التزام چھہ 8 ہیجلۍ، 7 ہیجلۍ، 8 ہیجلۍ، 7 ہیجلۍ۔ امہِ قسمک مصرعن ہند خاص التزام چھہ وژن فارمہِ منز تہِ ظاہر۔ چونکہ ہیجلۍ وزن چھہ نہ مزید پدین منز گنڈنہ یوان، لہذا چھہِ نہ اتھ وزنہ نظامس منز زیٹھۍ مصرعہ ممکن۔ اگر کُنہِ زبانۍ منز زیٹھۍ مصرعہ چھہِ تہِ (مثلا فرانسسی، اطالوی، اسپینی، بیترِ)، تم چھہِ یوان اکس مخصوص جایہ تھکھ ترٲوتھ دۅن حصن، اصطلاحی طور دۅن hemistches منز پھٹراونہ، تہ یہ تقسیم چھہ مثلا گۅڈنکہ حصہ کس ٲخری لفظس پیٹھ تاکید تراونہ سیتۍ، یا قافیہ ورتاونہ سیتۍ نمایاں بناونہ یوان۔ سانۍ وژن فارم تہِ چھیہ نصف نصف مصرعن پیٹھ قافیہ ورتٲوتھ یہ ژھین نمایاں بناوان۔ مثلا وچھو حبہ خاتونہ ہند وژن بییہ اکہ لٹہِ۔ گۅڈنکین گۅڈنکین مصرعن پتہ کنہِ چھہ قافیہ (نٮہے/ عنبرے؛ روٚستس/لجس) یمن زیٹھین مصرعن ژھین تراوان یمہ کنۍ وژنچ فارم شکل رٹان چھیہ۔
کاشرین ہیجلۍ وزنن منز چھہ ژھۅٹین ہیجلین ہند ورتاو کم یعنی تمن ہیجلین ہنز یم مصمتہ تہ ژھوٚٹس مصوتس پیٹھ مشتمل چھہِ۔ اتھ چھہِ زہ وجہ۔ اکھ یہ زِ ژھوٚٹۍ مصوتہ چھہِ اکثر لفظہ کس ٲخرس پیٹھ بول چال چہ صوتیاتی تبدیلی تحت حذف سپدان۔ دوٚیم وجہ چھہ وژن گیونچ روایت۔ گیونس منز چھہِ ژھوٚٹۍ مصوتہ ادا کرنۍ زیٹھیو مصوتو کھۅتہ مشکل۔ امہ خاطرہ گژھہِ پروفیشنل تربیت آسنۍ۔ یوٚہے وجہ چھہ زِ وژنس تہ باقی گیون بٲتن منز چھہ ژھوٚٹۍ مصوتہ زیٹھراونہ یوان۔


text:
کینہہ ریتھ برونہہ پیوو میہ امین کامل سندس قصیدس اکھ تفصیلی نوٹ لیکھن تکیازِ تتھ متعلق لیکھنہ آمتس اکس مضمونس منز اوس تمیک معنہِ مطلبے غلط سمجھنہ آمت۔ کاشرس منز چھہِ نہ قصیدہ لیکھنہ آمتۍ تہ نہ چھہ سون دور قصیدن ہند دور۔ بقول شفیع شوق تسندس ادبک تواریخس منز چھہ ترجمن ہند ذکر یمن منز بوصیری سند البردہ خاص طور اہم چھہ۔ یمو علاوہ چھہِ رسا جاودانی، امین کامل، رفیق رازن (خبر بییہ تہِ ما آسہِ کٲنسہِ ) اکھ اکھ قصیدہ لیوکھمت۔
کامل سند قصیدہ چھہ کم و بیش عربی قصیدہ چہ تنظیمہِ ہنز پابندی کران۔ نوۍ مہ صدی منز چھہ ابن قطیبہ "کتاب الشعر والشعرا” ہس منز ونان زِ قصیدہ چھہ ترین حصن پیٹھ مشتمل آسان۔ نصیب، تخلص،تہ ٲخری حصہ یتھ منز فخر یا ہجو یا حکمت آسان چھیہ۔ اسۍ چھہ یم تریشوے عناصر کاملنس قصیدس منز وچھان۔
مۅغلن چھیہ پننۍ ژھاے بہت دۅن چشمن (نصیب)
فن ہاوہ تہ کیا ہاوہ یتھس وقتس ون (تخلص)
شاداب یہ ریشۍ وٲر تہ یم میانۍ سخن (فخر)
کاملنس قصیدس مقابلہ چھہ رفیق رازن بہترین قصیدہ تمۍ سنزِ گۅڈنچہ شعرہ سۅمبرنہ منز درج۔ یہ قصیدہ چھہ امۍ بحضور شیخ العالم لیوکھمت۔ اتھ قصیدس پتہ کنہِ چھہ کامل سنز افکار نظمہ ہند آہنگ الغابہ کنن گژھان، مگر یہ قصیدہ چھہ راز سندِ طرز اداہک اکھ ممتاز تہ بہترین نمونہ۔ میانہ خیالہ چھیہ کامل سند "قصیدہ” تہ راز سند” بحضور شیخ العالم” کاشرِ شاعری ہنزہ زہ اہم نظمہ یم یمن دۅن شاعرن ہندِ تخلیقی قوتکۍ نمونہ چھہِ تہ یمن دۅشونی شاعرن ہنزِ شاعری تہِ واریاہس حدس تام کلہم پاٹھۍ الگ کڈنس منز مدد کٔرتھ ہیکن۔
بلۍ اچھرہ گیندن میون چھہ اچھرن پھرۍ پھہہ
ژھور میلہِ قلم میون چھہ معنی ورقن
گرمیوس تہ ژلۍ مصلحتن نیرتھ چل
نرمیوس تہ لگۍ ڈیر وتن پیٹھ سخنن
ژھۅکہِ میانۍ فکر روسۍ کچن ڈلہِ رفتار
تھکہِ میانۍ نظر، زون اچھن لگہِ زونن
چھس کنگہ دزاں پانہ تہ پاواں شہلتھ
چھس واوہ ہراں پانہ براں گل ہلمن
یا یکھ تہ وچھکھ میانہِ کلامک ون چھپھ
یا یکھ تہ ژھنڈکھ میانہِ خیالکۍ دٔدون
(قصیدہ، امین کامل)
یا چھی میہ تمے خواب اچھن لارۍ ونیک تام
یاچھس بہ ممت یُتھ یہ جنت گوو میہ عطا ہیو
کژتام اچھر چھم زِ یمن چونہِ جراں چھس
نورٲنۍ علمدارہ میہ باوُن چھہ مدعا ہیو
یا میانۍ کشیرے چھیہ میہ کژ سنگ بنیمژ
یا چھس بہ ظہرۍ روٹہ گومت نیول ہوا ہیو
تھووکھے نہ میہ کن گوش یوتاں ہکۍ تہِ ژھوکییم
وچھہس نہ یوتاں گردِ شروپس وتھرہ صدا ہیو
(بحضور شیخ العالم، رفیق راز)
ییتہ کامل سندین شعرن منز جلال تہ خۅد اعتمادی چھیہ، تتہ چھیہ راز سندین شعرن منز عاجزی تہ طلب۔ میہ باسان کامل سنزِ شاعری منز چھیہ گرمی تہ راز سنزِ شاعری منز نرمی۔ کامل سنزِ شاعری منز چھہ بہ اہم تہ ژہ چھہ امہ کُے پرتو، راز سنز شاعری چھیہ برعکس، بہ چھہ ژہ ہک پرتو۔ کامل سند قصیدہ چھہ اکھ خشمہ ہژ شکایت، راز سند بحضور شیخ العالم چھہ اکھ مظلوم آلو۔ کامل سنزِ شکایژ منز چھہ خیر تہ شرک حوالہ، راز سندس آلو منز چھیہ داد تہ بدادچ روداد ۔ دۅشوے شاعر چھہِ اکثر تضاد پیش کران۔ کامل سند تضاد چھہ تکمیلی، راز سند تضاد چھہ تخالفی۔
راز سند بیاکھ قصیدہ "درمدح وجود” سپد میہ حال حالے مصنف سندِ طرفہ دستیاب۔ قصیدہ چھہ پیش:
قصیدہ در مدح وجود
رفیق راز
جیرہ ہیو آو سوکوتس وۅں پھرس میٲنس تل
ناگہاں از تہِ ہیوتن روتلہِ وہراون گل
بر زباں چھے میہ شب و روز دعاٖے سیفی
تابعیا بوز ستتھ ساس پیٹھی چھم موکل
تھود تہ بوڈ یوت چھہ بس فیضِ دعاٖے سیفی
تی سپد یی میہ وونم گوو نہ زنہے ادلہ بدل
چھس بہ لب بستہ سخن چھس نہ کراں مصلحتا
یی وناں چھس تہ گژھاں تی چھہ، زباں چھیم کرتل
سلطنت میانہ سکوتچ چھیہ حدو روس تہ انیکھ
اتھۍ اندر گیر گمتۍ اکھ یہ ابد بییہ ہہ ازل
میون قالینہ یہ میژ، تحت سلیماں تہِ کتھا
چھس بہ سلطان سکوتک تہ کھڑا چھِم موکل
میون پِٹھ چھس تہ یہ میژ باج ہیواں اسمانس
میانہ بیمے چھہِ تہہ آب کھٹتھ دشت و جبل
منتظر جن تہ ملک کیتۍ اشارس میٲنس
میون حکمے چھہ شب و روز اناںیم بعمل
میون دستخط نہ یوتاں مِسلہِ پیٹھن سپدِ لگے
در جہاں یی نہ کہنی کٲم توتاں رو بہ عمل
آسہِ بے وونت سمندر تہ کُنُے دام کڈس
آسہِ صحرا تہ کرن غیب یمن پادن تل
اوبرہ لونگ آسہِ گُرکۍ پاٹھۍ کرس زین اتی
وزملا آسہِ اتھن کیتھ بہ تُلن کمچہ بدل
پٲز اسمانۍ وپھاں آسہِ کرس گردنہِ رز
بے وفا دراو اگر جن تہ کرس ہٹۍ ہانکل
نون اگر باوہ تہ برپا چھیہ قیامت سپداں
نون اگر نیرہ تہ ٲنن چھیہ گژھاں عقلہ بقل
سونتھ یی لارِ ہوتُے ناد اگر ہے لایس
یتھ کُلس تل بہ قدم تھاوہ پھلے نیریس جل
گوس ناراض تہ موسم تہِ گژھن بے تاثیر
گوو نہ منشا میہ اگر نیرِ نہ کلۍ شاخن پھل
گلشنس منز چھیہ کراں میون ذکر شاخ بہ شاخ
گیت میانی چھیہ گیواں ماچھ گنس منز یہ نحل
لوگ یمن میانہ اشیک سگ تہ لوبک یوت جہار
تاپہ کراین نہ کہنے جاٖے تمن بونین تل
چھاوہ یود ڈاے اچھر کورہ صفحس، تیمبرِ وۅتھن
شل تہ پل آب گژھن ہاوہ اگر باوژ بل
تاحشر روزِ صحیح ، لیکھہ اگر حرفِ غلط
میون اسلوب جدا میون چھہ انداز نیرل
کاکد اسمان بنی میانۍ اچھر ہے جرہہس
سنکھ اچھرن تہ یہ بتراتھ ژیہ باسی دلدل
تراوہ یود زلف پریشاں بہ اویزاں لفظن
دۅہلہِ کھین دوکھہ تہ پرواز کرن راتہ مۅغل
کم سخن ور چھِہ یواں رٹنہِ میہ نش اچھرہ زکات
ڈیڈِ تل میانہِ گداگر چھِہ صمد میر تہ لل
چھکھ پریشان سیٹھا بوز یہ سر تازہ غزل
در جہاں مسلہ چھہ کُس؟ نیرِ نہ یتھ کانہہ رت حل
کھۅر پکاں رودۍ، یوتامت نہ لگے گوکھ وتُن
مۅل کھساں رود، یوتامت نہ سۅنس گیہ سرتل
کانہہ اگر ٹھک چھہ کراں زورہ پہن دروازس
شورِ محشر چھیہ تلاں پرانہِ زمانچ ہانکل
پانہ سے سیتۍ سخن کر یہ عبادت چھیہ عظیم
پانہ سے سیتۍ شبس روز کراں جنگ و جدل
یم چھیہ کنکریٹ وۅں گوو نیج یوتامت نہ پھٹیکھ
بلبلا یی نہ کہنے پچنہِ یمن دارین تل
ژانگۍ لرزییہ لکو دوپ زِ سحر ووت قریب
کینہہ دپاں واوہ لہر ٲس نژاں شاخن تل
نے کڈِن شاخ نہ برجستہ پھلتھ آو یُہس
یا چھہ ہوکھمت یہ کُلے یا چھہ میہ ہیو اندرہ ہمل
یاد کورمکھ میہ سیٹھا داغ دلکۍ ژلۍ نہ مگر
رود پیوو شرانہِ مگر ووتھ نہ یمن وتھرن مل
یم چھ کینہہ راز میہ کرۍ فاش یمن شعر مہ ون
یم چھ کینہہ لعل کھٹتھ ٲسۍ ہتن پردن تل
ٲخرس منزلِ مقصود طوافک چھہ فنا
روزۍ تن کوت نژاں روزِ یہ بدمست بتل
ٲخرس دی یہ زمیں تیژ دنن ، لرزِ بدن
تھدۍ تہ بڈۍ بام پتھر لاینہ ین براندن تل
چھس نہ پانس تہ گژھاں نظرِ ژیہ کیا ونۍ بہ دمے
چھس بہ فی الحال کھٹتھ پانہ ستن سیندرن تل
عالمس پھیرِ نووُے زو تہ وۅتھیس وترہ بنیل
جاہلس میون عشق میون جنوں باسہِ جہل
تروو گانٹن تہ گریدن لوو بدن ٹکرہ کٔرتھ
چھوو ژھوپ دوپ تہ یہ وٲناکھ رحک گون جنگل
تیتھ شہنشہ بہ یمس زیر نگیں ملک خدا
تیتھ فقیرا بہ میسر نہ یمس ہاکھ وۅپل
وٹھ دزاں چھم تہ سرابس چھہِ وۅتھاں آبہ ملر
سیکھ دزاں آسہِ تہ باساں میہ پدین تل مخمل
تارکھ افتاب تہ مہتاب چھہِ اعراب فقط
میون مصحف چھہ یہ اسمان زمیں میانۍ رحل
میانہِ کوچے چھہ لباں لوکھ خزانن ہند پے
میانۍ دریوزہ گرے درایہ پتو اہل دول
کھۅر چھِہ کھۅربانہ ورٲیی تہِ وتن کنڈۍ چھِہ ؤوِتھ
آو فرمان متس دراو بہ اندازِ رمل
از قصیدا یہ لیکھن اوس میہ در مدحِ وجود
نظمہِ نزدیک اوے پیوو میہ انُن صنفِ غزل
یہ گژھہِ یاد تھاوُن کنہِ ساعتہ ہیکہِ اکھ زیوٹھ غزل تہِ قصیدچ شکل رٔٹتھ تہ اکھ قصیدہ تہِ ہیکہِ زیوٹھ غزل بٔنتھ۔ رفیق راز چھہ تمن کینژنے شاعرن منز یمن زبردست شعرگو ؤنتھ ہیکو، شعر گو مطلب یم اکۍ سے (ردیف) قافیس منز درجن واد شعر ؤنتھ ہیکن۔ کاشرۍ شاعر چھہِ اکثر اکھ زہ قدم کڈتھے فارمہ رنگۍ تہِ تہ فکری طور تہِ ژھۅکان۔ یہ قصیدہ چھہ بحضور شیخ العالم قصیدکۍ پاٹھۍ تخلیقی وفورچ اکھ زبردست مثال۔
قصیدس منز چھہ راز تیتھ متن تخلیق کران یُس نہ شاعری علاوہ بییہ کانہہ چیز ہیکہِ ٲستھ۔ آہنگ، لفظہ ورتاو، پیکر تراشی، علامتی مفہوم ہیکن کنہِ تہِ متنس شعرک درجہ دتھ۔ اتھ منز چھیہ زبانۍ ہنز متاثر کن روانی، استعاراتی اہمیت سیتۍ مملو پیکرن ہنز تخلیقی قوت ظاہر۔ راز سنزِ شاعری ہند سہ پہلو یتھ سریت تہ حیرت وننہ یوان چھہ یا میانین لقظن منز معجزاتی تجربہ چھہِ یتھ قصیدس منز غالب۔ راز سنزِ شاعری ہندِ حوالہ اتھ قصیدس منز غیر متوقع جلال چھہ دراصل معجزاتی تجربن ہنرِ پیکر تراشی ہند نتیجہ، یہ چیز چھہ اتھ کامل سنزِ شاعری تہ خاص کر قصیدہ کہ جلالی صورت حال نش الگ کڈان۔ راز سند نفس مضمون چھہ اکثر صورتن منز امی پیکر تراشی ہندِ پونسک دویم پاس۔ یم معجزاتی تجربہ چھہ قصن، داستانن، معجزن، جود ویی منظرن ہند ماحول یا یمن ہندۍ اشارہ قایم کرنہ سیتۍ وجودس منز یوان۔
راز سند یہ قصیدہ چھہ انسانی وجود کس تعریفس منز تہ انسان سندِ متحیر کرن وٲلہِ قوتک تہ امکانن ہند شعری اظہار۔ یہ قوت چھیہ دعاے سیفی کنۍ یتھ متعلق واریاہ شارح بیان کران چھہ زِ یہ پرنہ سیتۍ چھہ عجایباتن ہند ظہور سپدان تہ اتھ چھہ حیرت انگیز اثر۔ مصنف چھہ قصیدہ کس اتھ طلسماتی ماحولس فایدہ تُلتھ غزل تلنہ برونہہ پننین شعری قوتن تہ امکاناتن ہندس موضوعس کن تہِ پھیران۔ اتھ قصیدس چھہ کامل سندس قصیدس سیتۍ اکھ دلچسپ ہشر یہ زِ دۅشونی منز چھہِ روحانی حوالہ میلان۔ ییتہ راز سندس قصیدس منز دعاے سیفی کین روحانی قوتن ہنز کتھ چھیہ، کامل سندس قصیدس منز چھہ گۅڈنکۍ سے شعرس منز یہ روحانی حوالہ سورة البقرة کس آیتس کن اشارہ ۔ مۅغلن چھیہ پننۍ ژھانپھ بہت دۅن چشمن۔ تمہ پتہ چھہ یہ روحانی اشارہ قصیدس منز وسجار لبان۔ امہ سورہ شریفچ تھیم "منکر حق” چھیہ پورہ قصیدک موضوع بنان ۔ دۅشوے مصنف چھہِ روحانی صورت حالس پننس فنس سیتۍ واٹھ دوان۔


text:
کربلا
کربلا (عربیس مَنٛز كربلاء ) چھ عراقک اَکھ مَشہوٗر شَہَر ۔ یس زنہ بغداد پیٹھہ ۱۰۰ کلومیٹر جنوب مغربس مَنٛزصوبہ کربلا ہس مَنٛز واقہ چھ۔یہِ چھ واقہ کربلا ہس تہ حضرت امام حسین علیہ السلام ہندی موجب زیادِ مَشہوٗر۔ اَمہِ کین پرانین ناون مَنٛز چھ نینوا تہ الغادریہ۔ یہِ شَہَر چھ خصوصا شیعین تہ عموما سنین خاطرہ اَکھ مقدس شَہَر۔
آبادی[اؠڈِٹ]
2011 ہس تام اسی اَمہِ شہرچ آبادی 1066600۔ محرم تہ صفرس مَنٛز چھےٚ امیچ آبادی واریاہ زیادِ ہران۔ عاشورہ تہ اربعین چھ اَتھ شہرس مَنٛز فی وریہ مناونہ یوان۔
فرات[اؠڈِٹ]
دریائے فرات تہ چھ اتھی شہرس مَنٛز واقہ۔ واقہ کربلا گو اتھی دریاوس نشہ۔